﻿ယီဟၫ့ John 1

1 လၧအၥၫ့ လၧအခၪ့ထံၭနီၪ ဆၧအလူ အီၪဝ့ၫလီၫ. ဆၧအလူနီၪ အီၪဝ့ၫလၧယွၩအၥိၭ တၭ, ဆၧအလူနီၪ မွဲ ယွၩ လီၫ. 2 အဝ့ၫဒၪ အီၪဝ့ၫလၧယွၩအၥိၭ လၧအၥၫ့ လၧအခၪ့ထံၭလီၫ. 3 ကယဲ ဆၧအီၪထီးအလူၬ အဆံၫ့ ယီၩ, ကဲၪထၪ့ လၧအစူၪဖၧၩ့ တၭ, ဆၧလၧအဘၪ ဆၧမၩကဲၪထၪ့ယူၭနီၪ လကဲၪထၪ့ဘၪဝ့ၫ လၧအဝ့ၫဒၪ အစူၪဖၧၩ့ အီၪနးမံၩ့အ့ၬ. 4 ဆၧမၧၫ့ အီၪဝ့ၫလၧအဖၧၩ့ နီၪ, ဒဲဆၧမၧၫ့နီၪ မွဲၦၡၩအဆၧဖၩ့ လီၫ. 5 ဆၧအဖၩ့နီၪ ဖၩ့ထၪ့ လၧဆၧခံၭကျၩ တၭ, ဆၧခံၭနီၪ ထိးဆၧၫ့ဝ့ၫဒၪ အ့ၬ. 6 ၦၡၩ လၧယွၩ အၪ့မၧၫ့လၩ့ဝ့ၫနီၪ အီၪလဂၩတၭ, အမံၩ့မွဲ စယီဟၫ့လီၫ. 7 အဝ့ၫလဂၩနီၪ ဂဲၫဝ့ၫ လၧဆၧမိထိးအၥၭအဂး, ဘဲၫၥိၭ အမိထိးအၥၭ လၧဆၧဖၩ့ အဂဲးအကၠီၪ့နီၪ, ဘဲၫၥိၭ ၦၡၩကိၭဂၩဒ့ၭ မိနဲၩလၧအကၠီၩ့လီၫ. 8 အဝ့ၫဒၪမွဲ ဆၧအဖၩ့နီၪ အ့ၬ. ဂဲၫဝ့ၫ ဘဲၫၥိၭ အမိထိးအၥၭ လၧဆၧဖၩ့ အဂဲးအကၠီၪ့နီၪလီၫ. 9 ဆၧအဖၩ့ လၩ့ထံးလၩ့ဆ့ၭနီၪမွဲ ဆၧလၧအဒုၭဖၩ့ထၪ့ ကယဲ ၦၡၩ လၧအဂဲၫနုၬထၪ့ လၧဂၪ့ခိၪချိၫ့ယီၩ ကိၭဂၩဒ့ၭလီၫ. 10 အဝ့ၫနီၪ အီၪဝ့ၫ လၧဂၪ့ခိၪချိၫ့ယီၩတၭ, ဂၪ့ခိၪယီၩ ကဲၪထၪ့ လၧအစူၪဖၧၩ့ လါနၫ့ဘိၩ, ဂၪ့ခိၪယီၩ ၥ့ၪယၫ အဝ့ၫဒၪအ့ၬ. 11 အဝ့ၫဒၪနီၪ ဂဲၫလၩ့ လၧအလးဒၪဝ့ၫတၭ, အခ့ၫအၡၩ ဒၪဝ့ၫ ထိးဆၧၫ့ဝ့ၫအ့ၬ. 12 ထီးဒၪ ၦလၧအထိးဆၧၫ့ဝ့ၫ, ဒဲနဲၩထဲၩ့ အမံၩ့လဖၪနီၪ မွဲအဒုၭကဲၪထၪ့ အဝ့ၫၥံၪ လၧယွၩအဖိၪလီၫ. 13 အဝ့ၫၥံၪ အီၪဖျဲၪဝ့ၫ လၧဆၧၥွံၪအ့ၬ, လၧဆၧယၪအၥၭအ့ၬ, လၧၦၡၩအၥၭအ့ၬ, အ့ၪမွဲ လၧယွၩလီၫ. 14 ဆၧအလူနီၪ ကဲၪထၪ့ လၧဆၧယၪ တၭ, အီၪလၧပကျၩယီၩ, ပဒၪဘၪ အလၩအဖၩ့, ဘဲၫ ဖါအဖိၪခွၫ လဂၩဎး အလၩအဖၩ့အၥိၭ, လၧၫ့ဎွ့ၩဝ့ၫ လၧဆၧအခိးအတၩ ဒဲဆၧမွဲဆၧတီၩလီၫ. 15 စယီဟၫ့ ထိးအၥၭ လၧအဂဲးအကၠီၪ့နီၪ, ကိၭၡၭထၪ့ ဆၧစံၭဝ့ၫဒၪ, ၦလဂၩယီၩ မွဲၦလၧအစံၭယူၭ, ၦမိဂဲၫ လၧယလးခဲၫ့ လဂၩနီၪ ဒိၪနဲၪ့ယၧၩ, အဂဲးဘဲၫယီၩ မွဲအအီၪ ဆိၫနဲၪ့ယၧၩလီၫ. 16 တၭ ပဝ့ၫဒၪ ထီးအလူၬယီၩ ပန့ဘၪယူၭ အဝ့ၫဒၪ အဆၧလၧၫ့အဆၧဎွ့ၩ လနၩ့ ယူၭ, ဒဲအခိးအတၩ လၧအခိးအတၩ အဖၫ့ခိၪယူၭ. 17 အဂဲးဘဲၫယီၩ ဆၧဖ့ၪလၫ့ ဆၧမၪလူၬၥံၪ လၧစမိစ့ၭ အစူၪဖၧၩ့နီၪ, အ့ၪမွဲ ဆၧအခိးအတၩ ဒဲဆၧတီၩဆၧလီၩ့ၥံၪ, အီၪထၪ့ လၧယ့ၫၡူၬဎရံၬ အကၠီၩ့နီၪလီၫ. 18 ၦလဒၪဘၪ ယွၩအခိးအတၩ နးဆိၭနးဂၩ တၭ, အဖိၪခွၫ လဂၩဎး အီၪလၧဖါအၥၭနၫၡါ အလီၩ့နီၪ, ဒုၭနဲၪဖျီၪထၪ့ယူၭ အဝ့ၫယူၭ. 19 ၦယုဒၫဖိၪၥံၪ လၧအအီၪ လၧဒိၩ့ယရုစလံၫ့ အဖၧၩ့နီၪ အၪ့မၧၫ့လၩ့ ၦလုဆၧၥံၪ ဒဲၦလံဝဲၫဖိၪၥံၪ လ့ၩထီၩ့ လၧစယီဟၫ့ အအီၪနီၪ, ဘဲၫၥိၭ အမိအၪ့စၪ့အဝ့ၫ, နဝ့ၫဒၪယီၩ နမွဲ ပလၫလဂၩလဲၪနီၪ, စယီဟၫ့ အဆၧထိးအၥၭနီၪ မွဲ အယီၩ, 20 ထိးအၥၭ တၭ လမီၪ့ဘံၭဘၪဝ့ၫနီၪ, ထိးအၥၭ လၧယဝ့ၫဒၪယီၩ ယမွဲဎရံၬအ့ၬ. 21 အဝ့ၫၥံၪ အၪ့စၪ့ဒီၭဝ့ၫ, အ့ၪမွဲဘဲၫနီၪတၭ, နမွဲ ပလၫလဂၩလဲၪ နမွဲ စအံၫလဲယၫဧၪ. အဝ့ၫနီၪ စံၭဆၧၫ့ဝ့ၫမွဲအ့ၬ, နမွဲမီၪလဂၩနီၪဆ့ဧၪ. အဝ့ၫဒၪ စံၭဆၧၫ့ဝ့ၫမွဲအ့ၬ. 22 မၩအၥၭဘဲၫနီၪတၭ, နမွဲပလၫလဂၩလဲၪ, ၦၡၩလၧအအၪ့မၧၫ့လၩ့န့ပၧၩနီၪ, ဘဲၫပထဲၩ့လီၩဘၪ အဝ့ၫၥံၪ မိၥ့ၪအၥိၭတၭ, မွဲနစံၭလၩ့နၥၭ ဘဲၫၥ့ၪလဲၪ. 23 အဝ့ၫနီၪ စံၭဝ့ၫ, ယဝ့ၫဒၪယီၩ ယမွဲ ၦလၧအလူၥီၫထၪ့ လၧမံၩ့လၬကျၩ, မၩလီၩ့ ကဆါအဖၧၩ့ၥၭနီၪဆံၭ. ဘဲၫ မီၪစအဲၫစ့ယၫ စံၭဝ့ၫအၥိၭနီၪလီၫ. 24 တၭ ၦလၧဆၧအၪ့မၧၫ့လၩ့ဝ့ၫလဖၪနီၪ, ဘၪဆဲၫ့ လၧၦဖၫရစံၫၥံၪလီၫ. 25 အဝ့ၫၥံၪ အၪ့စၪ့ဝ့ၫတၭ, စံၭအဝ့ၫဒၪ, မၩအၥၭဘဲၫနီၪတၭ, နဝ့ၫဒၪယီၩ, နအ့ၪလမွဲဘၪ ဎရံၬ, နအ့ၪလမွဲဘၪ စအံၫလဲယၫ, နအ့ၪလမွဲဘၪ မီၪလဂၩနီၪတၭ, မွဲဘၪနီၫ လၧနဘၭတံၫဇၫ့ဆၧလဲၪ. 26 စယီဟၫ့ ချဲၩ့ဆၧၫ့ဝ့ၫတၭ, စံၭဝ့ၫဒၪ, ယဝ့ၫဒၪယီၩ, ယဘၭတံၫဇၫ့ဆၧ လၧထံၫကျၩလီၫ. အ့ၪမွဲ ၦလၧနၥံၪအကျၩ လၧနၥံၪလၥ့ၪယၫဘၪဝ့ၫနီၪ အီၪဝ့ၫလဂၩတၭ, 27 အဝ့ၫနီၪ ဂဲၫလၧယလးခဲၫ့တၭ, န့ၫ ယမိကွဲၪလၩ့ အခၪ့ဖံၭဖျံၩနီၪ, ယကြၨၭအ့ၬ. 28 ဆၧယီၩလဖၪ မၩအၥၭ လၧစယီဟၫ့ ဘၭတံၫဇၫ့ဆၧ လၧထံၫယီၫဒၫ့ ဝါလခီၫလၧဘ့ၭ၁နံၫ အဖၧၩ့နီၪလီၫ. 29 ကဲဂီၩခိၬလနံၩ အဝ့ၫနီၪ ဒၪဘၪ ယ့ၫၡူၬ ဂဲၫလၧအအီၪ တၭ, စံၭဝ့ၫဒၪ, ယွၩအၥိၪဖိၪ လၧအဆိၬန့ခွံၬ ၦဂၪ့ခိၪဖိၪ အဆၧဒဲၩဘၭနီၪ, ယိခွါ ဆံၭ. 30 အဝ့ၫဒၪယီၩ မွဲၦလၧယစံၭဆၧ လၧအဂဲး, ၦမိဂဲၫလၧယလးခဲၫ့ လဂၩနီၪ, ဒိၪနဲၪ့ယၧၩ, အဂဲးဘဲၫယီၩ မွဲအအီၪဆိၫနဲၪ့ ယၧၩလီၫ. 31 ယဝ့ၫဒၪယီၩ ယၥ့ၪယၫ အဝ့ၫနီၪအ့ၬ. ဘဲၫၥိၭ အမိအီၪဖျီၪထၪ့ လၧအံၫစရ့လၭ အမ့ၬယၫ အဂဲး တၭ, ယဂဲၫဘၭတံၫဇၫ့ဆၧ လၧထံၫကျၩလီၫ. 32 စယီဟၫ့ ထိးအၥၭတၭ, စံၭဝ့ၫဒၪ, ယဒၪဘၪ ၥၭမုနီၪ ဂဲၫလၩ့လၧမူၭခိၪ လၩ့ဂၬလၧထိၪလွံတၭ, အီၪဝ့ၫလၧအလီၩ့လီၫ. 33 တၭ အဝ့ၫဒၪနီၪ ယၥ့ၪယၫအ့ၬ. အ့ၪမွဲ ၦလၧအအၪ့မၧၫ့ ယဂဲၫဘၭတံၫဇၫ့ဆၧ လၧထံၫကျၩ လဂၩ, အဝ့ၫနီၪ စံၭယၧၩ, ၦလၧနဒၪဘၪၥၭမု ဂဲၫလၩ့အီၪဝ့ၫလၧအလီၩ့ တၭ; အဝ့ၫနီၪလဂၩ မိဘၭတံၫဇၫ့ဆၧ လၧၥၭမုဆံၫ့ဎံၪ အဖၧၩ့လီၫ. 34 ယဒၪဘၪယူၭတၭ, ယထိးယူၭယၥၭယူၭ, လၧအဝ့ၫနီၪ မွဲယွၩ အဖိၪခွၫ လီၫ. 35 ကဲဂီၩခိၬလနံၩ စယီဟၫ့ ဆၧၫ့ထုၪ့ဒီၭဝ့ၫ လၧအဖျဲနံၫဂၩအၥိၭတၭ, 36 ယိ ယ့ၫၡူၬ လ့ၩဆၧတၭ, စံၭဝ့ၫ, ယိခွါ, ယွၩအၥိၪဖိၪဘီၪ. 37 အဖျဲနံၫဂၩ နါဂၧၫ့ ဆၧချဲၩ့နီၪတၭ, ဖိၬထၪ့ ယ့ၫၡူၬအခဲၫ့လီၫ. 38 ယ့ၫၡူၬ ကၠၪထဲၩ့အၥၭတၭ, ဒၪဘၪ ၦလၧအဖိၬအခဲၫ့နီၪ, စံၭအဝ့ၫၥံၪ, မွဲနၥံၪ ဂဲၫအၪ့ဎၬနီၪလဲၪ; တၭ အဝ့ၫၥံၪ စံၭဆၧၫ့ဝ့ၫ, ရၭဘံၫဧ့, ဘဲၫ ၦစံၭဆၧအၥိၭ, (ဆရၫ) နအီၪ နဝ့ၫခီၫခီၫလဲၪ. 39 တၭ အဝ့ၫဒၪ စံၭဆၧၫ့ဝ့ၫ, ဂဲၫယိခွါနၥံၪဝ့ၫဘီၪ. အဝ့ၫၥံၪ လ့ၩယိ လၧအအီၪဝ့ၫအလးနီၪ, မွဲလၧဆံၫနၩရံၩ ဘူၭထၪ့ တၭ, အီၪဝ့ၫလၧအၥိၭ လနံၩနီၪလီၫ. 40 ၦလၧအနါဂၧၫ့ဆၧ လၧစယီဟၫ့နီၪတၭ, ဖိၬထၪ့ ယ့ၫၡူၬအခဲၫ့ နံၫဂၩနီၪ, အလဂၩနီၪ မွဲစအၫ့ဒြူၫ ထၧၫ့ဖုဝဲ လၧစစဲမၧၫ့ပံတၧၫတၭ, 41 အဝ့ၫနီၪ အၪ့ဎၬဒၪန့ဆိၫ အထၧၫ့ဖုဝဲ စစဲမၧၫ့တၭ, စံၭအဝ့ၫ, ပဒၪန့ယူၭ မစဲအၫယူၭ, ဘဲၫၦစံၭဆၧအၥိၭ, (ဎရံၬ) နီၪလီၫ. 42 တၭ လ့ၩၥိၫ့စိၩ အဝ့ၫ လၧယ့ၫၡူၬအအီၪလီၫ. ယ့ၫၡူၬ ယိအဝ့ၫနီၪတၭ, စံၭဝ့ၫ, နဝ့ၫဒၪယီၩ နမွဲစယိနၫ အဖိၪခွၫ စစဲမၧၫ့ တၭ, ဆၧမိကိၭထဲၩ့နၧၩ့ လၧစစံဖၭ, ဘဲၫပစံၭဆၧအၥိၭ (လိး) လီၫ. 43 ကဲဂီၩခိၬလနံၩနီၪ ယ့ၫၡူၬ မိလ့ၩဘၪအၥၭ လၧဂၫလလံၫ အဖၧၩ့တၭ, ဒၪန့ စဖံလံၭတၭ, စံၭအဝ့ၫဒၪ ဂဲၫဖိၬယခဲၫ့ဆံၭ. 44 စဖံလံၭနီၪ ဂဲၫစဲၪ့ထၪ့ခွံၬဝ့ၫ လၧစအၫ့ဒြူၫ ဒဲစပံတၧၫ အဒိၩ့ဘ့ၭ၁စ့ဒၫနီၪလီၫ. 45 စဖံလံၭနီၪ ဒၪန့ လၧစနၥၫ့နအ့လၭတၭ, စံၭအဝ့ၫ, ပဒၪဘၪယူၭ ၦလၧစမိစ့ၭ လၧလံၬဆၧမၪလူၬအဖၧၩ့, ဒဲမီၪၥံၪ ကွ့ၭဝ့ၫ လၧအဂဲး, ၦနၭဇရ့ၭဖိၪ စယိၥၭ အဖိၪခွၫ ယ့ၫၡူၬ လဂၩနီၪ ယူၭ. 46 စနၥၫ့နအ့လၭ စံၭအဝ့ၫ, ဆၧဂ့ၩဆၧဘွၩ လမံၩ့မံၩ့ ဂဲၫထၪ့ လၧနၭဇရ့ၭအဖၧၩ့နီၪ ဘၪ မိၥ့ၪဧၪ. တၭ စဖံလံၭ စံၭအဝ့ၫ, ဂဲၫယိခွါဘီၪ. 47 ယ့ၫၡူၬ ဒၪဘၪ စနၥၫ့နအ့လၭ ဂဲၫလၧအအီၪတၭ, လီၩဘၪဝ့ၫ လၧအဂဲး, ယိခွါ, ၦအံၫစရ့လၭဖိၪ လၩ့ထံးလၩ့ဆ့ၭ လၧဆၧအၪ့လံၬအၪ့လီၫ လအီၪဘၪ လၧအဖၧၩ့ လဂၩနီၪဆံၭ. 48 စနၥၫ့နအ့လၭ စံၭအဝ့ၫ, နဝ့ၫဒၪ နၥ့ၪယၫယၧၩယီၩ ဘဲၫၥ့ၪလဲၪ. ယ့ၫၡူၬ ချဲၩ့ဆၧၫ့ဆၧတၭ လီၩဘၪ အဝ့ၫ, လၧစဖံလံၭ လချုၭကိၭဒံၭဘၪနၧၩတၭ, လၧနအီၪ လၧချိၪ့ဒိၩ့ အခၪ့ထံၭနီၪ ယဒၪဘၪယူၭ နၧၩလီၫ. 49 စနၥၫ့နအ့လၭ ချဲၩ့ဆၧၫ့အဝ့ၫတၭ, စံၭဝ့ၫ, ရၭဘံၫဧ့, နဝ့ၫဒၪယီၩ နမွဲယွၩ အဖိၪခွၫ နီၪ, နမွဲ အံၫစရ့လၭ အစဎွၩလီၫ. 50 ယ့ၫၡူၬ ချဲၩ့ဆၧၫ့ဆၧတၭ, စံၭအဝ့ၫ, ယလီၩဘၪနၧၩ လၧယဒၪဘၪ နၧၩ လၧချိၪ့ဒိၩ့ အခၪ့ထံၭအကၠီၩ့တၭ, မွဲနနဲၩဆ့ဧၪ, နမိဒၪဘၪဆၧဒိၪနဲၪ့ အယီၩဒံၭလီၫ. 51 တၭ စံၭအဝ့ၫ, ယလီၩဘၪနၧၩ တီၩတီၩလီၩ့လီၩ့ယီၩ, လၧခဲၫ့ထဲၩ့နီၪ, နၥံၪ မိဒၪဘၪ မူၭခိၪဝဲထၪ့အၥၭ တၭ, ယွၩအၥီၫ့လဖၪ ဂဲၫလၩ့ထဲၩ့ထၪ့ဝ့ၫ လၧၦၡၩ အဖိၪခွၫအလီၩ့လီၫ.

ယီဟၫ့ John 2

1 လၧၥၧၫ့နံၩလနံၩနီၪ တလၭမူၭအမူၭ အီၪဝ့ၫလၧကၫနၫ ဘၪဆဲၫ့လၧဂၫလလံၫနီၪ အဖၧၩ့တၭ, ယ့ၫၡူၬအမိ အီၪဝ့ၫ ထီးနီၪဆ့လီၫ. 2 တၭယ့ၫၡူၬ ဒဲအထံၩအဖျဲလဖၪနီၪ, ၦကိၭဝ့ၫ လၧမူၭဖၧၩ့နီၪလီၫ. 3 ထီးစဘံၭထံၫ လၩ့ၡၩ တၭ, ယ့ၫၡူၬအမိ စံၭအဝ့ၫ, စဘံၭထံၫ အီၪလၧၩ့အ့ၬ. 4 ယ့ၫၡူၬ စံၭအဝ့ၫ, ၦမုၪဧ့, ဆၧဘၪဆဲၫ့လၧယၧၩ ဒဲနၧၩယီၩ မွဲဆၧနီၪလမံၩ့လဲၪ. ယနၩရံၩ ဘၪဒံၭအ့ၬ. 5 အမိစံၭ ဆၧအခ့ၫအၡၩၥံၪ, ထီးဒၪအစံၭနၥံၪ လမံၩ့မံၩ့နီၪ, မၩနၥံၪဝ့ၫဘီၪ. 6 ဘဲၫၦယုဒၫဖိၪလဖၪ ၥူၫဝၭဆံၫ့ ဆၧအထူၫအရူၫအီၪဝ့ၫအၥိၭနီၪ, ဖၧၩ့လိး လၧအထီနံၫဒၩ့ၥၧၫ့ဒၩ့ အီၪဝ့ၫထီးနီၪ ဎူၫဖျိၪ့လီၫ. 7 ယ့ၫၡူၬ စံၭအဝ့ၫၥံၪ, မၩဎွ့ၩဖၧၩ့လဖၪနီၪ လၧထံၫဘီၪ, တၭ အဝ့ၫၥံၪ မၩဎွ့ၩဝ့ၫ ထီၩ့လၧအခိၪဖဲၩ့လီၫ. 8 တၭ အဝ့ၫဒၪ စံၭအဝ့ၫၥံၪ ဘိၩ့နဲၪ့ယီၩ ဘျုၪ့န့ တၭ, လ့ၩဆိၬ လၧမူၭအခိၪလဂၩ အအီၪဘီၪ. တၭ အဝ့ၫၥံၪ လ့ၩဆိၬဝ့ၫလီၫ. 9 ထံၫလၧအကဲၪထၪ့ စဘံၭထံၫနီၪ, မူၭအခိၪထဲးယိဝ့ၫတၭ, မွဲအဂဲၫအထံၭ ခီၫခီၫလဲၪနီၪ ၥ့ၪယၫဝ့ၫအ့ၬ. အ့ၪမွဲ အခ့ၫအၡၩၥံၪ လၧအဘျုၪ့န့ထံၫနီၪ ၥ့ၪယၫဝ့ၫလီၫ. မူၭအခိၪ ကိၭတလၭမူၭအခွၫတၭ, 10 စံၭအဝ့ၫ, ၦကိၭဂၩဒ့ၭ အီၪက့ၪလၩ့ဆိၫ စဘံၭထံၫ အဂ့ၩတၭ, ထီးၦအီၩဝ့ၫဘျဲၩအီၩနီၪ အီၪက့ၪလၩ့ထဲၩ့ စဘံၭထံၫ လၧအဘျၩလီၫ. အ့ၪမွဲ နဝ့ၫဒၪ လဂၩယီၩ နအီၪက့ၪလၩ့ထးဒံၭ စဘံၭထံၫအဂ့ၩ ခီးဘိၩ့နဲၪ့ယီၩ လီၫ. 11 ယ့ၫၡူၬ မၩလၩ့လၭဆိၫ ဆၧယီၩ လၧကၫနၫ ဘၪဆဲၫ့ လၧဂၫလလံၫအဖၧၩ့နီၪ နဲၪဖျီၪထၪ့ အလၩအဖၩ့ တၭ, အထံၩအဖျဲၥံၪ နဲၩဝ့ၫဒၪ လီၫ. 12 လၧခဲၫ့တၭ လ့ၩဝ့ၫလၧကပၧနအၫ့နီၪ, အဝ့ၫဒၪ ဒဲအမိ, ဒဲအထၧၫ့ဖုဝဲၥံၪ, ဒဲအထံၩအဖျဲလဖၪတၭ, အီၪဝ့ၫ ထီးနီၪ အၪနံၩအၪၥၫ့အ့ၬ. 13 ဘူၭထၪ့ လၧၦယုဒၫဖိၪ အဘိၪ့လ့ၩဖၬ တၭယ့ၫၡူၬ လ့ၩထၪ့ဝ့ၫ ထီၩ့လၧယရုစလံၫ့နီၪ, 14 ဒၪဘၪဝ့ၫ လၧၦအၪ့ဆၫချီ, ဒဲၥိၪ, ဒဲထိၪလွံ, ဒဲၦလၧအအၪ့လဲၩစ့ၩ ဆၧၫ့နၩ့ဝ့ၫ လၧဆၧလုအဂံၪ့ဖၧၩ့လီၫ. 15 တၭ အဝ့ၫဒၪ မၩနိၪဖျ့ၪ လၧဖျံၩဖိၪတၭ, နၫ့ထၪ့ခွံၬ ၦကိၭဂၩဒ့ၭ လၧဆၧလုအဂံၪ့ဖၧၩ့ ဒဲၥိၪ, ဒဲချီၥံၪလီၫ. တၭလူၫလၩ့ခွံၬ ၦအၪ့လဲၩစ့ၩအစ့ၩနီၪတၭ, ချုၬလၩ့ခွံၬ စပွဲၥံၪနီၪ, 16 စံၭ ၦလၧအအၪ့ဆၫထိၪလွံနီၪ, ဆိၬထၪ့ခွံၬ ဆၧလဖၪယီၩဘီၪ. ယဖါအဂံၪ့ယီၩ ထီးမၩကဲၪထၪ့ လၧဆၧအၪ့ခၩအဂံၪ့ လဂ့ၩ. 17 ထီးနီၪလဖၧၫ့ အထံၩအဖျဲၥံၪ နၪ့ထၪ့ထဲၩ့ ဆၧကွ့ၭဝ့ၫ လၧအလံၬ စံၭဝ့ၫဒၪ, ယၥၭဆီၪ့ လၧနဂံၪ့အဂးနီၪ အၪ့ခွံၬယူၭ ယၧၩယူၭ. 18 မၩအၥၭဘဲၫနီၪတၭ, ၦယုဒၫဖိၪလဖၪ ချဲၩ့ဆၧၫ့ဆၧ, စံၭအဝ့ၫ, နမၩဆၧလဖၪယီၩတၭ, မွဲနဒုၭနဲၪပၧၩ လၧဆၧနီၫလၫ အလၩ့လၭ လမံၩ့လဲၪ. 19 ယ့ၫၡူၬ ချဲၩ့ဆၧၫ့ဝ့ၫတၭ, စံၭအဝ့ၫၥံၪ ရိလၩ့ဎီးခွံၬ ဆၧလုအဂံၪ့ယီၩတၭ, ၥၧၫ့နံၩ အထးဖၧၩ့နီၪ ယမိမၩထၪ့ထဲၩ့ ထီးအဂီၩ့လီၫ. 20 ၦယုဒၫဖိၪၥံၪ စံၭဒီၭဝ့ၫ, ဆၧလုအဂံၪ့ယီၩ ၦမၩထၪ့ဝ့ၫ လံဆံၫဎူၫနံၪ့ယၫတၭ; လၧၥၧၫ့နံၩ အထးဖၧၩ့နီၪ, မွဲနမၩထၪ့ထဲၩ့ နဝ့ၫဘၪမိဂီၩ့ဆ့ဧၪ. 21 မွဲလါနၫ့ဘိၩ အဝ့ၫဒၪစံၭ ဆၧလုဂံၪ့ ဘၪဆဲၫ့ လၧအမိၡါလီၫ. 22 မၩအၥၭဘဲၫနီၪတၭ, ထီးအဂဲထုၪ့မၧၫ့ထၪ့ထဲၩ့ဝ့ၫနီၪ, အထံၩအဖျဲၥံၪ နၪ့ထၪ့ထဲၩ့ လၧအလီၩဘၪ ဆၧနီၪလီၫ. တၭ အဝ့ၫၥံၪ နဲၩဆၧကွ့ၭအၥၭ ဒဲယ့ၫၡူၬအဆၧချဲၩ့နီၪလီၫ. 23 ထီးအအီၪလၧယရုစလံၫ့အဖၧၩ့, လၧဘိၪ့လ့ၩဖၬ အဘိၩ့ဘၭနီၪ, ၦၡၩဒၪဘၪဆၧလၩ့လၭ လၧအမၩဝ့ၫတၭ, ၦအၪဂၩ နဲၩထဲၩ့အမံၩ့လီၫ. 24 မွဲလါနၫ့ဘဲၫနီၪတၭ, ယ့ၫၡူၬ ဒိၭနဲၩ့အၥၭ လၧအဝ့ၫၥံၪ အစူၪဖၧၩ့အ့ၬ. မွဲအၥ့ၪယၫ ၦကိၭဂၩဒ့ၭ အဂဲးလီၫ. 25 ၦထိးအၥၭ လၧၦၡၩအဂဲးအကၠီၪ့နီၪ, အလးအီၪအ့ၬ; အဂဲးဘဲၫယီၩ ဆၧအီၪ လၧၦၡၩအဖၧၩ့နီၪ အဝ့ၫဒၪ ၥ့ၪယၫဝ့ၫဒၪလီၫ.

ယီဟၫ့ John 3

1 ၦဘၪဆဲၫ့လၧၦဖၫရစံၫလဖၪ အမံၩ့ စနံၭကဒံမၧၭ ၦယုဒၫဖိၪ အၦဒိၪ အီၪဝ့ၫလဂၩလီၫ. 2 အဝ့ၫနီၪလဂၩ ဂဲၫလၧယ့ၫၡူၬအအီၪလၧမုနၩလခီၫတၭ, စံၭအဝ့ၫ, ရၭဘံၫဧ့, ပၥ့ၪယၫ လၧနမွဲ ဆရၫ လၧအဂဲၫလၩ့လၧယွၩ အအီၪလီၫ. အဂဲးဘဲၫယီၩ ၦလၧအမၩလၩ့လၭဆၧ ဘဲၫ နမၩနီၪ, ယွၩအ့ၪလအီၪဘၪ လၧအၥိၭတၭ, မၩဝ့ၫၥ့ၪ နးဂၩအ့ၬ. 3 ယ့ၫၡူၬ ချဲၩ့ဆၧၫ့ဆၧတၭ, စံၭဝ့ၫဒၪ, ယလီၩဘၪနၧၩ တီၩတီၩလီၩ့လီၩ့ယီၩ, ၦအ့ၪလအီၪဖျဲၪဘၪဝ့ၫ နးဖၧၫ့ဒီၭတၭ, မွဲအဒၪဘၪ ယွၩအဘၩ့အမုးၥ့ၪအ့ၬ. 4 စနံၭကဒံမၧၭ စံၭအဝ့ၫ, ၦလၧအၥၭၡါဝ့ၫနီၪ, အီၪဖျဲၪဝ့ၫ မိၥ့ၪ ဘဲၫၥ့ၪလဲၪ. မွဲအနုၬထဲၩ့ဝ့ၫ လၧအမိအဒၧၩ့လးဖၧၩ့တၭ, အီၪဖျဲၪ နံၫဖၧၫ့လဖၧၫ့ဘၪမိၥ့ၪဧၪ. 5 ယ့ၫၡူၬ ချဲၩ့ဆၧၫ့ဆၧ, စံၭဝ့ၫဒၪ, ယလီၩဘၪနၧၩ တီၩတီၩလီၩ့လီၩ့ယီၩ, ၦအ့ၪလအီၪဖျဲၪဘၪ လၧထံၫ ဒဲလၧၥၭမုနီၪတၭ, နုၬထဲၩ့ဝ့ၫ လၧယွၩအဘၩ့အမုးအဖၧၩ့ ၥ့ၪအ့ၬ. 6 ဆၧအီၪဖျဲၪ လၧဆၧယၪ, မွဲဆၧယၪတၭ, ဆၧအီၪဖျဲၪ လၧၥၭမု, မွဲၥၭလီၫ. 7 ယ စံၭနၥံၪယီၩ နၥံၪဘၪအီၪဖျဲၪ နးဖၧၫ့ဒီၭတၭ, ထီးဆီၫ့မီၪ့လၩ့လၭ လၧနၥံၪအၥၭလဂ့ၩ. 8 ဆၧလၧလံၩယီၩ, ထီးဒၪ အမိအူၪဘၪအၥၭ လၧဆၧနးစီၪ့နီၪ, အူၪဝ့ၫဒၪလီၫ. နနါဂၧၫ့လါနၫ့အၥီၫတၭ, မွဲအဂဲၫခီၫခီၫလဲၪ, လ့ၩ ခီၫခီၫလဲၪနီၪ, နၥ့ၪယၫအ့ၬ. ကယဲ ၦအီၪဖျဲၪဝ့ၫ လၧၥၭမုယီၩ မၩအၥၭဘဲၫနီၪၥိၭ ကိၭဂၩဒ့ၭလီၫ. 9 စနံၭကဒံမၧၭ ချဲၩ့ဆၧၫ့ဆၧတၭ, စံၭအဝ့ၫ, ဆၧယီၩလဖၪ မၩအၥၭမိၥ့ၪ ဘဲၫၥ့ၪလဲၪ. 10 ယ့ၫၡူၬ ချဲၩ့ဆၧၫ့ဆၧတၭ, စံၭအဝ့ၫ, နဝ့ၫဒၪယီၩ, နမွဲမၬ, ဆရၫ လၧအံၫစရ့လၭဖိၪအကျၩတၭ, ဆၧယီၩလဖၪမွဲ နၥ့ၪယၫအ့ၬဧၪ. 11 ယလီၩဘၪနၧၩ တီၩတီၩလီၩ့လီၩ့ ယီၩ, ပလီၩလၩ့လၬလၩ့ဆၧ လၧပၥ့ၪယၫ ပဝ့ၫ, ပထိးပၥၭ လၧဆၧလၧပဒၪဘၪပဝ့ၫတၭ, ပဆၧထိးပၥၭနီၪ, နၥံၪထိးဆၧၫ့အ့ၬ. 12 ဆၧလၧအဘၪဆဲၫ့ လၧဂၪ့ခိၪလဖၪနီၪ, ယအ့ၪလီၩဘၪတၭ, နၥံၪလနဲၩဘၪနီၪ, ဆၧလၧအဘၪဆဲၫ့ လၧမူၭခိၪလခီၫ ယအ့ၪလီၩဘၪတၭ, မွဲနၥံၪ မိနဲၩ ဘဲၫၥ့ၪလဲၪ. 13 ၦၡၩလ့ၩထၪ့လၧမူၭခိၪ နးဂၩအ့ၬ. လ့ၩထၪ့န့ၫ ၦလၧအဂဲၫလၩ့လၧမူၭခိၪ, ၦၡၩ အဖိၪခွၫ လၧအအီၪဝ့ၫ လၧမူၭခိၪအဖၧၩ့ လဂၩယီၩလီၫ. 14 ဘဲၫစမိစ့ၭ ဘီၩ့ထၪ့ ဂူ လၧၡါမုနၧၫ့ဖၫအၥိၭနီၪ, ၦၡၩ အဖိၪခွၫယီၩ, မိဘၪဘီၩ့ထၪ့အၥၭ ဘဲၫနီၪအၥိၭ, 15 ဘဲၫၥိၭ ကယဲ ၦလၧအနဲၩထဲၩ့ဝ့ၫ လဂၩလါလါနီၪ, မိန့ဘၪ ဆၧမၧၫ့လၩ့ဆိၩလၩ့ကၠၪလီၫ. 16 အဂဲးဘဲၫယီၩ ယွၩအဲၪၦဂၪ့ခိၪဖိၪ ထီးအဖ့ၪလၫ့ခွံၬ အဖိၪခွၫအီၪဝ့ၫ လဂၩဎး ဘဲၫၥိၭ ကယဲ ၦလၧအနဲၩထဲၩ့ဝ့ၫ လဂၩဂၩနီၪ, မိဘၪ ဆၧဂၭဂီၩ့အ့ၬ. အ့ၪမွဲ မိန့ဘၪ ဆၧမၧၫ့လၩ့ဆိၩလၩ့ကၠၪလီၫ. 17 အဂဲးဘဲၫယီၩ ယွၩ အၪ့မၧၫ့လၩ့အဖိၪခွၫ လၧဂၪ့ခိၪချိၫ့ယီၩ, ဘဲၫၥိၭ အမိစ့ၩရၫ့ ၦဂၪ့ခိၪဖိၪ မွဲအ့ၬ, မွဲဘဲၫၥိၭ ၦဂၪ့ခိၪဖိၪၥံၪ မိထီၩ့ဝ့ၫလၧဆၧထိးထဲၩ့တၩ့ထဲၩ့ လၧအဝ့ၫနီၪအကၠီၩ့လီၫ. 18 ၦလၧအနဲၩထဲၩ့အဝ့ၫနီၪ, ဘၪ ထိးဆၧစ့ၩရၫ့စၪ အ့ၬ. အ့ၪမွဲ ၦလၧအလနဲၩဘၪ အဝ့ၫနီၪ, ဘၪယူၭ ဆၧစ့ၩရၫ့စၪယူၭ ဘိၩ့နဲၪ့ယီၩ လီၫ. အဂဲးဘဲၫယီၩ ယွၩ အဖိၪခွၫလဂၩဎးနီၪ မွဲအနဲၩထဲၩ့ဝ့ၫ အမံၩ့အ့ၬ. 19 တၭ ဆၧစ့ၩရၫ့စၪနီၪမွဲ ဆၧယီၩ, ဆၧဖၩ့ ဂဲၫလၩ့ လၧဂၪ့ခိၪချိၫ့ယီၩတၭ, ဘၪၦၡၩအၥၭ လၧဆၧခံၭ အၪနဲၪ့ဆၧဖၩ့နီၪဒံၭ, မွဲလၧအဆၧမၩအၧၩ့ဝ့ၫအဂဲးလီၫ. 20 အဂဲးဘဲၫယီၩ ကယဲ ၦလၧအမၩဆၧအၧၩ့လဂၩဂၩနီၪ, မ့ၬလဲၩဆၧဖၩ့တၭ, ဘဲၫၥိၭ အဆၧမၩထီး ဘၪ ဆၧအၪ့ၥီၪ့လဂ့ၩနီၪ, ဂဲၫဝ့ၫ လၧဆၧဖၩ့ အအီၪအ့ၬ. 21 အ့ၪမွဲ ၦမၩဆၧအတီၩအလီၩ့နီၪ, ဘဲၫၥိၭ အဆၧမၩ မိအီၪဖျီၪထၪ့ လၧအမၩဝ့ၫ လၧယွၩအဖၧၩ့တၭ, ဂဲၫဝ့ၫလၧဆၧဖၩ့အအီၪနီၪလီၫ. 22 ဆၧနီၪလဖၪ အလးခဲၫ့တၭ, ယ့ၫၡူၬ ဒဲအထံၩအဖျဲၥံၪ လ့ၩလၧခးယုဒၫတၭ အီၪဝ့ၫလၧအဝ့ၫၥံၪအၥိၭ ထီးနီၪတၭ, ဘၭတံၫဇၫ့ဆၧလီၫ. 23 စယီဟၫ့ ဘၭတံၫဇၫ့ဆၧ လၧအံနၧၫ့ ဘူၭလၧစ့လံၫ့နီၪ, အဂဲးဘဲၫယီၩ မွဲ ထံၫအၪ လၧအလးထီးနီၪလီၫ. တၭ ၦၡၩၥံၪ ဂဲၫဒိၭဘၭတံၫဇၫ့ အၥၭလီၫ. 24 အဂဲးဘဲၫယီၩ စယီဟၫ့ လၩ့လၧထီၫ့ဖၧၩ့ ဒံၭအ့ၬ. 25 မၩအၥၭဘဲၫနီၪတၭ, စယီဟၫ့ အထံၩအဖျဲၥံၪ, ဒဲၦယုဒၫဖိၪၥံၪ တ့ၭလိၬအၥၭ လၧၥူၫဝၭဆံၫ့ ဆၧအထူၫအရူၫ အဂဲးအကၠီၪ့လီၫ. 26 အဝ့ၫၥံၪ ဂဲၫလၧစယီဟၫ့အအီၪ တၭ, စံၭအဝ့ၫ, ရၭဘံၫဧ့, ယိခွါ, ၦအီၪလၧနၥိၭ လၧယီၫဒၫ့ ဝါလခီၫ, လၧနထိးနၥၭ လၧအဂဲး လဂၩနီၪ, ဘၭတံၫဇၫ့ဆၧတၭ, ၦကိၭဂၩဒ့ၭ လ့ၩလၧအအီၪ လီၫ. 27 စယီဟၫ့ ချဲၩ့ဆၧၫ့ဆၧတၭ, စံၭဝ့ၫ, ဆၧအ့ၪလဖ့ၪလၫ့ဘၪဝ့ၫ လၧမူၭခိၪလခီၫနီၪ, ၦလဂၩဂၩန့ဘၪ ဆၧၥ့ၪနးမံၩ့အ့ၬ. 28 နၥံၪ မိထိးနၥံၪအၥၭ လၧယလီၩဘၪယူၭ နၥံၪယီၩ, ယလမွဲဘၪဎရံၬတၭ, မွဲဆၧအၪ့မၧၫ့လၩ့န့ယၧၩ လၧဎရံၬအမ့ၬယၫလီၫ. 29 ၦလဂၩန့ဘၪ တလၭမူၭအမုၪနီၪ, မွဲတလၭမူၭအခွၫတၭ, မွဲလါနၫ့ဘိၩ, တလၭမူၭအခွၫ အထံၩအၥိၭ ဆၧၫ့ထုၪ့တၭ, နါဂၧၫ့ဘၪ တလၭမူၭအခွၫအလူနီၪ ၥၭထိၬမၬဝ့ၫလီၫ. မၩအၥၭဘဲၫနီၪတၭ, ယဆၧၥၭထိၬယီၩ လၧၫ့ထၪ့ဎွ့ၩထၪ့ဝ့ၫလီၫ. 30 အဝ့ၫဒၪနီၪ မိဘၪအၪထၪ့ဝ့ၫဒၪတၭ, အ့ၪမွဲ ယဝ့ၫဒၪယီၩ, ယဘၪလၩ့ၡၩထဲၩ့ဝ့ၫလခီၫလီၫ. 31 ၦဂဲၫလၩ့ဝ့ၫ လၧထၭ လဂၩနီၪ, အီၪလၧဆၧထီးအလူၬ အဖၫ့ခိၪလီၫ. ၦအီၪဝ့ၫ လၧဂၪ့ခိၪယီၩ, ဘၪဆဲၫ့ လၧဂၪ့ခိၪ တၭ, ချဲၩ့ဆၧလၧအဘၪဆဲၫ့ လၧဂၪ့ခိၪ လီၫ. ၦဂဲၫလၩ့ဝ့ၫ လၧမူၭခိၪ, မွဲအအီၪဝ့ၫ လၧဆၧထီးအလူၬ အဖၫ့ခိၪလီၫ. 32 ထီးဒၪ ဆၧလၧအဒၪဘၪဝ့ၫ ဒဲအနါဂၧၫ့ဘၪဝ့ၫနီၪ, ထိးအၥၭလၧအဂဲးတၭ, အဆၧထိးအၥၭနီၪ ၦထိးဆၧၫ့ဝ့ၫ နးဂၩအ့ၬ. 33 အဆၧထိးအၥၭ နီၪ, ၦလၧအထိးဆၧၫ့ဝ့ၫတၭ, စဲၩနဲၪ့ထၬဝ့ၫ လၧယွၩမွဲ ဆၧမွဲဆၧတီၩလီၫ. 34 အဂဲးဘဲၫယီၩ ၦလၧယွၩ အၪ့မၧၫ့လၩ့ဝ့ၫ လဂၩနီၪ လီၩလၩ့လၬလၩ့ ယွၩအလူအထၫ လီၫ. အဂဲးဘဲၫယီၩ ယွၩလတိၪ့ဘၪဝ့ၫ တၭ, ဖ့ၪလၫ့အဝ့ၫ လၧၥၭမုနီၪလီၫ. 35 ဖါအဲၪအဖိၪခွၫတၭ, ဖ့ၪလၫ့ယူၭ ဆၧထီးအလူၬ လၧအစူၪဖၧၩ့ယူၭ. 36 ၦလၧအနဲၩထဲၩ့အဖိၪခွၫ နီၪ, အီၪဝ့ၫ လၧဆၧမၧၫ့လၩ့ဆိၩလၩ့ကၠၪလီၫ. တၭ ၦလၧအလနဲၩဘၪ ဖိၪခွၫ နီၪ, လဒၪန့ဘၪ ဆၧမၧၫ့နီၪ လကၭလၧၩ့, ယွၩ အဆၧၥၭထၪ့ အီၪဂုးခၧၫ့ဝ့ၫ လၧအလီၩ့လီၫ.

ယီဟၫ့ John 4

1 မၩအၥၭဘဲၫနီၪတၭ, ထီးကဆါနီၪ ၥ့ၪယၫ လၧၦဖၫရစံၫၥံၪ နါဂၧၫ့ လၧယ့ၫၡူၬ ဒုၭကဲၪထၪ့ အထံၩအဖျဲၥံၪ ဒဲဘၭတံၫဇၫ့ဆၧ အၪနဲၪ့ စယီဟၫ့ ဒံၭတၭ, 2 (မွဲလါနၫ့ဘိၩ, ယ့ၫၡူၬ လဘၭတံၫဇၫ့ဘၪ ဆၧနီၪ, မွဲအထံၩအဖျဲၥံၪလီၫ.) 3 အဝ့ၫဒၪ စဲၪ့ထၪ့ခွံၬဝ့ၫ လၧခးယုဒၫတၭ, ထဲၩ့ထဲၩ့ဒီၭဝ့ၫ လၧဂၫလလံၫအဖၧၩ့လီၫ. 4 တၭ အဝ့ၫနီၪ ဘၪခၫ့ဂၬခွံၬ ခးစမ့ရအၫ လီၫ. 5 မၩအၥၭဘဲၫနီၪတၭ, လ့ၩထီၩ့လၧဒိၩ့လဖျိၪ့ ကိၭဝ့ၫ လၧစဲခၫ အီၪလၧခးစမ့ရအၫ ဘူၭလၧဂၪ့ခိၪအဝၩ့ လၧစယၫကူၭ ဖ့ၪလၫ့ အဖိၪခွၫ စယိၥၭ နီၪလီၫ. 6 စယၫကူၭအထံၫဖၧၩ့ အီၪဝ့ၫ ထီးနီၪလီၫ. မၩအၥၭဘဲၫနီၪတၭ, ယ့ၫၡူၬလ့ၩဆၧနီၪ ဆၧပွံၭအၥၭတၭ, ဆၧၫ့နၩ့ဝ့ၫ လၧထံၫဖၧၩ့အနဲၩ့ထံၭ နီၪ, လၩ့ဘူၭ ဎူၫနၩရံၩလီၫ. 7 ၦစမ့ရအၫမုၪလဂၩ ဂဲၫအၪ့ဒုၪ့ထံၫနီၪ, ယ့ၫၡူၬ စံၭအဝ့ၫ, ဒုၭအီၩယၧၩ နးဆံၭဘီၪ. 8 အဂဲးဘဲၫယီၩ အထံၩအဖျဲလဖၪ လ့ၩဝ့ၫလၧဒိၩ့ဖၧၩ့ ဘဲၫၥိၭ အမိဎွ့ၩဆၧအၪ့နီၪလီၫ. 9 မၩအၥၭဘဲၫနီၪတၭ, ၦစမ့ရအၫမုၪ စံၭအဝ့ၫ, နဝ့ၫဒၪ နမွဲၦယုဒၫဖိၪတၭ, နအၪ့ကံၩ့အီၩဆၧ လၧၦစမ့ရအၫမုၪယီၩ မွဲဘၪလဲၪ; အဂဲးဘဲၫယီၩ ၦယုဒၫဖိၪ, ဒဲၦစမ့ရအၫဖိၪယီၩ, ဖံၭၥိၭလိၬအၥၭအ့ၬ. 10 ယ့ၫၡူၬ ချဲၩ့ဆၧၫ့ဆၧတၭ, စံၭအဝ့ၫ, နအ့ၪၥ့ၪယၫယွၩအခိးအတၩ, ဒဲၦလဂၩ လၧအလီၩဘၪနၧၩ, ဒုၭအီၩယၧၩဆံၭ, န မိအၪ့ကံၩ့ဆၧ လၧအဝ့ၫနီၪတၭ, အဝ့ၫ မိဖ့ၪလၫ့နၧၩ လၧထံၫမၧၫ့ လီၫ. 11 ၦမုၪစံၭအဝ့ၫ, ကဆါဧ့, နအၪ့ဒုၪ့ထံၫယီၩ နထံၫဆဲၩ လအီၪဘၪတၭ, ထံၫဖၧၩ့ယီၩ ယိၬမၬ လီၫ. မၩအၥၭဘဲၫနီၪတၭ, နအီၪလၧထံၫမၧၫ့ ဘဲၫၥ့ၪလဲၪ. 12 ပဖါစယၫကူၭ ဖ့ၪလၫ့ပၧၩ လၧထံၫဖၧၩ့ယီၩတၭ, အနၫ့ဆါဒၪဝ့ၫ ဒဲအဖိၪအလံၩ, ဒဲအဆၧဖိၪဆၧဎါၥံၪ နီၪ, အီၩဆၧ လၧအဖၧၩ့ယီၩတၭ, နဝ့ၫဒၪယီၩ မွဲနဒိၪနဲၪ့ အဝ့ၫနီၪဆ့ဧၪ. 13 ယ့ၫၡူၬ ချဲၩ့ဆၧၫ့အဝ့ၫနီၪတၭ, စံၭဝ့ၫ, ကယဲ ၦလၧအအီၩထံၫယီၩ လဂၩဂၩနီၪ, ဆၧမိၥၭဝံဒီၭအၥၭလီၫ. 14 အ့ၪမွဲ ထီးဒၪ ၦလၧအအီၩထံၫ လၧယမိဖ့ၪလၫ့အဝ့ၫ လဂၩဂၩနီၪ, ဆၧမိၥၭဝံလၧၩ့အၥၭ လၧထံၫ နးဆိၭအ့ၬ. ထံၫလၧယဖ့ၪလၫ့ဝ့ၫနီၪ မိကဲၪထၪ့ဝ့ၫ လၧထံၫထၪ့ဖျိၭ လၧအဖၧၩ့တၭ, မိထၪ့ဘၭဝ့ၫ လၧဆၧမၧၫ့လၩ့ဆိၩလၩ့ကၠၪလီၫ. 15 ၦမုၪ စံၭအဝ့ၫကဆါ ဧ့, ဘဲၫၥိၭ ယထီးၥၭဝံလၧၩ့ ယၥၭ လၧထံၫ ဒဲထီးဘၪ ဂဲၫအၪ့ဒုၪ့လၧၩ့ထံၫ ထီးယီၩလဂ့ၩတၭ, ဖ့ၪလၫ့ယၧၩ လၧထံၫနီၪဆံၭ. 16 ယ့ၫၡူၬ စံၭအဝ့ၫ, ထဲၩ့ကိၭန့ နဝၩတၭ, ဂဲၫထဲၩ့ ထီးယီၩဆံၭ. 17 ၦမုၪ ချဲၩ့ဆၧၫ့ဆၧတၭ, စံၭဝ့ၫ, ယဝၩ အီၪအ့ၬ. ယ့ၫၡူၬ စံၭဝ့ၫ, နစံၭဆၧ လၧနဝၩလအီၪဘၪနီၪ, ဘၪယူၭ. 18 အဂဲးဘဲၫယီၩ နဝၩ အီၪဝဲၩယူၭ ယဲဆၫ့ယူၭ, ၦလၧနအီၪလၧအၥိၭ ဘိၩ့နဲၪ့ယီၩ လဂၩနီၪ, လမွဲဘၪ နဝၩတၭ, နစံၭဆၧနီၪ မွဲယူၭ တီၩယူၭ. 19 ၦမုၪ စံၭအဝ့ၫ, ကဆါဧ့, ယဒၪဘၪ လၧနမွဲ မီၪလဂၩ လီၫ. 20 ပဖါၥံၪ ဘိၪ့ထၪ့ဘၩထၪ့ဆၧ လၧခိၪလီၩ့ယီၩ အလီၩ့လီၫ. တၭ နၥံၪ စံၭ လၧၦဘၪဘိၪ့ထၪ့ဘၩထၪ့ဆၧ အလးနီၪ မွဲယရုစလံၫ့ လီၫ. 21 ယ့ၫၡူၬ စံၭအဝ့ၫ, ၦမုၪဧ့, နဲၩယၧၩ လၧအဆၧၫ့အထီ မိဘၪဝ့ၫ လၧခိၪလီၩ့ ယီၩ မွဲဂ့ၩ, လၧယရုစလံၫ့ မွဲဂ့ၩ, နၥံၪဘၩထၪ့ဖါအ့ၬ. 22 နၥံၪဝ့ၫဒၪယီၩ နၥံၪ ဘိၪ့ထၪ့ဘၩထၪ့ဆၧ လၧနၥံၪလၥ့ၪယၫဘၪ တၭ, ပဝ့ၫဒၪယီၩ ပဘိၪ့ထၪ့ဘၩထၪ့ဆၧ လၧပၥ့ၪယၫလီၫ. အဂဲးဘဲၫယီၩ ဆၧထိးထဲၩ့တၩ့ထဲၩ့ ဘၪဆဲၫ့ လၧၦယုဒၫဖိၪ လီၫ. 23 မွဲလါနၫ့တၭ, အမုအလၩ မိထီၩ့ဝ့ၫတၭ, ဘၪဘိၩ့နဲၪ့ယီၩ ဒၪလ့ၬ, ထီးဒၪ ၦလၧအဘၩဆၧ လၩ့ထံးလၩ့ဆ့ၭလဖၪနီၪ, မိဘိၪ့ထၪ့ဘၩထၪ့ ဖါ လၧၥုၪ့လၧၥၭ, ဒဲလၧဆၧမွဲဆၧတီၩလီၫ. အဂဲးဘဲၫယီၩ ဖါအၪ့ဎၬ ၦလဖၪ လၧအဘိၪ့ထၪ့ဘၩထၪ့ အဝ့ၫ ဘဲၫနီၪၥိၭလီၫ. 24 ယွၩမွဲၥၭ တၭ, ၦၡၩ လၧအဘိၪ့ထၪ့ဘၩထၪ့အဝ့ၫနီၪ, ဘၪဘိၪ့ထၪ့ဘၩထၪ့ဝ့ၫ လၧၥုၪ့လၧၥၭ, ဒဲလၧဆၧမွဲဆၧတီၩအဖၧၩ့လီၫ. 25 ၦမုၪနီၪ စံၭဆၧၫ့အဝ့ၫ, ယၥ့ၪယၫ လၧမစဲအၫ ဂဲၫဝ့ၫ, (လၧ ပကိၭဝ့ၫဎရံၬနီၪ,) ထီးအဝ့ၫဒၪ အ့ၪဂဲၫထီၩ့ဝ့ၫတၭ, မိလီၩဘၪပၧၩ လၧဆၧထီးအလူၬလီၫ. 26 ယ့ၫၡူၬ စံၭအဝ့ၫ, ၦလၧအချဲၩ့ဆၧလၧနၧၩ, ယၧၩယီၩ မွဲအဝ့ၫဒၪ နီၪလီၫ. 27 ထီးနီၪလဖၧၫ့ အထံၩအဖျဲၥံၪ ဂဲၫထဲၩ့ထီၩ့ဝ့ၫတၭ, အဝ့ၫဒၪ ချဲၩ့ဒုၪ့လိၬအၥၭ လၧၦမုၪနီၪ, အဝ့ၫၥံၪ ထီၫမံၫထီၫမၪဝ့ၫလီၫ. မွဲလါနၫ့ဘိၩ, နအၪ့ဎၬနီၪလဲၪ, န ချဲၩ့ဒုၪ့လိၬနၥၭ လၧအဝ့ၫ, မွဲဘၪလဲၪ နီၪ, ၦစံၭဝ့ၫ နးဂၩအ့ၬ. 28 မၩအၥၭဘဲၫနီၪတၭ, ၦမုၪ အီၪက့ၪလၩ့ထး အဖၧၩ့ ထံၫ, ထဲၩ့ထဲၩ့ဝ့ၫ လၧဒိၩ့ဖၧၩ့, စံၭ ၦၡၩ, 29 ၦလဂၩ လၧအလီၩဘၪယၧၩ ကယဲ ဆၧလၧယမၩယဝ့ၫ လမံၩ့လါလါနီၪ, ဂဲၫယိခွါဘီၪ. အဝ့ၫဒၪယီၩ မွဲဎရံၬနီၪ မွဲအ့ၬဧၪ. 30 မၩအၥၭဘဲၫနီၪတၭ, ၦလဖၪနီၪ ဂဲၫထၪ့ဝ့ၫ လၧဒိၩ့ဖၧၩ့တၭ, လ့ၩဝ့ၫလၧအအီၪလီၫ. 31 ထီးအထီနီၪ အထံၩအဖျဲၥံၪ အၪ့ကံၩ့အၪ့ယၫ အဝ့ၫ, စံၭဝ့ၫ, ရၭဘံၫဧ, အၪ့ဆၧဘီၪ. 32 အဝ့ၫဒၪ စံၭအဝ့ၫၥံၪ, ယဆၧအၪ့ လၧနၥံၪလၥ့ၪယၫဘၪနီၪ အီၪဝ့ၫလီၫ. 33 မၩအၥၭဘဲၫနီၪတၭ, အထံၩအဖျဲၥံၪ စံၭလိၬအၥၭ, မွဲၦဂဲၫဖ့ၪအၪ့အဆၧ လဂၩဂၩဆ့ဧၪ. 34 ယ့ၫၡူၬ စံၭအဝ့ၫၥံၪ, ယဆၧအၪ့နီၪ မွဲလၧယမိမၩ ထီးဒၪ ၦလၧအအၪ့မၧၫ့လၩ့ယၧၩ လဂၩအၥၭတၭ, မၩအဆၧမၩ ထီးအဂီၩ့ဝ့ၫနီၪလီၫ. 35 နၥံၪ စံၭနၥံၪဝ့ၫ, အီၪဒံၭ လၩလံဘံၪ့တၭ, မိဘၪ ဆၧကူၭဝ့ၫအထီနီၪ, မွဲအ့ၬဧၪ. ယိခွါ. ယလီၩဘၪနၥံၪ, စၪ့ထၪ့ နၥံၪအမ့ၬတၭ, ယိလၧဆံၬၥံၪနၩၥံၪနီၪဘီၪ. ဘိၩ့နဲၪ့ယီၩ ဒၪလ့ၬ ဘုၪဝီၩယူၭ လၧဆၧမိကူၭဝ့ၫအဂး လီၫ. 36 ၦလၧအကူၭ ဘုၪနီၪ န့ဘၪဝ့ၫ အလံၩ့အလဲၫတၭ, အၪ့ထုၫ့ကီၪ့ဝ့ၫ ဆၧၥူၪဆၧၥၪ လၧဆၧမၧၫ့လၩ့ဆိၩလၩ့ကၠၪအဂး, ဘဲၫၥိၭ ၦလၧအဎွံၪဆၧ, ဒဲၦလၧအကူၭဆၧနီၪ, မိၥၭထိၬဎုၬဝ့ၫ နံၫဂၩလူၬလီၫ. 37 ၦဎွံၪဆၧမွဲ လဂၩ, ဒဲၦကူၭဆၧမွဲ လဂၩဒၪနီၪ, ဆၧချဲၩ့လထံၪယီၩ, မွဲဆၧအတီၩအလီၩ့လီၫ. 38 ယအၪ့မၧၫ့နၥံၪ လ့ၩကူၭဆၧ လၧနၥံၪလမၩဘၪအလးတၭ, ၦဂူၫဂၩၥံၪ မၩဝ့ၫ တၭ, နၥံၪဝ့ၫယီၩ နၥံၪ လ့ၩနုၬ လၧအဝ့ၫၥံၪ အဆၧမၩအဖၧၩ့လီၫ. 39 ဆၧလၧၦမုၪထိးအၥၭနီၪ "အဝ့ၫဒၪ လီၩဘၪယၧၩ, လၧကယဲ ဆၧလၧယမၩယဝ့ၫ လမံၩ့လါလါ" အဆၧချဲၩ့လထံၪနီၪ အကၠီၩ့တၭ, ၦစမ့ရအၫဖိၪၥံၪ အီၪလၧဒိၩ့ဖၧၩ့နီၪ, နဲၩထဲၩ့ အဝ့ၫ အၪဂၩလီၫ. 40 မၩအၥၭဘဲၫနီၪတၭ, ထီးၦစမ့ရအၫဖိၪလဖၪ ဂဲၫလၧအအီၪတၭ, အၪ့ကံၩ့အၪ့ယၫ အဝ့ၫ ဘဲၫၥိၭ အမိအီၪလၧအဝ့ၫၥံၪအၥိၭတၭ, အဝ့ၫဒၪ အီၪဝ့ၫ ထီးနီၪ နံၫနံၩလီၫ. 41 လၧအလူဒၪဝ့ၫအကၠီၩ့တၭ, ၦနဲၩထဲၩ့ အဝ့ၫ အၪဂၩလီၫ. 42 အဝ့ၫၥံၪ စံၭၦမုၪ, အယီၩမွဲ လၧနလူ အကၠီၩ့နီၪ ပနဲၩထဲၩ့ဆၧ မွဲအ့ၬ. အဂဲးဘဲၫယီၩ ပနါဂၧၫ့ဘၪပဝ့ၫ တၭ, ပၥ့ၪယၫ လၩ့ထံးလၩ့ဆ့ၭ လၧၦလဂၩယီၩ မွဲၦလၧအထိးတဲၩ့တၩ့ထဲၩ့ ၦဂၪ့ခိၪဖိၪ ဎရံၬနီၪလီၫ. 43 လၧနံၫနံၩ အလးခဲၫ့တၭ, အဝ့ၫ စဲၪ့ထၪ့ခွံၬ ထီးနီၪ, လ့ၩထီၩ့လၧဂၫလလံၫ အဖၧၩ့နီၪလီၫ. 44 အဂဲးဘဲၫယီၩ ယ့ၫၡူၬအနၫ့ဆါဒၪဝ့ၫ ထိးအၥၭ လၧမီၪလဂၩဂၩနီၪ ထီးအထံၫအခးဖၧၩ့ ဒၪဝ့ၫ အလၩအဖၩ့အီၪအ့ၬ. 45 မၩအၥၭဘဲၫနီၪတၭ, ထီးအလ့ၩထီၩ့လၧဂၫလလံၫအဖၧၩ့ နီၪ, ၦဂၫလလံၫဖိၪၥံၪ ထိးဆၧၫ့ဝ့ၫဒၪလီၫ. အဂဲးဘဲၫယီၩ အဝ့ၫၥံၪ လ့ၩလၧဘိၪ့ဖၧၩ့ လၧယရုစလံၫ့နီၪ ဒၪဘၪယူၭ ဆၧလၧအမၩဝ့ၫ ထီးအလူၬ လၧဘိၪ့ဖၧၩ့ ယူၭ. 46 မၩအၥၭဘဲၫနီၪတၭ, ယ့ၫၡူၬ လ့ၩဒီၭ လၧကၫနၫ ဘၪဆဲၫ့ လၧဂၫလလံၫ ထီးအလး လၧအမၩကဲၪထၪ့ ထံၫ လၧစဘံၭထံၫနီၪလီၫ. ၦဒိၪလဂၩ အဖိၪခွၫလကဲၪဘၪအီၪလၧကပၧနအၫ့နီၪလီၫ. 47 အဝ့ၫနီၪ နါဂၧၫ့ လၧယ့ၫၡူၬ ဂဲၫထၪ့ လၧခးယုဒၫ ထီၩ့လၧဂၫလလံၫအဖၧၩ့ တၭ, လ့ၩဝ့ၫ ထီၩ့လၧအအီၪနီၪ, အၪ့ကံၩ့အၪ့ယၫဝ့ၫ ဘဲၫၥိၭ အမိဂဲၫမၩဘျၪထဲၩ့ အဖိၪခွၫတၭ, အဂဲးဘဲၫယီၩ လၩ့ဘူၭ လၧအမိၥံၫဝ့ၫဒၪလီၫ. 48 မၩအၥၭဘဲၫနီၪတၭ, ယ့ၫၡူၬ စံၭအဝ့ၫ, နၥံၪ အ့ၪလဒၪဘၪဆၧမၩနဲၪ့ ဒဲဆၧလၩ့လိလၩ့လၭနီၪ နၥံၪနဲၩဆၧအ့ၬ. 49 ၦဒိၪစံၭ အဝ့ၫ, ကဆါဧ့, လၧယဖိၪခွၫ လချုၭၥံၫဒံၭဘၪတၭ, ဂဲၫလၩ့ဘီၪ. 50 ယ့ၫၡူၬ စံၭဝ့ၫ, ထဲၩ့ကဒၪဘီၪ, နဖိၪခွၫ မၧၫ့ဝ့ၫလီၫ. ၦလဂၩနီၪ နဲၩဆၧချဲၩ့ လၧယ့ၫၡူၬလီၩဘၪဝ့ၫတၭ, ထဲၩ့ထဲၩ့ဝ့ၫလီၫ. 51 ထဲၩ့လၩ့ဝ့ၫ အဘိၩ့ဘၭ တၭ, အခ့ၫအၡၩလဖၪ ဂဲၫအၪ့ဂၬဝ့ၫတၭ, လီၩဘၪဆၧ, စံၭဝ့ၫ, နဖိၪခွၫ မၧၫ့ဝ့ၫလီၫ. 52 မၩအၥၭဘဲၫနီၪတၭ, အဝ့ၫဒၪ အၪ့စၪ့ အဝ့ၫၥံၪ, အနၩရံၩ လၧအကီၩ့ယါထဲၩ့ဝ့ၫနီၪလီၫ. အဝ့ၫၥံၪ လီၩဘၪဝ့ၫ, လၧမုဂၪလနံၩ နွ့ၫနၩရံၩ နီၪ, အဆၧဆူၪဂိၬဘျၪထဲၩ့ဝ့ၫလီၫ. 53 မၩအၥၭဘဲၫနီၪတၭ, အဖါ ၥ့ၪယၫ လၧအမွဲ နၩရံၩ လၧယ့ၫၡူၬ လီၩဘၪဝ့ၫ နဖိၪခွၫမၧၫ့ဝ့ၫလီၫ. အဝ့ၫနီၪ အနၫ့ဆါ နဲၩထဲၩ့ဆၧ ဒဲအဂံၪ့ဖိၪ ထၧၫ့ဂံၪ့ယၫ လီၫ. 54 ယ့ၫၡူၬ ဂဲၫထၪ့ခွံၬ လၧခးယုဒၫ ထီၩ့လၧဂၫလလံၫအဖၧၩ့နီၪ, မၩလၩ့လၭဒီၭ ဆၧလမံၩ့ယီၩ, မွဲနံၫမံၩ့လမံၩ့ လီၫ.

ယီဟၫ့ John 5

1 လၧဆၧလဖၪနီၪ အလးခဲၫ့တၭ, ၦယုဒၫဖိၪ မၩဘိၪ့ လဘိၪ့တၭ, ယ့ၫၡူၬ လ့ၩထၪ့ လၧယရုစလံၫ့လီၫ. 2 ကမၫ အီၪလၧယရုစလံၫ့အဖၧၩ့, လၧၥိၪတရၫ့အနဲၩ့ထံၭ တၭ, ကိၭဝ့ၫအမံၩ့ လၧၦဟံဘြုၫအလူ ဘၥ့ၭစဒၫနီၪ အီၪလၧအခိၪၥိၭထၪ့အၥၭ ယဲဖျိၪ့ထီးနီၪလီၫ. 3 ၦခမျၧးဖၭဒိၪဘၪ ဆၧစူၭဆၧဆၫ ၦမ့ၬဘျီၪ, ၦခၪ့ဂၭဂီၩ့, ၦအဎဲၫ့အၥွံၬၥံၪ အီၪဝ့ၫလၧအဖၧၩ့ ယိလါ လၧထံၫ မိဝ့ၭဖျၩ့ထၪ့ဝ့ၫဒၪလီၫ. 4 အဂဲးဘဲၫယီၩ ထီးအဘၪအမုအလၩနီၪ, အၥီၫ့လဂၩ ဂဲၫလၩ့လၧကမၫဖၧၩ့တၭ, မၩဝၭဖျၩ့ ထံၫ လီၫ. မၩအၥၭဘဲၫနီၪတၭ, ထံၫဝၭဖျၩ့ထၪ့အလးခဲၫ့, ၦလၧအလ့ၩလၩ့ဆိၫဝ့ၫ လဂၩဂၩနီၪ, ကယဲ ဆၧဆၫလၧအလီၩ့လမံၩ့မံၩ့ ဘျၪထဲၩ့ဝ့ၫဒၪလီၫ. 5 ၦလၧအဘၪ ဆၧဆၫ ၥၧၫ့ဆံၫဎိၭနံၪ့ အီၪဝ့ၫ ထီးနီၪလဂၩလီၫ. 6 ယ့ၫၡူၬ ဒၪဘၪ လၧအမံၫနၩ့တၭ, ၥ့ၪယၫဝ့ၫ လၧအဆၫ ယံၬယံၬယူၭ နီၪ, စံၭအဝ့ၫ, မိဘျၪထဲၩ့ဘၪ နၥၭဆ့ဧၪ. 7 ၦဆၫလဂၩနီၪ စံၭဆၧၫ့အဝ့ၫ, ကဆါဧ့, ထီးထံၫဝၭဖျၩ့ထၪ့ဝ့ၫတၭ, ၦလၧအမိလ့ၩဆိၬလၩ့ယၧၩ လၧကမၫဖၧၩ့နီၪ အီၪ နးဂၩအ့ၬ. ယလ့ၩလၩ့ အဘိၩ့ဘၭနီၪ, ၦဂူၫဂၩ လ့ၩလၩ့ဝ့ၫ လၧယၫလခီၫလီၫ. 8 ယ့ၫၡူၬ စံၭအဝ့ၫဒၪ, ဂဲထုၪ့မၩန့ထၪ့ နလးမံၫတၭ, စဲၪ့ထၪ့ ဘီၪ. 9 ၦလဂၩနီၪ အဆၧဆၫဘျၪထဲၩ့ဝ့ၫ ချဲၫ့မၬတၭ, ဂဲထုၪ့ မၩန့ထၪ့ အလးမံၫတၭ စဲၪ့ထၪ့ဝ့ၫလီၫ. မုနံၩနီၪ မွဲမးၥံၫအနံၩ လီၫ. 10 မၩအၥၭဘဲၫနီၪတၭ, ၦယုဒၫဖိၪလဖၪ စံၭ ၦလၧအဆၧဆၫဘျၪထဲၩ့ဝ့ၫ လဂၩနီၪ, မွဲမးၥံၫအနံၩတၭ နဆိၬနလးမံၫနီၪ ကြၨၭအ့ၬ. 11 အဝ့ၫဒၪ စံၭဝ့ၫ, ၦလၧအမၩဘျၪထဲၩ့ယၧၩ လဂၩနီၪ, အဝ့ၫဒၪ စံၭယၧၩ, မၩန့ထၪ့ နလးမံၫတၭ စဲၪ့ထၪ့ဘီၪ. 12 အဝ့ၫၥံၪ အၪ့စၪ့အဝ့ၫ ၦလၧအစံၭနၧၩ, မၩန့ထၪ့ နလးမံၫတၭ စဲၪ့ထၪ့နီၪ, မွဲပလၫလဂၩလဲၪ. 13 တၭမွဲပလၫလဂၩလဲၪနီၪ, ၦလၧအဆၧဆၫ ဘျၪထဲၩ့ဝ့ၫ လဂၩနီၪ လၥ့ၪယၫဘၪဝ့ၫ; အဂဲးဘဲၫယီၩ ၦခမျၧး အီၪထီးနီၪတၭ, ယ့ၫၡူၬ စဲၪ့ထၪ့ခွံၬဝ့ၫ လီၫ. 14 လၧဆၧလဖၪနီၪ အလးခဲၫ့တၭ, ယ့ၫၡူၬ ဒၪဘၪ အဝ့ၫ လၧဆၧလုအဂံၪ့ဖၧၩ့တၭ, စံၭအဝ့ၫ, ယိခွါ န အီၪဆီၪ့ အီၪချဲၫ့ဂ့ၩမၬတၭ, ဘဲၫၥိၭဆၧနၭနဲၪ့နီၪ ထီးဘၪနၧၩလဂ့ၩတၭ, ထီးမၩလၧၩ့ ဆၧဒဲၩဘၭ လဂ့ၩ. 15 ၦလဂၩနီၪ လ့ၩလီၩဘၪ ၦယုဒၫဖိၪ လၧၦမၩအီၪဆီၪ့ထၪ့ထဲၩ့ ယၧၩ လဂၩနီၪ မွဲယ့ၫၡူၬလီၫ. 16 မၩအၥၭဘဲၫနီၪတၭ, ၦယုဒၫဖိၪ မၩအၧၩ့မၩနၭ ယ့ၫၡူၬလီၫ. အဂဲးဘဲၫယီၩ မွဲအမၩဆၧနီၪလဖၪ လၧမးၥံၫအနံၩ အကၠီၩ့နီၪလီၫ. 17 ယ့ၫၡူၬ ချဲၩ့ဆၧၫ့အဝ့ၫၥံၪ, ယဖါမၩဆၧ ခီးဘိၩ့နဲၪ့ယီၩ တၭ, ယဝ့ၫဒၪယမၩ ဆ့လီၫ. 18 မၩအၥၭဘဲၫနီၪတၭ, ယ့ၫၡူၬလၨၪခၫ့ဖၬ မးၥံၫအနံၩနီၪ လကၭလၧၩ့တၭ; စံၭဝ့ၫ, လၧယွၩနီၪ မွဲအဖါဒၪဝ့ၫတၭ, မၩန့ၫဎီၩ့အၥၭ လၧယွၩနီၪအကၠီၩ့ ၦယုဒၫဖိၪလဖၪ အၪ့ဎူၫအၪ့ဎၬ မၩၥံၫ အဝ့ၫအၪနဲၪ့ အလးဒံၭလီၫ. 19 မၩအၥၭဘဲၫနီၪတၭ, ယ့ၫၡူၬ ချဲၩ့ဆၧၫ့ဆၧ, စံၭအဝ့ၫၥံၪ, ယလီၩဘၪနၥံၪ တီၩတီၩလီၩ့လီၩ့; ဖိၪခွၫမၩ အဆၧဒၪဝ့ၫ ၥ့ၪနးမံၩ့အ့ၬ. မၩၥ့ၪန့ၫ ဆၧလၧအဒၪဘၪ ဖါမၩဝ့ၫလီၫ. အဂဲးဘဲၫယီၩ ထီးဒၪ အဝ့ၫဒၪ မၩဆၧလမံၩ့မံၩ့နီၪ, ဖိၪခွၫ မၩဝ့ၫဒၪ ဘဲၫနီၪအၥိၭဆ့လီၫ. 20 အဂဲးဘဲၫယီၩ ဖါအဲၪ အဖိၪခွၫတၭ, ကယဲအနၫ့ဆါဒၪဝ့ၫ မၩဆၧထီးအလူၬနီၪ, ဒုၭနဲၪ အဝ့ၫနီၪလီၫ. တၭ မိဒုၭနဲၪ အဝ့ၫ လၧဆၧမၩဒိၪနဲၪ့အယီၩဒံၭ, ဘဲၫၥိၭ နၥံၪ မိထီၫမံၫထီၫမၪလီၫ. 21 အဂဲးဘဲၫယီၩ ဘဲၫဖါဒုၭဂဲထုၪ့ထဲၩ့ဆၧတၭ, မၩမၧၫ့ထၪ့ထဲၩ့ ၦၥံၫအၥိၭနီၪ ထီးဒၪ ၦလၧအဖိၪခွၫ မိဒုၭမၧၫ့ထၪ့ထဲၩ့ ဘၪအၥၭ လဂၩဂၩနီၪ, မၩဝ့ၫ ဘဲၫနီၪအၥိၭ ဆ့လီၫ. 22 အဂဲးဘဲၫယီၩ ဖါ စ့ၩရၫ့ ၦနးဂၩအ့ၬ. အ့ၪမွဲ ဖ့ၪလၫ့ ကယဲ ဆၧစ့ၩရၫ့ ထီးအလူၬ လၧအဖိၪခွၫ အစူၪဖၧၩ့, 23 ဘဲၫၦထီးအလူၬ မိယူၭထၪ့ယၪ့ထၪ့ ဖိၪခွၫ ဘဲၫအယူၭထၪ့ယၪ့ထၪ့ ဖါ အၥိၭနီၪလီၫ. ၦလၧအလယူၭလယၪ့ဘၪ ဖိၪခွၫနီၪ, မွဲ အယူၭယၪ့ဖါ လၧအအၪ့မၧၫ့လၩ့န့ အဝ့ၫနီၪ ဆ့အ့ၬ. 24 ယလီၩဘၪနၥံၪ တီၩတီၩလီၩ့လီၩ့, ၦလၧအနါဂၧၫ့ ယလူယထၫ တၭ, နဲၩထဲၩ့ ၦလၧအအၪ့မၧၫ့လၩ့န့ယၧၩ နီၪ, မွဲအအီၪလၧဆၧမၧၫ့လၩ့ဆိၩလၩ့ကၠၪတၭ, လဘၪဘၪ ဆၧစ့ၩရၫ့စၪဝ့ၫတၭ, ခၫ့ဂၬခွံၬယူၭ လၧဆၧၥံၫနီၪ, ထီၩ့လၧဆၧမၧၫ့အဖၧၩ့လီၫ. 25 ယလီၩဘၪနၥံၪ တီၩတီၩလီၩ့လီၩ့ လၧအဆၧၫ့အထီ မိဘၪတၭ, ဘၪယူၭ ဘိၩ့နဲၪ့ယီၩ ယူၭ, လၧၦအၥံၫဝ့ၫလဖၪနီၪ မိနါဂၧၫ့ ယွၩ အဖိၪခွၫ အလူတၭ, ၦလၧအနါဂၧၫ့ဝ့ၫလဖၪနီၪ, မိမၧၫ့ထၪ့ထဲၩ့ဝ့ၫလီၫ. 26 အဂဲးဘဲၫယီၩ ဘဲၫဖါအီၪလၧဆၧမၧၫ့ လၧအဖၧၩ့ဒၪဝ့ၫအၥိၭနီၪ, မွဲအဒုၭအီၪဖိၪခွၫ လၧဆၧမၧၫ့ လၧအဖၧၩ့ဒၪဝ့ၫ ဘဲၫနီၪအၥိၭ ဆ့လီၫ. 27 အဝ့ၫဒၪမွဲ ၦၡၩ အဖိၪခွၫ အကၠီၩ့နီၪ, ဆၧဖ့ၪလၫ့အဝ့ၫ လၧဆၧအစီၩ့အမၩ့ ဘဲၫၥိၭ အမိစ့ၩရၫ့ဆၧလီၫ. 28 ထီးဆီၫ့မီၪ့လၩ့လၭ နၥံၪအၥၭ လၧဆၧယီၩအကၠီၩ့ လဂ့ၩ, အဂဲးဘဲၫယီၩ အဆၧၫ့အထီ မိဘၪဝ့ၫ လၧကယဲ ၦအီၪလၧဆၧၥွၪခိၪအဖၧၩ့ ကိၭဂၩဒ့ၭနီၪ, မိနါဂၧၫ့ဘၪအလူ, 29 တၭ မိဂဲၫထဲၩ့ထၪ့ဝ့ၫ ၦလၧအမၩယူၭ ဆၧဂ့ၩလဖၪနီၪ, လၧဆၧမၧၫ့ အဆၧဂဲထုၪ့ထဲၩ့ဝ့ၫတၭ, ၦလၧအမၩယူၭ ဆၧအၧၩ့လဖၪနီၪ, လၧဆၧစ့ၩရၫ့စၪ အဆၧဂဲထုၪ့ထဲၩ့ဝ့ၫလီၫ. 30 ယမၩဒၪယဆၧၥ့ၪ နးမံၩ့အ့ၬ. ဘဲၫယနါဂၧၫ့ဆၧ အၥိၭနီၪ, ယစ့ၩရၫ့ဆၧနီၪ မွဲအတီၩအလီၩ့လီၫ. အဂဲးဘဲၫယီၩ ယအၪ့ဎၬမၩ ထီးယၥၭဒၪယဝ့ၫမွဲအ့ၬ. မွဲထီးဒၪ ၦလၧအအၪ့မၧၫ့လၩ့န့ယၧၩ လဂၩအၥၭ နီၪလီၫ. 31 ယ အ့ၪထိးယၥၭ လၧယဂဲးယကၠီၪ့ဒၪ ယဝ့ၫတၭ, ယဆၧထိးယၥၭနီၪ တီၩအ့ၬ. 32 ၦဂူၫဂၩ ထိးအၥၭ လၧယဂဲးယကၠီၪ့ အီၪဝ့ၫလဂၩ တၭ, ယၥ့ၪယၫဆၧ လၧအဝ့ၫဒၪထိးအၥၭ လၧယဂဲးယကၠီၪ့နီၪ မွဲအတီၩလီၫ. 33 နၥံၪဝ့ၫယီၩ, နၥံၪအၪ့မၧၫ့ ၦလ့ၩ လၧစယီဟၫ့အအီၪ တၭ, အဝ့ၫဒၪထိးအၥၭ လၧဆၧမွဲဆၧတီၩလီၫ. 34 မွဲလါနၫ့ဘိၩ ၦၡၩအဆၧထိးအၥၭနီၪ, ယ ထိးဆၧၫ့ယဝ့ၫအ့ၬ. မွဲဘဲၫၥိၭ နၥံၪ မိထီၩ့လၧဆၧထိးထဲၩ့တၩ့ထဲၩ့နၥံၪ တၭ, ယချဲၩ့ဆၧလဖၪယီၩလီၫ. 35 အဝ့ၫနီၪ မွဲမ့ၪဒိၩ့ လၧအခဲၩဖၩ့ထၪ့တၭ, နၥံၪအၥၭ အီၪလၧနၥံၪ မိၥုၪ့ထိၬၥၭထိၬ လၧအဆၧဖၩ့အကျၩ လဆိ လီၫ. 36 ယ အီၪလၧဆၧထိးအၥၭ ဂ့ၩနဲၪ့ စယီဟၫ့အဆၧထိးအၥၭ ဒံၭလီၫ. အဂဲးဘဲၫယီၩ ဆၧမၩ လၧဖါဖ့ၪလၫ့ယၧၩ, ဘဲၫၥိၭ ယမိမၩ ထီးအဂီၩ့တၭ, ဆၧမၩ လၧယမၩလဖၪယီၩ ထိးအၥၭ လၧယဂဲး လၧဖါအၪ့မၧၫ့လၩ့န့ယၧၩလီၫ. 37 တၭ ဖါ လၧအအၪ့မၧၫ့လၩ့န့ယၧၩနီၪ ထိးယူၭအၥၭ လၧယဂဲးယကၠီၪ့ယူၭလီၫ. အလူၥီၫနီၪ နၥံၪနါဂၧၫ့ နးဖၧၫ့အ့ၬ. အခံးအဂၩ့နီၪ နၥံၪဒၪဘၪ နးဆိၭအ့ၬ. 38 အလူအထၫနီၪ အီၪဂုးခၧၫ့ဝ့ၫ လၧနၥံၪ အဖၧၩ့ အ့ၬ. အဂဲးဘဲၫယီၩ ၦလၧအအၪ့မၧၫ့လၩ့ဝ့ၫ လဂၩနီၪ နၥံၪ နဲၩအဝ့ၫဒၪအ့ၬ. 39 ဆၧကွ့ၭအၥၭလဖၪနီၪ အၪ့ဎၬယိ နၥံၪဝ့ၫဆံၭ; အဂဲးဘဲၫယီၩ နၥံၪဆီၫ့မီၪ့ လၧနၥံၪ မိန့ဘၪ ဆၧမၧၫ့လၩ့ဆိၩလၩ့ကၠၪ လၧအဖၧၩ့တၭ, အဝ့ၫၥံၪမွဲ ဆၧထိးအၥၭ လၧယဂဲးယကၠီၪ့လီၫ. 40 ဘဲၫၥိၭ နၥံၪမိန့ဘၪ ဆၧမၧၫ့နီၪ, နၥံၪ မိဂဲၫ လၧယအီၪအ့ၬ. 41 ၦၡၩအၪ့အူၭဆၧနီၪ ယထိးဆၧၫ့ ယဝ့ၫအ့ၬ. 42 အ့ၪမွဲ ယၥ့ၪယၫနၥံၪ, လၧယွၩအဆၧအဲၪ လအီၪဘၪ လၧနၥံၪအဖၧၩ့လီၫ. 43 ယဝ့ၫဒၪယီၩ ယဂဲၫလၧယဖါအမံၩ့တၭ နၥံၪ ထိးဆၧၫ့ယၧၩ အ့ၬ. အ့ၪမွဲ ၦဂူၫဂၩနီၪ အ့ၪဂဲၫလၧအမံၩ့ဒၪဝ့ၫနီၪ, နၥံၪ မိထိးဆၧၫ့အဝ့ၫလီၫ. 44 နၥံၪ ထိးဆၧၫ့ ဆၧအၪ့အူၭထၪ့လိၬ နၥံၪအၥၭ လဂၩဒဲလဂၩတၭ, ယွၩအဆၧအၪ့အူၭနီၪ နၥံၪ လအၪ့ဎူၫအၪ့ဎၬဘၪတၭ, နၥံၪနဲၩဆၧ မိၥ့ၪ ဘဲၫၥ့ၪလဲၪ. 45 ထီးဆီၫ့မီၪ့ လၧယမိအီၪက့ၪဆၧမၪ လၧနၥံၪအလီၩ့ လၧဖါအအီၪနီၪ လဂ့ၩ, ၦအီၪက့ၪဆၧမၪ လၧနၥံၪအလီၩ့အီၪဒံၭ လဂၩဒံၭ; မွဲ ၦလၧနၥံၪ ဒိၭနဲၩ့နၥံၪအၥၭ လၧအစူၪဖၧၩ့ စမိစ့ၭနီၪလီၫ. 46 အဂဲးဘဲၫယီၩ နၥံၪ အ့ၪနဲၩစမိစ့ၭနီၪ, နၥံၪ မိနဲၩယၧၩဆ့, အဂဲးဘဲၫယီၩ အဝ့ၫဒၪ ကွ့ၭဆၧ လၧယဂဲးယကၠီၪ့ လီၫ. 47 နၥံၪ အ့ၪလနဲၩဘၪ ဆၧလၧအဝ့ၫဒၪ ကွ့ၭဝ့ၫလဖၪနီၪ; နၥံၪ နဲၩယဆၧချဲၩ့လဖၪယီၩ မိၥ့ၪ ဘဲၫၥ့ၪလဲၪ.

ယီဟၫ့ John 6

1 ဆၧလဖၪနီၪ အလးခဲၫ့တၭ, ယ့ၫၡူၬ ခၫ့ဂၬ ကွံၩဂၫလလံၫ လၧအမွဲ တဘံရအၭ လၧဝါလခီၫလီၫ. 2 ၦခမျၧး ဒၪဘၪ အမၩဆၧလၩ့လၭ လၧၦစူၭၦဆၫအလီၩ့တၭ, ဖိၬထၪ့အခဲၫ့လီၫ. 3 ယ့ၫၡူၬ လ့ၩထၪ့ဝ့ၫ လၧခိၪလီၩ့လဖျိၪ့အလီၩ့ ဆၧၫ့နၩ့ဝ့ၫ လၧအထံၩအဖျဲၥံၪ အၥိၭ ထီးနီၪလီၫ. 4 လၩ့ဘူၭ လၧအမိဘၪ ၦယုဒၫဖိၪ အဘိၪ့လ့ၩဖၬနီၪ ဆ့လီၫ. 5 ယ့ၫၡူၬ စၪ့ထၪ့အမ့ၬၥၪ ဒၪဘၪ ၦခမျၧးဖၭဒိၪ ဂဲၫလၧအအီၪတၭ, စံၭ စဖံလံၭနီၪ, ဘဲၫအဝ့ၫၥံၪ မိအၪ့ဘၪဆၧအၥိၭ ပဎွ့ၩကိၪနီၪ မိန့ခီၫခီၫလဲၪ. 6 ဘဲၫၥိၭ အမိမၩခွါအဝ့ၫဒၪတၭ, စံၭဆၧ ဘဲၫနီၪအၥိၭလီၫ. အဂဲးဘဲၫယီၩ မွဲအမိမၩဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ အနၫ့ဆါ ၥ့ၪယၫဒၪဝ့ၫလီၫ. 7 စဖံလံၭ စံၭဆၧၫ့အဝ့ၫ, ဘဲၫၥိၭ အဝ့ၫၥံၪ မိန့ဘၪ ဂၩဆံၭဂၩဆံၭတၭ, ကိၪအဎွ့ၩ ဒန့ရံၫ နံၫယၩ လၧၫ့အ့ၬ. 8 အထံၩအဖျဲ စအၫ့ဒြူၫ, လၧအထၧၫ့ဖုဝဲ လၧစစဲမၧၫ့ပံတၧၫ လဂၩ, စံၭ အဝ့ၫ 9 ဖိၪၥၪ အီၪထီးယီၩလဂၩ အကိၪအီၪယဲလီၪ့, ဒဲအယၪအီၪနံၫဘံၪ့လီၫ. မွဲလါနၫ့ဘိၩ, ဆၧလဖၪနီၪ လၧၦၡၩဎွ့ၩယီၩ အဂး မွဲဆၧနီၪလဲၪ. 10 ယ့ၫၡူၬ စံၭဝ့ၫ, အၪ့မၧၫ့ ၦၡၩ ဆၧၫ့နၩ့ဒံၩ့ခံၫ့ဘီၪ. လၧအလးထီးနီၪ နၪ့ အီၪအၪမၬလီၫ. မၩအၥၭဘဲၫနီၪတၭ, ၦဆၧၫ့နၩ့ဒံၩ့ခံၫ့လဖၪနီၪ အီၪဖိၭဘိၭ ယဲထီၫ့လီၫ. 11 ယ့ၫၡူၬ မၩန့ကိၪနီၪ, စံၭထၪ့အၪ့အူၭ ဆၧအခိးအတၩဂီၩ့, ဖ့ၪလၫ့ ၦလၧအဆၧၫ့နၩ့ဒံၩ့ခံၫ့လဖၪနီၪလီၫ. ဘဲၫနီၪအၥိၭ ယၪနံၫဘံၪ့နီၪ, ထီးဒၪ ၦမိန့ဘၪအၥၭလီၫ. 12 ထီးအဝ့ၫၥံၪ အၪ့ဘျဲၩအၪ့ဝ့ၫ တၭ, ဘဲၫၥိၭ ဆၧထီးလၩ့မါ နးဆံၭလဂ့ၩ, အဝ့ၫဒၪ လီၩဘၪ အထံၩအဖျဲၥံၪ အၪ့ထုၫ့ကီၪ့ထဲၩ့ အဘျဲၪအဆဲ ဘီၪ. 13 မၩအၥၭဘဲၫနီၪတၭ, ၦအၪ့ကိၪယဲလီၪ့နီၪ, အဘျဲၪအဆဲ အီၪလၩ့ထးဝ့ၫ, အဝ့ၫၥံၪ အၪ့ထုၫ့ကီၪ့ထဲၩ့ဝ့ၫ, ဎွ့ၩဒၩ့ လဆံၫနံၫဖျိၪ့လီၫ. 14 မၩအၥၭဘဲၫနီၪတၭ, ၦလဖၪနီၪ ဒၪဘၪ လၧယ့ၫၡူၬ မၩဆၧလၩ့လၭတၭ, စံၭဝ့ၫ, အယီၩမွဲ မၬ, မီၪလၧအဂဲၫလၩ့ လၧဂၪ့ခိၪယီၩ လဂၩလီၫ. 15 မၩအၥၭဘဲၫနီၪတၭ, ယ့ၫၡူၬ ၥ့ၪယၫဝ့ၫ လၧအဝ့ၫၥံၪ မိဂဲၫမၩန့ဆီၪ့ဝ့ၫ, ဘဲၫၥိၭ အမိဒုၭကဲၪထၪ့ လၧစဎွၩတၭ, လ့ၩထၪ့ဒီၭဝ့ၫ လၧခိၪလီၩ့အလီၩ့ လဂၩဎးလီၫ. 16 ထီးမုဂၪလၩ့နီၪ အထံၩအဖျဲၥံၪ လ့ၩလၩ့ဝ့ၫ လၧကွံၩနဲၩ့တၭ, 17 ထၪ့ဝ့ၫ လၧချံၫဖၧၩ့နီၪ ခၫ့ဂၬကွံၩ မိထဲၩ့ထဲၩ့ဝ့ၫ လၧကပၧနအၫ့နီၪလီၫ. ထီးနီၪလဖၧၫ့ ဆၧခံၭလၩ့တၭ, ယ့ၫၡူၬ ဂဲၫလထီၩ့ဒံၭဘၪ လၧအဝ့ၫၥံၪအအီၪလီၫ. 18 လံၩအူၪဆၧ ဆီၪ့တၭ, လပီၩထၪ့ဝ့ၫ ဖၭဒိၪလီၫ. 19 မၩအၥၭဘဲၫနီၪတၭ, အဝ့ၫၥံၪ ကၧးတငၨၭ ထီးစတ့ဒအၫ့ နံၫဆံၫယဲ ဘူၭထၪ့ ၥၧၫ့ဆံၫတၭ, ဒၪဘၪ ယ့ၫၡူၬ စဲၪ့လၧကွံၩဖၧၩ့ လၧထံၫဖံၭခိၪတၭ, ဂဲၫဘူၭထၪ့ လၧချံၫနဲၩ့ထံၭနီၪ, အဝ့ၫၥံၪ ၥၭမဲၪဝ့ၫဒၪလီၫ. 20 အဝ့ၫဒၪ စံၭအဝ့ၫၥံၪ, မွဲယၧၩ တၭ, ထီးၥၭမဲၪလဂ့ၩ. 21 မၩအၥၭဘဲၫနီၪတၭ, အဝ့ၫၥံၪ အၥုၪ့ထိၬအၥၭထိၬတၭ, ထိးဆၧၫ့ အဝ့ၫ လၧချံၫဖၧၩ့တၭ, ချံၫနီၪ ထီၩ့ ချဲၫ့မၬ လၧအမိလ့ၩဝ့ၫအလးလီၫ. 22 ကဲဂီၩခိၬလနံၩနီၪ ၦခမျၧး ဆၧၫ့ထုၪ့ လၧကွံၩနဲၩ့ထံၭ နီၪ, ၥ့ၪယၫဝ့ၫ လၧချံၫအဂူၫဂၩ လအီၪဘၪ, အီၪန့ၫ လၧအထံၩအဖျဲၥံၪ လ့ၩနုၬဝ့ၫ လဖျိၪ့နီၪတၭ, ယ့ၫၡူၬ လ့ၩထၪ့ဎုၬဝ့ၫ လၧချံၫဖၧၩ့ လၧအထံၩအဖျဲၥံၪ အၥိၭအ့ၬ, စဲၪ့ထၪ့န့ၫ အထံၩအဖျဲၥံၪလီၫ. 23 မွဲလါနၫ့ဘိၩ ချံၫအဂူၫဂၩလဖၪ ဂဲၫလၧတဘံရအၭ ဘူၭလၧအလး လၧကဆါ စံၭထၪ့အၪ့အူၭ ဆၧအခိးအတၩ လၧအဝ့ၫၥံၪ အၪ့ကိၪ နီၪလီၫ. 24 မၩအၥၭဘဲၫနီၪတၭ, ထီးၦခမျၧးၥ့ၪယၫဝ့ၫ လၧယ့ၫၡူၬမွဲဂ့ၩ, အထံၩအဖျဲၥံၪမွဲဂ့ၩ, လအီၪဘၪ ထီးနီၪတၭ, အဝ့ၫၥံၪ ထူၬထၪ့ချံၫတၭ, လ့ၩအၪ့ဎူၫအၪ့ဎၬ ယ့ၫၡူၬ ထီၩ့လၧကပၧနအၫ့လီၫ. 25 ထီးအဝ့ၫၥံၪ ဒၪဘၪ အဝ့ၫ လၧကွံၩဝါလခီၫတၭ, စံၭအဝ့ၫ, ရၭဘံၫဧ့, န ဂဲၫထီးယီၩ ထီၩ့ဆံၭယံၬယူၭ လဲၪ. 26 ယ့ၫၡူၬ ချဲၩ့ဆၧၫ့အဝ့ၫၥံၪ, စံၭဝ့ၫ, ယလီၩဘၪ နၥံၪ တီၩတီၩလီၩ့လီၩ့, နၥံၪဝ့ၫယီၩ, မွဲနၥံၪ ဒၪဘၪ ဆၧလၩ့လၭ အကၠီၩ့နီၪ နၥံၪ အၪ့ဎၬယၧၩအ့ၬ, မွဲနၥံၪ အၪ့ဘၪ ကိၪဘျဲၩအၪ့ အကၠီၩ့လီၫ. 27 ဘဲၫၥိၭ နၥံၪ မိန့ဘၪ ဆၧအၪ့ လၧအဂၭဂီၩ့ၥ့ၪနီၪ, ထီးမၩလဂ့ၩ; အ့ၪမွဲ ဘဲၫၥိၭ နၥံၪ မိန့ဘၪ ဆၧအၪ့ လၧအဂုးခၧၫ့ဝ့ၫ လၧဆၧမၧၫ့လၩ့ဆိၩလၩ့ကၠၪ လၧၦၡၩ အဖိၪခွၫ မိဖ့ၪလၫ့နၥံၪတၭ, အၪ့ဂူၬမၩ နၥံၪဝ့ၫဆံၭ. အဂဲးဘဲၫယီၩ အဝ့ၫလဂၩနီၪ ဖါယွၩလဂၩ စဲၩနဲၪ့ထၬဝ့ၫဒၪလီၫ. 28 မၩအၥၭဘဲၫနီၪတၭ, အဝ့ၫၥံၪ စံၭဝ့ၫ, ဘဲၫၥိၭ ပမိမၩ ယွၩအဆၧမၩနီၪ, မွဲပမိဘၪမၩ ဘဲၫၥ့ၪလဲၪ. 29 ယ့ၫၡူၬ ချဲၩ့ဆၧၫ့ဆၧတၭ, စံၭအဝ့ၫၥံၪ, ယွၩအဆၧမၩနီၪ, မွဲ အယီၩ, ဘဲၫၥိၭ နၥံၪ မိနဲၩထဲၩ့ ၦလၧအအၪ့မၧၫ့လၩ့န့ဝ့ၫ လဂၩနီၪလီၫ. 30 မၩအၥၭဘဲၫနီၪတၭ, အဝ့ၫၥံၪ, စံၭ အဝ့ၫ, နမၩလၩ့လၭဆၧ ဘဲၫၥိၭ ပမိဒၪဘၪပဝ့ၫ, ဒဲနဲၩထဲၩ့နၧၩ နီၪ, မွဲဆၧနီၪလမံၩ့လဲၪ. မွဲနမၩဆၧနီၪလဲၪ. 31 ပဖါၥံၪ အၪ့ မၪ့နၫ လၧမံၩ့လၬကျၩ ဘဲၫဆၧကွ့ၭအၥၭအၥိၭနီၪ, အဝ့ၫဒၪ ဖ့ၪအၪ့ အဝ့ၫၥံၪ ကိၪလၧမူၭခိၪလီၫ. 32 မၩအၥၭဘဲၫနီၪတၭ, ယ့ၫၡူၬ စံၭအဝ့ၫၥံၪ, ယလီၩဘၪနၥံၪ တီၩတီၩလီၩ့လီၩ့ စမိစ့ၭ ဖ့ၪလၫ့နၥံၪ အကိၪလၧမူၭခိၪနီၪအ့ၬ. အ့ၪမွဲ ယဖါ နီၪ, ဖ့ၪလၫ့နၥံၪ အကိၪလၩ့ထံးလၩ့ဆ့ၭ လၧမူၭခိၪလီၫ. 33 အဂဲးဘဲၫယီၩ ၦလၧအဂဲၫလၩ့ လၧမူၭခိၪတၭ, ဖ့ၪလၫ့ ဆၧမၧၫ့ လၧၦဂၪ့ခိၪဖိၪ လဂၩနီၪ, မွဲ ယွၩအကိၪလီၫ. 34 မၩအၥၭဘဲၫနီၪတၭ, အဝ့ၫၥံၪ စံၭအဝ့ၫ, ကဆါဧ့, ဖ့ၪလၫ့ပၧၩ လၧကိၪနီၪ ထံၪဎးဆံၭ. 35 ယ့ၫၡူၬ စံၭအဝ့ၫၥံၪ ယမွဲကိၪမၧၫ့လီၫ. ၦလၧအဂဲၫ လၧယအီၪလဂၩနီၪ, ဆၧလမိၥၭဝံလၧၩ့ဘၪအၥၭ, ဒဲၦလၧအနဲၩထဲၩ့ ယၧၩ လဂၩနီၪ, ဆၧမိၥၭဝံလၧၩ့အၥၭ လၧထံၫ နးဆိၭအ့ၬ. 36 မွဲလါနၫ့ဘိၩ ယစံၭနၥံၪ လၧနၥံၪ ဒၪဘၪဆ့ယူၭယၧၩတၭ, နၥံၪနဲၩ အ့ၬ. 37 ကယဲ ၦလၧယဖါဖ့ၪလၫ့ယၧၩ လဂၩဂၩနီၪ, မိဂဲၫထဲၩ့လၧယအီၪလီၫ. ၦလၧအဂဲၫ လၧယအီၪနီၪ, ယခွံၬၡိၭခွံၬ ယဝ့ၫ လၩလါအ့ၬ. 38 အဂဲးဘဲၫယီၩ မွဲယဂဲၫလၩ့ လၧမူၭခိၪနီၪ လမွဲဘၪ ဘဲၫၥိၭ ယမိမၩ ထီးဒၪယၥၭ, အ့ၪမွဲ ထီးဒၪ ၦလၧအအၪ့မၧၫ့လၩ့န့ယၧၩ လဂၩအၥၭလီၫ. 39 ၦလဂၩ လၧအအၪ့မၧၫ့လၩ့န့ယၧၩ အၥၭမွဲ အယီၩ, ကယဲ ၦလၧအဖ့ၪလၫ့ယၧၩ လဂၩဂၩနီၪ, ဘဲၫၥိၭအထီးလၩ့မါဘၪ နးဂၩလဂ့ၩ, မွဲဘဲၫၥိၭ ယမိဒုၭဂဲထုၪ့ထဲၩ့ အဝ့ၫ လၧမုနံၩအထုၬခိၬနီၪလီၫ. 40 တၭဖါလၧအအၪ့မၧၫ့လၩ့န့ ယၧၩလဂၩ အၥၭမွဲ အယီၩ, ဘဲၫၥိၭ ၦလၧအဒၪဘၪ ဖိၪခွၫ, ဒဲနဲၩထဲၩ့အဝ့ၫ လဂၩဂၩ နီၪ, မိန့ဘၪ ဆၧမၧၫ့လၩ့ဆိၩလၩ့ကၠၪတၭ; ယမိဒုၭဂဲထုၪ့ထဲၩ့ အဝ့ၫ လၧမုနံၩ အထုၬခိၬလီၫ. 41 မၩအၥၭဘဲၫနီၪတၭ, အဝ့ၫဒၪ စံၭဝ့ၫ, ယဝ့ၫဒၪယီၩ ယမွဲကိၪ ဂဲၫလၩ့လၧမူၭခိၪနီၪ, ၦယုဒၫဖိၪ ၥူၭဝံၪၥူၭလၩဆၧ လၧဆၧနီၪလမံၩ့အဂဲး; 42 စံၭဝ့ၫ, ၦယီၩမွဲ စယိၥၭ အဖိၪခွၫ ယ့ၫၡူၬ လဂၩနီၪ မွဲအ့ၬဧၪ. အမိ ဒဲအဖါနီၪ ပၥ့ၪယၫ မွဲအ့ၬဧၪ. အခိးမွဲဘဲၫနီၪတၭ, မွဲဘၪနီၫ လၧအစံၭဝ့ၫ ယဂဲၫလၩ့ လၧမူၭခိၪနီၪလဲၪ. 43 ယ့ၫၡူၬ ချဲၩ့ဆၧၫ့ဆၧ တၭ, စံၭ အဝ့ၫၥံၪ, နၥံၪ ချဲၩ့ဒုၪ့လိၬနၥံၪအၥၭနီၪ, ထီး ၥူၭဝံၪၥူၭလၩဆၧလဂ့ၩ. 44 ယဖါ လၧအအၪ့မၧၫ့လၩ့န့ယၧၩလဂၩ အ့ၪလမီၩ့ဘၪဝ့ၫနီၪ, ၦၡၩ ဂဲၫလၧယအီၪၥ့ၪ နးဂၩအ့ၬ. ယမိဒုၭဂဲထုၪ့ထဲၩ့အဝ့ၫ လၧမုနံၩအထုၬခိၬလီၫ. 45 ဆၧကွ့ၭအၥၭ လၧမီၪၥံၪအဖၧၩ့, ယွၩ မိၥီၪ့လိၪ အဝ့ၫၥံၪ ထီးအလူၬနီၪလီၫ. မၩအၥၭဘဲၫနီၪတၭ, ကယဲ ၦလၧအနါဂၧၫ့ ဖါအဆၧချဲၩ့ ဒဲမၩလိၪဝ့ၫလဖၪနီၪ, ဂဲၫဝ့ၫလၧယအီၪလီၫ. 46 အ့ၪလမွဲဘၪ ၦလဂၩ လၧအဂဲၫလၩ့ လၧယွၩအအီၪနီၪ, ၦဒၪဘၪဖါ နးဂၩအ့ၬ. အဝ့ၫနီၪ ဒၪဘၪဖါလီၫ. 47 ယလီၩဘၪနၥံၪ တီၩတီၩလီၩ့လီၩ့, ၦလၧအနဲၩ့ထဲၩ့ ယၧၩလဂၩဂၩနီၪ, အီၪဝ့ၫ လၧဆၧမၧၫ့လၩ့ဆိၩလၩ့ကၠၪ လီၫ. 48 ယဝ့ၫဒၪယီၩ ယမွဲဆၧမၧၫ့ အကိၪနီၪလီၫ. 49 နၥံၪအဖါၥံၪ အၪ့ မၪ့နၫ လၧမံၩ့လၬကျၩနီၪ ၥံၫဝ့ၫလီၫ. 50 အယီၩမွဲ ကိၪလၧအဂဲၫလၩ့လၧမူၭခိၪ ဘဲၫၥိၭ ၦလၧအအၪ့ဝ့ၫလဂၩဂၩနီၪ မိၥံၫဘၪအ့ၬ. 51 ယဝ့ၫဒၪယီၩ ယမွဲဆၧမၧၫ့ အကိၪ လၧအဂဲၫလၩ့လၧမူၭခိၪလီၫ. ဆၧလၧကိၪယီၩ ၦလၧအအၪ့ဝ့ၫလဂၩဂၩနီၪ မိမၧၫ့ဝ့ၫ လၩ့ဆိၩလၩ့ကၠၪလီၫ. ကိၪလၧယမိဖ့ၪလၫ့နီၪ, မွဲယယၪ လၧယမိဖ့ၪလၫ့ လၧဂၪ့ခိၪဖိၪအဂးလီၫ. 52 မၩအၥၭဘဲၫနီၪတၭ, ၦယုဒၫဖိၪၥံၪ တ့ၭလိၬအၥၭ တၭ, စံၭဝ့ၫ, ၦၡၩယီၩ ဖ့ၪအၪ့ပၧၩ လၧအယၪ မိၥ့ၪ ဘဲၫၥ့ၪလဲၪ. 53 မၩအၥၭဘဲၫနီၪတၭ ယ့ၫၡူၬ လီၩဘၪ အဝ့ၫၥံၪ, ယစံၭနၥံၪ တီၩတီၩလီၩ့လီၩ့, နၥံၪ အ့ၪလအၪ့ဘၪ ၦၡၩ အဖိၪခွၫအယၪ, နၥံၪ အ့ၪလအီၩဘၪ အၥွံၪနီၪ ဆၧမၧၫ့ အီၪလၧနၥံၪအဖၧၩ့အ့ၬ. 54 ၦလၧအအၪ့ယယၪ ဒဲအီၩယၥွံၪနီၪ မွဲအအီၪလၧဆၧမၧၫ့လၩ့ဆိၩလၩ့ကၠၪတၭ, ယမိဒုၭဂဲထုၪ့ထဲၩ့ အဝ့ၫ လၧမုနံၩအထုၬခိၬလီၫ. 55 အဂဲးဘဲၫယီၩ ယယၪမွဲ ဆၧအၪ့လၩ့ထံးလၩ့ဆ့ၭတၭ, ယၥွံၪမွဲ ဆၧအီၩလၩ့ထံးလၩ့ဆ့ၭဆ့လီၫ. 56 ၦလၧအအၪ့ယယၪ ဒဲအီၩယၥွံၪနီၪ မွဲအအီၪဂုးခၧၫ့ဝ့ၫ လၧယဖၧၩ့ တၭ, ယအီၪယဝ့ၫ လၧအဖၧၩ့ဆ့လီၫ. 57 ဘဲၫဖါလၧအမၧၫ့နီၪ အၪ့မၧၫ့လၩ့န့ယၧၩ, ဒဲယမၧၫ့ လၧအဝ့ၫနီၪအကၠီၩ့အၥိၭတၭ, ၦလၧအအၪ့ယၧၩ နီၪ, မိမၧၫ့ဝ့ၫ လၧယကၠီၩ့ဆ့လီၫ. 58 ဆၧယီၩမွဲ ကိၪလၧအဂဲၫလၩ့လၧမူၭခိၪလီၫ. မွဲဘဲၫနၥံၪအဖါၥံၪ အၪ့ မၪ့နၫတၭ ၥံၫဝ့ၫ အၥိၭနီၪ မွဲအ့ၬ. ၦလၧအအၪ့ကိၪယီၩ, မိမၧၫ့ဝ့ၫ အဆိၩဆိၩအကၠၪကၠၪလီၫ. 59 ဆၧယီၩလဖၪ မွဲအလီၩလၩ့လၬလၩ့ဝ့ၫ လၧ၁ရိၬဖၧၩ့, ထီးအၥီၪ့ဆၧၥၫ့ဆၧ လၧကပၧနအၫ့ အဘိၩ့ဘၭ နီၪလီၫ. 60 မၩအၥၭဘဲၫနီၪတၭ, အထံၩအဖျဲ အၪဂၩ နါဂၧၫ့ဝ့ၫတၭ, စံၭဝ့ၫ, ဆၧချဲၩ့ယီၩ ကၪမၬလီၫ. မွဲပလၫခိၭနၪ မိၥ့ၪနးဂၩလဲၪ. 61 ယ့ၫၡူၬ ၥ့ၪယၫလၩ့အၥၭဒၪဝ့ၫ, လၧအထံၩအဖျဲၥံၪ ၥူၭဝံၪၥူၭလၩဆၧ လၧဆၧနီၪအဂဲးတၭ, စံၭအဝ့ၫၥံၪ, လၧဆၧယီၩလမံၩ့အကၠီၩ့ မွဲနၥံၪအၥၭ ဂၭဂီၩ့ဆ့ဧၪ. 62 နၥံၪ အ့ၪဒၪဘၪ ၦၡၩ အဖိၪခွၫယီၩ ထဲၩ့ထၪ့လၧအလး လၧအအီၪဝ့ၫ လၧအခၪ့ထံၭနီၪ, မွဲနၥံၪ မိဆီၫ့မီၪ့ ဘဲၫၥ့ၪလဲၪ. 63 ဆၧမၩမၧၫ့ထၪ့ဆၧယီၩ မွဲၥၭ လီၫ. ဆၧဖံၭဆၧယၪ န့ကဲၩ့န့ကၩဆၧ နးမံၩ့အ့ၬ. ဆၧချဲၩ့လဖၪ လၧယလီၩဘၪနၥံၪနီၪ မွဲၥၭ ဒဲဆၧမၧၫ့လီၫ. 64 မွဲလါနၫ့ဘိၩ လၧနၥံၪဝ့ၫအကျၩ, ၦလနဲၩဘၪဝ့ၫ အီၪလနၩ့နၩ့လီၫ. အဂဲးဘဲၫယီၩ လၧအၥၫ့ လၧအခၪ့ထံၭနီၪ, ၦလၧအလနဲၩဘၪဝ့ၫလဖၪ, ဒဲၦလၧအမိဖ့ၪလၫ့ခွံၬ အဝ့ၫလဂၩနီၪ ယ့ၫၡူၬၥ့ၪယၫဝ့ၫ လီၫ. 65 စံၭဝ့ၫ, မၩအၥၭဘဲၫနီၪတၭ, ယ လီၩဘၪယူၭ နၥံၪယူၭ; ယဖါ အ့ၪလဒုၭဂဲၫဘၪ ၦၡၩလၧယအီၪတၭ, ၦဂဲၫထီၩ့ဝ့ၫ ၥ့ၪနးဂၩအ့ၬ. 66 ခီၫဒၪ လၧအဆၧၫ့အထီနီၪတၭ, အထံၩအဖျဲၥံၪ အၪဂၩထဲၩ့ထဲၩ့ဝ့ၫဒၪ ဖိၬလၧၩ့ အခဲၫ့အ့ၬ. 67 မၩအၥၭဘဲၫနီၪတၭ, ယ့ၫၡူၬစံၭ ၦလဆံၫနံၫဂၩနီၪ, မွဲနၥံၪ မိထဲၩ့ဘၪနၥံၪအၥၭဆ့ဧၪ. 68 စစဲမၧၫ့ပံတၧၫ ချဲၩ့ဆၧၫ့အဝ့ၫ, ကဆါဧ့, မွဲပမိလ့ၩ လၧပလၫအအီၪလဂၩလဲၪ. ဆၧမၧၫ့အဆိၩအကၠၪ အဆၧချဲၩ့နီၪ အီၪလၧနၧၩ လီၫ. 69 ပနဲၩထဲၩ့ဆၧတၭ, ပၥ့ၪယၫ လၧနမွဲ ယွၩအဆၧဆံၫ့ဎံၪ လဂၩနီၪလီၫ. 70 ယ့ၫၡူၬ ချဲၩ့ဆၧၫ့အဝ့ၫၥံၪ, နၥံၪဝ့ၫယီၩ, ယရွံန့နၥံၪ လဆံၫနံၫဂၩ မွဲအ့ၬဧၪ. ၦလၧနၥံၪအကျၩ လဂၩနီၪ မွဲဒုၪဒၩလီၫ. 71 စံၭဆၧနီၪ မွဲအစံၭ လၧစစဲမၧၫ့ အဖိၪခွၫ စယုဒၭအံၭစကၭရအၧၭ အီၪလၧၦလဆံၫနံၫဂၩ အကျၩ လၧအမိဖ့ၪလၫ့ခွံၬဝ့ၫ လဂၩနီၪအကၠီၩ့ လီၫ.

ယီဟၫ့ John 7

1 လၧဆၧနီၪလဖၪ အလးခဲၫ့တၭ, ယ့ၫၡူၬ စဲၪ့ဝံၩ့ဝၩ့ လၧဂၫလလံၫအဖၧၩ့လီၫ. အဂဲးဘဲၫယီၩ မိစဲၪ့ဝံၩ့ဝၩ့ ဘၪအၥၭ လၧခးယုဒၫအဖၧၩ့အ့ၬ. အဂဲးဘဲၫယီၩ ၦယုဒၫဖိၪလဖၪ အၪ့ဎၬ မၩၥံၫ အဝ့ၫဒၪလီၫ. 2 ၦယုဒၫဖိၪ အဘိၪ့တဲၩနီၪ လၩ့ဘူၭ လၧအမိဘၪဝ့ၫလီၫ. 3 မၩအၥၭဘဲၫနီၪတၭ, အထၧၫ့ဖုဝဲၥံၪ စံၭအဝ့ၫ, ဘဲၫၥိၭ နထံၩနဖျဲၥံၪ မိဒၪဘၪ နဆၧမၩလဖၪ လၧနမၩနဝ့ၫနီၪ, စဲၪ့ထၪ့ခွံၬ ထီးယီၩတၭ, လ့ၩထီၩ့လၧခးယုဒၫ အဖၧၩ့နီၪဘီၪ. 4 အဂဲးဘဲၫယီၩ ၦအ့ၪအၪ့ဎၬ မၩဖျီၪထၪ့ အနၫ့ဆါဒၪဝ့ၫ တၭ, မၩၥူၪဆၧ နးဂၩအ့ၬ. ဆၧနီၪလဖၪ နအ့ၪမၩတၭ, မၩဖျီၪထၪ့နၥၭ လၧၦဂၪ့ခိၪဖိၪ အမ့ၬယၫဘီၪ. 5 အဂဲးဘဲၫယီၩ အထၧၫ့ဖုဝဲၥံၪ နဲၩအဝ့ၫ ဆ့အ့ၬ. 6 မၩအၥၭဘဲၫနီၪတၭ, ယ့ၫၡူၬ လီၩဘၪ အဝ့ၫၥံၪ, ယမုယလၩ ဘၪဒံၭ အ့ၬ. အ့ၪမွဲ နၥံၪဝ့ၫဒၪယီၩ, နၥံၪအမုအလၩ ဘၪဒၪအဆၧလထံၪဎးလီၫ. 7 ဂၪ့ခိၪဖိၪ မ့ၬလဲၩ နၥံၪလၥ့ၪဘၪ, အ့ၪမွဲ ယဝ့ၫဒၪယီၩ, မွဲအမ့ၬလဲၩယၧၩလီၫ. 8 အဂဲးဘဲၫယီၩ ယထိးယၥၭ လၧအဆၧမၩနီၪ မွဲအအၧၩ့လီၫ. လ့ၩထၪ့နၥံၪဝ့ၫ လၧဘိၪ့ဖၧၩ့ဆံၭ. ယဝ့ၫဒၪ ယလ့ၩဒံၭအ့ၬ. အဂဲးဘဲၫယီၩ ယမုယလၩ ဘၪဒံၭအ့ၬ. 9 လီၩဘၪ အဝ့ၫၥံၪ လၧဆၧနီၪလဖၪ ဂီၩ့တၭ, အီၪဝ့ၫ လၧဂၫလလံၫအဖၧၩ့နီၪလီၫ. 10 မွဲလါနၫ့ဘိၩ, ထီးအထၧၫ့ဖုဝဲၥံၪ လ့ၩထၪ့ဝ့ၫ ဂီၩ့, အဝ့ၫဒၪ လ့ၩထၪ့ဆ့ လၧဘိၪ့ဖၧၩ့နီၪတၭ, အ့ၪမွဲ လ့ၩဖျီၪဝ့ၫဒၪအ့ၬ, လ့ၩၥူၪဝ့ၫလီၫ. 11 မၩအၥၭဘဲၫနီၪတၭ, ၦယုဒၫဖိၪလဖၪ အၪ့ဎၬ အဝ့ၫ လၧဘိၪ့ဖၧၩ့တၭ, စံၭဝ့ၫ, မွဲအအီၪ ခီၫခီၫလဲၪ. 12 ၦခမျၧး ၥူၭဝံၪၥူၭလၩဆၧ အၪအၪလ့ၬ လၧအဂဲး လီၫ. ၦလနၩ့နၩ့ စံၭဝ့ၫ လၧအမွဲၦအဂ့ၩ လီၫ. အဂူၫဂၩ လနၩ့နၩ့ စံၭဝ့ၫ မွဲအ့ၬ; မွဲၦလၧအအၪ့လီၫန့ ၦခမျၧးနီၪလီၫ. 13 မွဲလါနၫ့ဘိၩ, လၧအၥၭမဲၪ ၦယုဒၫဖိၪအကၠီၩ့တၭ; ချဲၩ့ဖျီၪထၪ့ဆၧ လၧအဂဲးဘုၪ့ နးဂၩအ့ၬ. 14 မၩဘိၪ့ဆၧ ထီၩ့လၧအၥၭကျၩနီၪ, ယ့ၫၡူၬ လ့ၩထၪ့ လၧဆၧလုအဂံၪ့ဖၧၩ့တၭ, ၥီၪ့ထဲၩ့ၥၫ့ထဲၩ့ဆၧလီၫ. 15 ၦယုဒၫဖိၪလဖၪ ထီၫမံၫထီၫမၪဝ့ၫတၭ, စံၭဝ့ၫ, ၦလဂၩယီၩ လမၩလိၪဘၪဆၧ နးဆိၭတၭ, မွဲအၥ့ၪလံၬ ဘဲၫၥ့ၪလဲၪ. 16 မၩအၥၭဘဲၫနီၪတၭ, ယ့ၫၡူၬ ချဲၩ့ဆၧၫ့အဝ့ၫၥံၪ, စံၭဝ့ၫ, ယဆၧၥီၪ့ဆၧၥၫ့ယီၩ, လမွဲဘၪ ယဆၧဒၪယဝ့ၫတၭ, မွဲၦလၧအအၪ့မၧၫ့လၩ့န့ယၧၩလဂၩ အဆၧ လီၫ. 17 ဆၧၥီၪ့ဆၧၥၫ့နီၪ မွဲအဘၪဆဲၫ့လၧယွၩဧၪ, မွဲ ယချဲၩ့ဒၪယဝ့ၫလဲၪ, ၦအ့ၪမိမၩဘၪအၥၭ ထီးဒၪယွၩအၥၭ လဂၩဂၩတၭ, မိၥ့ၪယၫဝ့ၫဒၪလီၫ. 18 ၦလၧအလီၩလၩ့လၬလၩ့ဆၧ လၧအဂဲး ဒၪဝ့ၫနီၪ, မွဲအအၪ့ဎၬ အလၩအဖၩ့ဒၪဝ့ၫ လီၫ. ၦလၧအအၪ့ဎၬ ၦလၧအအၪ့မၧၫ့လၩ့ဝ့ၫလဂၩ အလၩအဖၩ့နီၪ, မွဲအတီၩအလီၩ့တၭ, ဆၧလတီၩလလီၩ့ဘၪ လၧအဖၧၩ့အ့ၬ. 19 စမိစ့ၭ ဖ့ၪလၫ့ နၥံၪ လၧဆၧမၪလူၬ တၭ, နၥံၪ လထီးန့ဘၪ ဆၧမၪလူၬနီၪ နးဂၩ, မွဲအ့ၬဧၪ. မွဲဘၪနီၫ လၧနၥံၪ အၪ့ဎၬ မၩၥံၫယၧၩလဲၪ. 20 ၦခမျၧး ချဲၩ့ဆၧၫ့ဆၧတၭ, စံၭဝ့ၫ, ဆၧနၪ အီၪလၧနလီၩ့; မွဲပလၫ အၪ့ဎၬ မၩၥံၫနၧၩ လဂၩလဲၪ. 21 ယ့ၫၡူၬ ချဲၩ့ဆၧၫ့ဆၧတၭ စံၭအဝ့ၫၥံၪ, ယမၩယူၭ ဆၧလမံၩ့တၭ, နၥံၪ ထီၫမံၫထီၫမၪ ထီးအလူၬလီၫ. 22 စမိစ့ၭ ဖ့ၪလၫ့ နၥံၪ လၧဆၧကူၭတရံၭ လီၫ. မွဲအလဘၪဆဲၫ့ဘၪ လၧစမိစ့ၭတၭ, ဘၪဆဲၫ့ လၧဖါၥံၪ တၭ, လၧမးၥံၫအနံၩနီၪ, နၥံၪ ကူၭတရံၭ ၦၡၩလီၫ. 23 ဘဲၫၥိၭ စမိစ့ၭ အဆၧမၪလူၬ ထီးဘၪ ဆၧလၨၪခၫ့ဖၬဘၪဝ့ၫ လဂ့ၩ တၭ, ၦအ့ၪဒိၭဆၧကူၭတရံၭ လၧမးၥံၫအနံၩနီၪတၭ, ယဝ့ၫဒၪယီၩ ယမၩဆီၪ့ထၪ့ထဲၩ့ ၦလဂၩ ထၧၫ့ဂၩယၫ လၧမးၥံၫအနံၩ အကၠီၩ့နီၪ, မွဲနၥံၪ ၥၭထၪ့ယၧၩ ဆ့ဧၪ. 24 ထီးစ့ၩရၫ့ဆၧ ဘဲၫဆၧဖျီၪထၪ့ဝ့ၫအၥိၭ လဂ့ၩ, အ့ၪမွဲ စ့ၩရၫ့ဆၧ တီၩတီၩလီၩ့လီၩ့ဆံၭ. 25 မၩအၥၭဘဲၫနီၪတၭ, ၦအီၪလၧယရုစလံၫ့ လနၩ့နၩ့စံၭဝ့ၫ, အယီၩမွဲ ၦလၧအဝ့ၫၥံၪ အၪ့ဎၬ မၩၥံၫဝ့ၫနီၪ မွဲအ့ၬဧၪ. 26 ယိခွါ, မွဲအချဲၩ့ လၧအၥၭဒူၩ လါနၫ့နီၪ, ၦၡၩၥံၪ စံၭဆၧ နးမံၩ့အ့ၬ. အယီၩမွဲ ဎရံၬနီၪ, ၦဒိၪၦၡါၥံၪ ၥ့ၪယၫ လၩ့ထံးလၩ့ဆ့ၭ ဆ့ဧၪ. 27 မွဲလါနၫ့ဘိၩ, အယီၩလဂၩ အီၪထၪ့ဝ့ၫ ခီၫခီၫလဲၪနီၪ ပၥ့ၪယၫ, အ့ၪမွဲ ထီးဎရံၬ အ့ၪဂဲၫလၩ့ခိၬ, မွဲအမိအီၪထၪ့ အထံၭ ခီၫခီၫလဲၪနီၪ, ၦၥ့ၪယၫဝ့ၫ နးဂၩအ့ၬ. 28 မၩအၥၭဘဲၫနီၪတၭ, ယ့ၫၡူၬ ၥီၪ့ထဲၩ့ၥၫ့ထဲၩ့ဆၧ လၧဆၧလုအဂံၪ့ဖၧၩ့ အဘိၩ့ဘၭတၭ, ကိၭၡၭထၪ့ဆၧ, စံၭဝ့ၫဒၪ, နၥံၪ ၥ့ၪယၫယၧၩ တၭ, ယအီၪထၪ့အထံၭ ခီၫခီၫလဲၪနီၪ, နၥံၪ ၥ့ၪယၫဆ့လီၫ. ယဂဲၫလၩ့ဒၪယဝ့ၫ အ့ၬ, ၦလၧအအၪ့မၧၫ့လၩ့ယၧၩ လၧနၥံၪ လၥ့ၪယၫဘၪဝ့ၫ လဂၩနီၪ, မွဲအတီၩအလီၩ့လီၫ. 29 အ့ၪမွဲ ယဝ့ၫဒၪယီၩ, ယၥ့ၪယၫ အဝ့ၫလီၫ. အဂဲးဘဲၫယီၩ ယဂဲၫလၩ့လၧအအီၪတၭ, အဝ့ၫဒၪ အၪ့မၧၫ့လၩ့ယၧၩလီၫ. 30 မၩအၥၭဘဲၫနီၪတၭ, ၦအၪ့ဎၬ ဖီၪ့ထၬအဝ့ၫနီၪ, ၦအီၪက့ၪအစူၪ လၧအလီၩ့ နးဂၩအ့ၬ. အဂဲးဘဲၫယီၩ အဆၧၫ့အထီ ဘၪဒံၭအ့ၬ. 31 ၦအီၪလၧၦခမျၧးအကျၩ နဲၩထဲၩ့ဝ့ၫအၪဂၩ တၭ စံၭဝ့ၫ, ထီးဎရံၬ အ့ၪဂဲၫဝ့ၫနီၪ, မွဲအမိမၩ ဆၧလၩ့လၭ အၪနဲၪ့အယီၩလဂၩ မၩဝ့ၫလဖၪဆ့ဧၪ. 32 ၦဖၫရစံၫလဖၪ နါဂၧၫ့ လၧၦခမျၧး ၥူၭဝံၪၥူၭလၩ ဆၧနီၪလဖၪ လၧအဂဲးတၭ, ၦဖၫရစံၫ ဒဲၦလုဆၧအဒိၪလဖၪနီၪ အၪ့မၧၫ့ အခ့ၫအၡၩ လ့ၩဖီၪ့ထၬအဝ့ၫလီၫ. 33 မၩအၥၭဘဲၫနီၪတၭ, ယ့ၫၡူၬ စံၭအဝ့ၫၥံၪ, ယအီၪဒံၭ လၧနၥံၪအၥိၭ လယံၬလၧၩ့ဘၪ တၭ, ယမိထဲၩ့ထၪ့ထဲၩ့ လၧၦလၧအအၪ့မၧၫ့လၩ့ယၧၩလဂၩ အအီၪလီၫ. 34 နၥံၪ မိအၪ့ဎၬယၧၩတၭ, နၥံၪ ဒၪဘၪလၧၩ့ယၧၩ အ့ၬ. ထီးယအီၪ အလးနီၪ, နၥံၪ လ့ၩထီၩ့ၥ့ၪဆ့အ့ၬ. 35 မၩအၥၭဘဲၫနီၪတၭ, ၦယုဒၫဖိၪလဖၪ ချဲၩ့လိၬအၥၭတၭ, စံၭဝ့ၫ, ဘဲၫၥိၭ ပထီးဒၪဘၪဝ့ၫ လဂ့ၩတၭ, မွဲအမိလ့ၩ ခီၫခီၫလဲၪ. မွဲအမိလ့ၩ လၧၦၡၩလၩ့မုလၩ့ဖၭ လၧၦဂြံစၭဖိၪၥံၪအကျၩ, ဒဲအမိၥီၪ့လိၪ ၦဂြံစၭဖိၪဆ့ဧၪ. 36 ဆၧချဲၩ့ယီၩ လၧအစံၭဝ့ၫ, နၥံၪ မိအၪ့ဎၬယၧၩတၭ, နၥံၪလဒၪန့ဘၪ, ဒဲထီးယအီၪအလးနီၪ, နၥံၪ လ့ၩထီၩ့လၥ့ၪဘၪ, မွဲဆၧနီၪလဲၪ. 37 ဆၧဘိၪ့အနံၩ လၧခဲၫ့ထုၬအနံၩဖၭဒိၪ နီၪ, ယ့ၫၡူၬ ဆၧၫ့ထုၪ့တၭ, ကိၭၡၭထၪ့ဆၧ စံၭဝ့ၫ, ၦအ့ၪၥၭဝံအၥၭ လၧထံၫ လဂၩဂၩနီၪ, မွဲအဂဲၫ လၧယအီၪတၭ, အီၩကဒၪဘီၪ. 38 ဘဲၫဆၧကွ့ၭအၥၭ စံၭဝ့ၫအၥိၭနီၪ, ၦလၧအနဲၩယၧၩယီၩ, ထံၫမၧၫ့အချိၬလဖၪ မိယွၩလၩ့ လၧအဂူၭဖိၫ့ဖၧၩ့ လၧထံၫမၧၫ့လီၫ. 39 စံၭဆၧယီၩမွဲ အစံၭဝ့ၫ လၧၥၭမုနီၪ လၧၦနဲၩထဲၩ့ဆၧလဖၪ မိဒိၭန့ဝ့ၫလီၫ. အဂဲးဘဲၫယီၩ ဆၧဖ့ၪလၫ့ ၥၭမုဆံၫ့ဎံၪဒံၭအ့ၬ. အဂဲးဘဲၫယီၩ ယ့ၫၡူၬ ဘၪဒံၭ အလၩအဖၩ့ဒံၭအ့ၬ. 40 မၩအၥၭဘဲၫနီၪတၭ, ၦနါဂၧၫ့ အလူအထၫ လၧၦခမျၧးအကျၩ အၪဂၩ စံၭဝ့ၫ, အယီၩမွဲမၬ မီၪလဂၩ လၩ့ထံးလၩ့ဆ့ၭ လီၫ. 41 ၦဂူၫဂၩ စံၭဝ့ၫ, အယီၩမွဲ ဎရံၬနီၪလီၫ. အ့ၪမွဲ အဂူၫဂၩ လနၩ့နၩ့ စံၭဝ့ၫ, ဎရံၬနီၪ မွဲအဂဲၫ လၧဂၫလလံၫနီၪ ဆ့ဧၪ. 42 ဆၧကွ့ၭအၥၭ စံၭဝ့ၫ, ဎရံၬနီၪ ဂဲၫလၧစဒၫဝံၭ အချံၫအၥၪ, ဒဲလၧစဒၫဝံၭ အတဝၫ့ ဘ့ၭ၁လံၫဟံၫ့နီၪ, မွဲအ့ၬဧၪ. 43 မၩအၥၭဘဲၫနီၪတၭ, ၦခမျၧးၥံၪ မၩအၥၭ ဖၨၪထံဖၨၪထီၫလိၬအၥၭ လၧဆၧနီၪအဂဲးလီၫ. 44 ၦလၧအကျၩ လနၩ့နၩ့နီၪ မိဖီၪ့ထၬဘၪအၥၭ လၧအဝ့ၫဒၪလါနၫ့ဘိၩ, အီၪက့ၪအစူၪ လၧအလီၩ့ နးဂၩအ့ၬ. 45 မၩအၥၭဘဲၫနီၪတၭ, ဆၧအခ့ၫအၡၩလဖၪ ထဲၩ့ လၧၦလုဆၧအဒိၪၥံၪ, ဒဲလၧၦဖၫရစံၫၥံၪ အအီၪတၭ, အဝ့ၫၥံၪ စံၭဝ့ၫ, အဝ့ၫနီၪလဂၩ မွဲဘၪနီၫ လၧနၥံၪ လဂဲၫထဲၩ့ မီၩ့ဘၪလဲၪ. 46 အခ့ၫအၡၩ ချဲၩ့ဆၧၫ့ဝ့ၫ, ၦချဲၩ့ဆၧ ဘဲၫၦလဂၩယီၩ အၥိၭ နးဆိၭအ့ၬ. 47 မၩအၥၭဘဲၫနီၪတၭ, ၦဖၫရစံၫၥံၪ ချဲၩ့ဆၧၫ့ အဝ့ၫၥံၪ, မွဲနၥံၪဘၪ ဆၧအၪ့လီၫန့ နၥံၪဆ့ဧၪ. 48 ၦဒိၪၦၡါ မွဲဂ့ၩ, ၦဖၫရစံၫၥံၪ မွဲဂ့ၩ, မွဲအနဲၩထဲၩ့ အဝ့ၫနီၪ လဂၩဂၩဆ့ဧၪ. 49 အ့ၪမွဲ ၦခမျၧးယီၩ လၧအလၥ့ၪယၫဘၪ ဆၧမၪလူၬလဖၪ ဘၪ ဆၧဆိၪအၧၩ့ဝ့ၫဒၪလီၫ. 50 ၦလၧအဂဲၫ လၧအအီၪလၧမုနၩလခီၫ စနံၭကဒံမၧၭ လဂၩ အီၪဝ့ၫလၧအကျၩ တၭ, စံၭအဝ့ၫၥံၪ, ၦအ့ၪလနါဂၧၫ့ဆိၫဘၪဆၧ လၧအဂဲးတၭ, 51 အ့ၪလၥ့ၪယၫဘၪ လၧအမၩဆၧနီၫလဲၪနီၪ မွဲပဆၧမၪလူၬ စ့ၩရၫ့ ၦလဂၩဂၩ ဆ့ဧၪ. 52 အဝ့ၫၥံၪ ချဲၩ့ဆၧၫ့ဆၧတၭ, စံၭအဝ့ၫနီၪ, နမွဲ ၦဂၫလလံၫဖိၪဆ့ဧၪ. ယိလၩ့ထံးလၩ့ဆ့ၭ တၭ, ၥ့ၪယၫ လၧမီၪအီၪထၪ့ လၧဂၫလလံၫအဖၧၩ့နီၪ နးဂၩအ့ၬ. 53 [ၦထဲၩ့ဝ့ၫလဂၩ လၧအဂံၪ့ဒၪဝ့ၫလဂၩ လၧအဂံၪ့ဒၪဝ့ၫလီၫ.]

ယီဟၫ့ John 8

1 ယ့ၫၡူၬ လ့ၩစိၩဝ့ၫ လၧခိၪလီၩ့ အလဲအိၫ့နီၪလီၫ. 2 လၧဂီၩနၪခုၬနီၪ ဂဲၫဒီၭဝ့ၫ လၧဆၧလုအဂံၪ့ဖၧၩ့တၭ, ၦခမျၧး ဂဲၫလၧအအီၪ ထီးအလူၬတၭ, အဝ့ၫဒၪ ဆၧၫ့နၩ့ ၥီၪ့ထဲၩ့ၥၫ့ထဲၩ့ အဝ့ၫၥံၪလီၫ. 3 ၦကွ့ၭလံၬၥံၪ, ဒဲၦဖၫရစံၫၥံၪ ဂဲၫၥိၫ့ ၦမုၪ လၧၦဖီၪ့န့ဝ့ၫ လၧအအဲၪဘိၩ့ဆၧ အဘိၩ့ဘၭနီၪ, အီၪက့ၪဝ့ၫ လၧအၥၭကျၩ, 4 စံၭဝ့ၫ, ဆရၫဧ့, ၦမုၪလဂၩယီၩ, ၦဖီၪ့န့ဝ့ၫ လၧအအဲၪဘိၩ့ဆၧ အဘိၩ့ဘၭလီၫ. 5 စမိစ့ၭ မၪလူၬဝ့ၫ လၧဆၧမၪလူၬ အဖၧၩ့, ၦဘဲၫနီၪလဖၪမိဘၪ ဆၧခွံၬဝ့ၫ လၧလိးလီၫ. မၩအၥၭဘဲၫနီၪတၭ, မွဲနမိစံၭနဝ့ၫ ဘဲၫၥ့ၪလဲၪ. 6 အဝ့ၫၥံၪ ကျဲၩ့ဖစီၩ့ အဝ့ၫနီၪ, စံၭဆၧနီၪ ဘဲၫၥိၭ အမိအီၪက့ၪ ဆၧမၪလၧအလီၩ့ အလးမိအီၪဝ့ၫလီၫ. ယ့ၫၡူၬ ၡီၫ့လၩ့ အၥၭတၭ, ကွ့ၭလၩ့ဆၧ လၧဂၪ့ခိၪအလီၩ့ လၧအစူၪနိၩ့လီၫ. 7 ၦလဖၪနီၪ အၪ့စၪ့ဒီၭဝ့ၫတၭ, အဝ့ၫ ဘိၭထၪ့ အၥၭနီၪ, စံၭအဝ့ၫၥံၪ, ၦလၧနၥံၪအကျၩ လၧအဆၧဒဲၩဘၭ လအီၪဘၪ လဂၩနီၪ ခွံၬဆိၫအဝ့ၫ လၧလိးလဖျိၪ့ဆံၭ. 8 ၡီၫ့လၩ့ဒီၭ အၥၭတၭ, ကွ့ၭလၩ့ထဲၩ့ဆၧ လၧဂၪ့ခိၪအလီၩ့နီၪလီၫ. 9 ၦလၧအနါဂၧၫ့ဆၧလဖၪနီၪ, အကၪ့ၡၧၫ့ အီၪက့ၪ ဆၧမၪ လၧအလီၩ့တၭ, လၧအၥၭၡါထုၬလဂၩ, ထီၩ့လၩ့လၧအၥၭဘၪ့ထုၬ လဂၩနီၪ, စဲၪ့ထၪ့ခွံၬဝ့ၫ လဂၩဘၪလဂၩ, လဂၩဘၪလဂၩ လီၫ. ယ့ၫၡူၬ အီၪလၩ့ထး လဂၩဎး, ဒဲၦမုၪနီၪ ဆၧၫ့ထုၪ့ လၧဆၧၥၭကျၩလီၫ. 10 ယ့ၫၡူၬ ဘိၭထၪ့ဒီၭအၥၭတၭ, ဒၪဘၪ ၦနးဂၩအ့ၬ. ဒၪန့ၫ ၦမုၪလဂၩနီၪ, စံၭအဝ့ၫ, ၦမုၪဧ့, ၦလၧအအီၪက့ၪ ဆၧမၪ လၧနလီၩ့လဖၪနီၪ, မွဲအအီၪ ခီၫခီၫလဲၪ. မွဲအစ့ၩရၫ့စၪနၧၩနးဂၩအ့ၬဧၪ. 11 အဝ့ၫဒၪ စံၭဝ့ၫ, နးဂၩအ့ၬ, ကဆါဧ့, တၭယ့ၫၡူၬ စံၭဝ့ၫ, ယဝ့ၫဒၪယီၩ ယစ့ၩရၫ့စၪ နၧၩဆ့အ့ၬ. [ထဲၩ့ထဲၩ့တၭ ထီးမၩလၧၩ့ ဆၧဒဲၩဘၭ လၧခဲၫ့ လဂ့ၩ.] 12 မၩအၥၭဘဲၫနီၪတၭ, ယ့ၫၡူၬ လီၩဘၪဒီၭ အဝ့ၫၥံၪ, စံၭဝ့ၫ, ယဝ့ၫဒၪယီၩ ယမွဲဂၪ့ခိၪအဆၧဖၩ့ လီၫ. ၦလၧအဖိၬယခဲၫ့လဖၪနီၪ မိလ့ၩ လၧဆၧခံၭအကျၩ အ့ၬ. မိန့ဘၪ ဆၧမၧၫ့အဆၧဖၩ့လီၫ. 13 မၩအၥၭဘဲၫနီၪတၭ, ၦဖၫရစံၫၥံၪ စံၭအဝ့ၫ နထိးနၥၭ လၧနဂးဒၪနဝ့ၫ လီၫ. နဆၧထိးနၥၭနီၪ တီၩအ့ၬ. 14 ယ့ၫၡူၬ ချဲၩ့ဆၧၫ့ဆၧတၭ, စံၭအဝ့ၫၥံၪ, ယထိးယၥၭ လၧယဂးဒၪယဝ့ၫ လါနၫ့ဘိၩ, ယဆၧထိးယၥၭနီၪ မွဲအတီၩလီၫ. အဂဲးဘဲၫယီၩ မွဲယဂဲၫဝ့ၫ ခီၫခီၫလဲၪ, ယမိထဲၩ့ထဲၩ့ ခီၫခီၫလဲၪနီၪ, ယ ၥ့ၪယၫ ယဝ့ၫလီၫ. အ့ၪမွဲ နၥံၪဝ့ၫယီၩ မွဲယဂဲၫဝ့ၫ ခီၫခီၫလဲၪ, ယမိထဲၩ့ထဲၩ့ ခီၫခီၫလဲၪနီၪ, နၥံၪ ၥ့ၪယၫအ့ၬ. 15 နၥံၪဝ့ၫဒၪလဖၪယီၩ, နၥံၪ စ့ၩရၫ့ဆၧ ဘဲၫဆၧယၪအၥိၭနီၪတၭ, ယဝ့ၫဒၪယီၩ ယစ့ၩရၫ့ ၦနးဂၩအ့ၬ. 16 ယ အ့ၪစ့ၩရၫ့ဆၧတၭ, ယဆၧစ့ၩရၫ့နီၪ မွဲအတီၩ လီၫ. အဂဲးဘဲၫယီၩ ယဝ့ၫဒၪယီၩ, ယအီၪလဂၩဎး မွဲအ့ၬ, ယအီၪလၧယဖါ လၧအအၪ့မၧၫ့လၩ့န့ယၧၩအၥိၭလီၫ. 17 ဆၧကွ့ၭအၥၭ လၧနၥံၪ အဆၧမၪလူၬအဖၧၩ့ လၧၦနံၫဂၩ အဆၧထိးအၥၭနီၪ, မွဲအတီၩလီၫ. 18 ယဝ့ၫဒၪယီၩ ယထိးယၥၭ လၧယဂးဒၪ ယဝ့ၫတၭ, ဖါလၧအအၪ့မၧၫ့လၩ့န့ယၧၩ လဂၩနီၪ, ထိးအၥၭ လၧယဂးဆ့လီၫ. 19 မၩအၥၭဘဲၫနီၪတၭ, အဝ့ၫၥံၪ စံၭအဝ့ၫ, မွဲနဖါနီၪ အီၪခီၫခီၫလဲၪ. ယ့ၫၡူၬ ချဲၩ့ဆၧၫ့ဝ့ၫ, ယဝ့ၫဒၪမွဲဂ့ၩ, ယဖါမွဲဂ့ၩ, နၥံၪ ၥ့ၪယၫအ့ၬ. နၥံၪ အ့ၪၥ့ၪယၫယၧၩ တၭ, နၥံၪ မိၥ့ၪယၫ ယဖါဆ့လီၫ. 20 ယ့ၫၡူၬ ၥီၪ့ထဲၩ့ၥၫ့ထဲၩ့ဆၧ လၧဆၧလုအဂံၪ့ဖၧၩ့ အဘိၩ့ဘၭနီၪ, လီၩလၩ့လၬလၩ့ဆၧလဖၪယီၩ, အီၪဝ့ၫ လၧစ့ၩအီၪက့ၪကီၪ့ အလးလီၫ. ၦလအီၪက့ၪဘၪအစူၪ လၧအလီၩ့ နးဂၩနီၪ, အဂဲးဘဲၫယီၩ အဆၧၫ့အထီ ဘၪဒံၭအ့ၬ. 21 မၩအၥၭဘဲၫနီၪတၭ, ယ့ၫၡူၬ စံၭဒီၭအဝ့ၫၥံၪ, ယ လ့ၩဆၧတၭ, နၥံၪ မိအၪ့ဎၬ ယၧၩနီၪ, နၥံၪ မိၥံၫ လၧနၥံၪအဆၧဒဲၩဘၭ အဖၧၩ့တၭ, ထီးဒၪ ယလ့ၩဆၧအလးနီၪ, နၥံၪ လ့ၩထီၩ့ နၥံၪဝ့ၫ ၥ့ၪအ့ၬ. 22 မၩအၥၭဘဲၫနီၪတၭ, ၦယုဒၫဖိၪလဖၪ စံၭဝ့ၫဒၪ, အဝ့ၫနီၪ စံၭဝ့ၫ, ထီးဒၪ ယလ့ၩဆၧအလးနီၪ, နၥံၪ လ့ၩထီၩ့ၥ့ၪအ့ၬ, တၭ မွဲအမိမၩၥံၫလၩ့ဒၪအၥၭဆ့ဧၪ. 23 အဝ့ၫဒၪ စံၭအဝ့ၫၥံၪ, နၥံၪဝ့ၫယီၩ, နၥံၪ ဘၪဆဲၫ့ လၧလၬလခီၫတၭ, ယဝ့ၫဒၪယီၩ, ယဘၪဆဲၫ့ လၧထၭလခီၫ; နၥံၪဝ့ၫယီၩ နၥံၪဘၪဆဲၫ့ လၧဂၪ့ခိၪတၭ, ယဝ့ၫဒၪယီၩ, ယဘၪဆဲၩ့ လၧဂၪ့ခိၪအ့ၬ. 24 မၩအၥၭဘဲၫနီၪတၭ, ယစံၭလၧနၥံၪ မိၥံၫ လၧနၥံၪအဆၧဒဲၩဘၭ အဖၧၩ့လီၫ. အဂဲးဘဲၫယီၩ ယမွဲ ၦလဂၩနီၪ, နၥံၪ အ့ၪလနဲၩဘၪတၭ, နၥံၪ မိၥံၫ လၧနၥံၪအဆၧဒဲၩဘၭ အဖၧၩ့လီၫ. 25 မၩအၥၭဘဲၫနီၪတၭ, အဝ့ၫၥံၪ စံၭအဝ့ၫ, နဝ့ၫဒၪယီၩ နမွဲပလၫလဂၩလဲၪ. ယ့ၫၡူၬ စံၭအဝ့ၫၥံၪ, ယဝ့ၫဒၪယီၩ ယမွဲဘဲၫယလီၩဘၪနၥံၪ လၧအၥၫ့အၥိၭနီၪလီၫ. 26 ယဝ့ၫဒၪယီၩ ယချဲၩ့ဆၧ, ဒဲစ့ၩရၫ့ဆၧ လၧနၥံၪအဂဲးအကၠီၪ့ အလးအီၪ အၪမၬ, လါနၫ့ဘိၩ; ၦလၧအအၪ့မၧၫ့လၩ့န့ယၧၩ လဂၩနီၪ, မွဲၦအတီၩအလီၩ့တၭ, ဆၧလၧယနါဂၧၫ့ လၧအဝ့ၫနီၪ, ယ လီၩဘၪၦဂၪ့ခိၪဖိၪၥံၪလီၫ. 27 အဝ့ၫဒၪ စံၭဆၧ လၧဖါအဂဲးနီၪ အဝ့ၫၥံၪ ၥ့ၪယၫဝ့ၫ အ့ၬ. 28 မၩအၥၭဘဲၫနီၪတၭ, ယ့ၫၡူၬ စံၭအဝ့ၫၥံၪ, ထီးနၥံၪ အ့ၪဘီၩ့ထၪ့ ၦၡၩ အဖိၪခွၫ တၭ, ယမွဲပလၫလဂၩလဲၪနီၪ, နၥံၪ မိၥ့ၪယၫတၭ, ယမၩဘၪဆၧ လၧယနၫ့ဆါဒၪ ယဝ့ၫနးမံၩ့အ့ၬ. ဘဲၫယဖါၥီၪ့ထဲၩ့ၥၫ့ထဲၩ့ယၧၩအၥိၭနီၪ, ယလီၩဘၪ ဆၧယီၩလဖၪလီၫ. 29 ၦလၧအအၪ့မၧၫ့လၩ့ယၧၩ လဂၩနီၪ, အီၪလၧယၥိၭလီၫ. ဘဲၫယ မိအီၪ လဂၩဎးအၥိၭ ဖါနီၪ စဲၪ့ဒၪယၧၩအ့ၬ. အဂဲးဘဲၫယီၩ ဆၧလၧအဘၪ အဝ့ၫအၥၭလဖၪနီၪ, ယမၩယဝ့ၫ ထံၪဎးလီၫ. 30 အဝ့ၫဒၪ ချဲၩ့ဆၧလဖၪနီၪ အဘိၩ့ဘၭတၭ, ၦနဲၩထဲၩ့ဝ့ၫ အၪဂၩ လီၫ. 31 မၩအၥၭဘဲၫနီၪတၭ, ယ့ၫၡူၬ စံၭ ၦယုဒၫဖိၪ လၧအနဲၩထဲၩ့ဝ့ၫလဖၪနီၪ နၥံၪ အ့ၪအီၪဂုးအီၪခၧၫ့ လၧယလူယထၫအဖၧၩ့ တၭ, နၥံၪမွဲ ယထံၩယဖျဲ လၩ့ထံးလၩ့ဆ့ၭ လီၫ. 32 နၥံၪ မိၥ့ၪယၫ ဆၧမွဲဆၧတီၩ တၭ, ဆၧမွဲဆၧတီၩနီၪ မိကွဲၪဖျါခွံၬ နၥံၪလီၫ. 33 အဝ့ၫၥံၪ ချဲၩ့ဆၧၫ့ဝ့ၫ, ပဝ့ၫဒၪယီၩ ပမွဲစအၫဘြဟၫ့ အချံၫအၥၪတၭ, ပ ကဲၪဎီး လၧၦၡၩလဂၩဂၩ အစူၪဖၧၩ့ နးဆိၭအ့ၬ. တၭ နစံၭ လၧဆၧမိကွဲၪဖျါခွံၬ နၥံၪနီၪ မွဲဘဲၫၥ့ၪလဲၪ. 34 ယ့ၫၡူၬ ချဲၩ့ဆၧၫ့အဝ့ၫၥံၪ, ယလီၩဘၪ နၥံၪ တီၩတီၩလီၩ့လီၩ့ လၧကယဲ ၦလၧအမၩဆၧဒဲၩဘၭနီၪ, မွဲဆၧဒဲၩဘၭအဎီး လီၫ. 35 ဎီးနီၪ အီၪဘၪ လၧဂံၪ့ဖၧၩ့ အဆိၩဆိၩအကၠၪကၠၪ အ့ၬ. အ့ၪမွဲ ဖိၪခွၫနီၪ အီၪဝ့ၫ လၧဂံၪ့ဖၧၩ့ အဆိၩဆိၩအကၠၪကၠၪလီၫ. 36 မၩအၥၭဘဲၫနီၪတၭ, ဖိၪခွၫ အ့ၪကွဲၪဖျါခွံၬ နၥံၪတၭ, နၥံၪ မိအီၪပျီၩဖျ့ၭ လၩ့ထံးလၩ့ဆ့ၭ လီၫ. 37 ယ ၥ့ၪယၫ လၧနၥံၪမွဲ စအၫဘြဟၫ့အချံၫအၥၪ မွဲလါနၫ့ဘိၩ နၥံၪအၪ့ဎၬ မၩၥံၫ ယၧၩလီၫ. အဂဲးဘဲၫယီၩ ယလူယထၫ အီၪလၧနၥံၪအဖၧၩ့အ့ၬ. 38 ဆၧလၧယဒၪဘၪ လၧယဖါအအီၪနီၪ ယလီၩဘၪ ယဝ့ၫတၭ, ဆၧလၧနၥံၪ ဒၪဘၪ လၧနၥံၪအဖါအအီၪနီၪ, မွဲနၥံၪ မၩနၥံၪဝ့ၫဆ့လီၫ. 39 အဝ့ၫၥံၪ ချဲၩ့ဆၧၫ့ဆၧတၭ စံၭအဝ့ၫဒၪ, စအၫဘြဟၫ့ မွဲ ပဖါလီၫ. ယ့ၫၡူၬ စံၭအဝ့ၫၥံၪ, နၥံၪ အ့ၪမွဲ စအၫဘြဟၫ့ အဖိၪတၭ, နၥံၪ မိမၩစအၫဘြဟၫ့ အဆၧမၩလီၫ. 40 ဘိၩ့နဲၪ့ယီၩ နၥံၪ အၪ့ဎၬ မၩၥံၫယၧၩ, ၦလၧအလီၩဘၪနၥံၪ ဆၧမွဲဆၧတီၩ လၧယနါဂၧၫ့ယဝ့ၫ လၧယွၩလီၫ. 41 စအၫဘြဟၫ့ မၩဝ့ၫ ဘဲၫနီၪၥိၭအ့ၬ. နၥံၪ မၩနၥံၪ အဖါအဆၧမၩလီၫ. မၩအၥၭဘဲၫနီၪတၭ, အဝ့ၫၥံၪ စံၭဝ့ၫ, ပဝ့ၫဒၪယီၩ ပအီၪဖျဲၪ လၧၦအဲၪဘိၩ့ဆၧအဖၧၩ့မွဲအ့ၬ, ပအီၪလၧပဖါ လဂၩဎး ယွၩနီၪလီၫ. 42 မၩအၥၭဘဲၫနီၪတၭ, ယ့ၫၡူၬ စံၭအဝ့ၫၥံၪ, ယွၩအ့ၪမွဲ နၥံၪအဖါတၭ, နၥံၪ မိအဲၪယၧၩ လီၫ. အဂဲးဘဲၫယီၩ ယအီၪယဝ့ၫ လၧယွၩအၥိၭနီၪ, ယစဲၪ့ထၪ့တၭ, ယဂဲၫလၩ့ယဝ့ၫလီၫ. အဂဲးဘဲၫယီၩ ယဂဲၫဒၪယဝ့ၫအ့ၬ. အဝ့ၫ အၪ့မၧၫ့လၩ့ယၧၩ လီၫ. 43 ယဆၧချဲၩ့ယီၩ မွဲဘၪနီၫ လၧနၥံၪ နၪလၥ့ၪဘၪလဲၪ. မွဲနၥံၪ ခိၭနၪ ယလူယထၫ လၥ့ၪဘၪ အဂဲးလီၫ. 44 နၥံၪဝ့ၫဒၪယီၩ နၥံၪ ဘၪဆဲၫ့ လၧနၥံၪအဖါ မုၪခီၩလဲးတၭ, ထီးဒၪ နၥံၪအဖါ အၥၭလဲးၥၭဘျၪနီၪ, ဆၧမိမၩဘၪနၥံၪအၥၭလီၫ. အဝ့ၫနီၪ လၧအၥၫ့လံၩလံၩ, မွဲၦလၧအမၩၥံၫၦၡၩတၭ, အီၪဝ့ၫ လၧဆၧမွဲဆၧတီၩ အဖၧၩ့ အ့ၬ. အဂဲးဘဲၫယီၩ ဆၧမွဲဆၧတီၩ အီၪလၧအဖၧၩ့အ့ၬ. ထီးဒၪအစံၭ ဆၧချဲၩ့အဘျံၭအဘျၪတၭ, မွဲအစံၭ အဆၧဒၪဝ့ၫလီၫ. အဂဲးဘဲၫယီၩ မွဲၦလၧအချဲၩ့ ဆၧအဘျံၭအဘျၪတၭ, မွဲဆၧချဲၩ့ဘျံၭချဲၩ့ဘျၪအဖါလီၫ. 45 ယဝ့ၫဒၪယီၩ မွဲယလီၩဘၪ ဆၧမွဲဆၧတီၩ တၭ, နၥံၪနဲၩယၧၩအ့ၬ. 46 မွဲပလၫ လၧနၥံၪအကျၩ မိဒုၭနဲၪ ယဆၧအမၪ လဂၩလဲၪ. ယ အ့ၪလီၩဘၪ ဆၧမွဲဆၧတီၩတၭ, မွဲဘၪနီၫ နၥံၪလနဲၩဘၪလဲၪ. 47 ၦဘၪဆဲၫ့လၧယွၩနီၪ မိခိၭနၪ ယွၩအလူအထၫလီၫ. အနီၪတၭ, နၥံၪဝ့ၫဒၪလဖၪယီၩ, နၥံၪ လဘၪဆဲၫ့ဘၪလၧယွၩတၭ, နၥံၪ ခိၭနၪ နၥံၪဝ့ၫအ့ၬ. 48 မၩအၥၭဘဲၫနီၪတၭ, ၦယုဒၫဖိၪ ချဲၩ့ဆၧၫ့ဆၧ, စံၭအဝ့ၫ, နဝ့ၫဒၪယီၩ ပစံၭ လၧနမွဲ ၦစမ့ရအၫဖိၪ, ဆၧနၪ အီၪလၧနလီၩ့နီၪ မွဲအဘၪ အ့ၬဧၪ. 49 ယ့ၫၡူၬ ချဲၩ့ဆၧၫ့ဝ့ၫ, ဆၧနၪလအီၪဘၪ လၧယလီၩ့, အ့ၪမွဲ ယဝ့ၫဒၪယီၩ ယယူၭယယၪ့ ယဖါတၭ, နၥံၪဝ့ၫဒၪယီၩ နၥံၪယူၭယၪ့ယၧၩအ့ၬ. 50 ယဝ့ၫဒၪယီၩ ယအၪ့ဎၬ ယလၩယဖၩ့ ဒၪယဝ့ၫ လမွဲဘၪ; ၦလၧအအၪ့ဎၬ ဒဲအစ့ၩရၫ့ဆၧနီၪ အီၪဝ့ၫလဂၩလီၫ. 51 ယလီၩဘၪနၥံၪ တီၩတီၩလီၩ့လီၩ့, ၦအ့ၪထီးန့ ယလူယထၫလဂၩဂၩနီၪ, အဆိၩဆိၩအကၠၪကၠၪ ၥံၫလၧၩ့နးဆိၭအ့ၬ. 52 ၦယုဒၫဖိၪၥံၪ စံၭအဝ့ၫဒၪ; ဘိၩ့နဲၪ့ယီၩ ပၥ့ၪယၫဆၧနၪ အီၪလၧနလီၩ့လီၫ. စအၫဘြဟၫ့ ဒဲမီၪၥံၪ ၥံၫယူၭတၭ, နဝ့ၫဒၪယီၩ နစံၭ, ၦလဂၩဂၩ အ့ၪထီးန့ ယလူယထၫနီၪ, အဆိၩဆိၩအကၠၪကၠၪ မိထဲးယိဘၪ ဆၧၥံၫ နးဆိၭအ့ၬ. 53 နဝ့ၫဒၪယီၩ မွဲနဒိၪနဲၪ့ ပဖါစအၫဘြဟၫ့ လၧအၥံၫယူၭနီၪဆ့ဧၪ. မီၪၥံၪ ၥံၫယူၭတၭ, နဝ့ၫဒၪယီၩ နအီၪက့ၪနၥၭ လၧနမွဲပလၫလဂၩလဲၪ. 54 ယ့ၫၡူၬ စံၭဆၧၫ့ဝ့ၫ, ယအ့ၪအၪ့အူၭလၩ့ ယၥၭဒၪယဝ့ၫတၭ, ယဆၧအၪ့အူၭနီၪမွဲ ဆၧပျီၩပျီၩလီၫ. ၦလၧအစံၭထၪ့အၪ့အူၭယၧၩ, မွဲယဖါ လၧနၥံၪ စံၭ, မွဲ နၥံၪအယွၩနီၪလီၫ. 55 နၥံၪ ၥ့ၪယၫအဝ့ၫ အ့ၬ. အ့ၪမွဲ ယဝ့ၫဒၪယီၩ ယ ၥ့ၪယၫအဝ့ၫတၭ, ယ အ့ၪစံၭ လၧယလၥ့ၪယၫဘၪနီၪ, ယ ကဲၪထၪ့ ၦချဲၩ့ဘျံၭချဲၩ့ဘျၪဆၧ ဘဲၫနၥံၪအၥိၭလီၫ. မွဲလါနၫ့ဘိၩ, ယၥ့ၪယၫ အဝ့ၫနီၪတၭ, ယထီးန့အလူအထၫလီၫ. 56 နၥံၪအဖါ စအၫဘြဟၫ့ ယိလါဝ့ၫ လၧအမိဒၪဘၪ ယနံၩယၥၫ့တၭ, ဒၪဘၪဝ့ၫနီၪ ၥုၪ့ထိၬၥၭထိၬဝ့ၫဒၪလီၫ. 57 မၩအၥၭဘဲၫနီၪတၭ ၦယုဒၫဖိၪၥံၪ စံၭအဝ့ၫ, နဝ့ၫဒၪနၥၭ အီၪဝါ အနံၪ့ယဲဆံၫ ဒံၭအ့ၬတၭ, မွဲနဒၪဘၪယူၭ စအၫဘြဟၫ့ဆ့ဧၪ. 58 ယ့ၫၡူၬ စံၭအဝ့ၫၥံၪ, ယလီၩဘၪနၥံၪ တီၩတီၩလီၩ့လီၩ့, လၧစအၫဘြဟၫ့ လချုၭအီၪဒံၭဘၪနီၪ, ယအီၪ ယဝ့ၫလီၫ. 59 မၩအၥၭဘဲၫနီၪတၭ, ဘဲၫၥိၭ အဝ့ၫၥံၪ မိခွံၬဘၪ အဝ့ၫနီၪတၭ, အၪ့ထုၫ့န့လိးလီၫ. ယ့ၫၡူၬ မၩလၩ့မါအၥၭ ခၫ့ဂၬဝ့ၫ လၧအကျၩတၭ, စဲၪ့ထၪ့ခွံၬဝ့ၫ လၧဆၧလုအဂံၪ့ဖၧၩ့နီၪလီၫ.

ယီဟၫ့ John 9

1 လၧအလ့ၩဆၧ အဘိၩ့ဘၭတၭ, ဒၪဘၪ ၦအမ့ၬဘျီၪ ခီၫလၧအအီၪဖျဲၪဝ့ၫလံၩလံၩ လဂၩနီၪလီၫ. 2 အထံၩအဖျဲၥံၪ အၪ့စၪ့ အဝ့ၫတၭ, စံၭဝ့ၫ, ရၭဘံၫဧ့, ၦလဂၩ အီၪဖျဲၪဝ့ၫ လၧအမ့ၬဘျီၪယီၩ, မွဲလၧပလၫ အဆၧဒဲၩဘၭ အကၠီၩ့လဂၩလဲၪ; မွဲၦလဂၩယီၩဧၪ, မွဲအမိအဖါလဲၪ. 3 ယ့ၫၡူၬ ချဲၩ့ဆၧၫ့ဝ့ၫ, ၦလဂၩယီၩ မွဲဂ့ၩ, အမိအဖါမွဲဂ့ၩ, မၩဆၧဒဲၩဘၭအ့ၬ. မွဲဘဲၫၥိၭ ယွၩအဆၧမၩ မိအီၪဖျီၪ လၧအလီၩ့လီၫ. 4 ၦလၧအအၪ့မၧၫ့လၩ့ယၧၩ အဆၧမၩနီၪ, ယဘၪမၩ လၧမုဆၫလခီၫလီၫ. မုနၩ လၧၦမၩဆၧ လၥ့ၪဘၪ နးဂၩ မိထီၩ့ဝ့ၫလီၫ. 5 ယအီၪ လၧဂၪ့ခိၪချိၫ့ယီၩ အဘိၩ့ဘၭတၭ, ယမွဲဂၪ့ခိၪ အဆၧဖၩ့လီၫ. 6 စံၭဆၧနီၪ ဂီၩ့တၭ, ထိၪဖျံၭလၩ့ ဂၪ့ခိၪ နီၪ, မၩကဲၪထၪ့ ဖံၬလၧအထိၪဖျံၭထံၫနီၪ, ဂုၪလၩ့ ၦမ့ၬဘျီၪ အမ့ၬၥၪလဖၪ. 7 စံၭအဝ့ၫ, လ့ၩလၧကမၫစံလိၫအၫ့(ဘဲၫၦစံၭဆၧအၥိၭ ဆၧအၪ့မၧၫ့လၩ့) အၪ့ဖျါခွံၬ ဆံၭ. မၩအၥၭဘဲၫနီၪတၭ, အဝ့ၫဒၪ လ့ၩအၪ့ဖျါခွံၬဝ့ၫနီၪ, ဒၪထၪ့ဆၧတၭ ဂဲၫထဲၩ့ထဲၩ့ဝ့ၫလီၫ. 8 ၦအီၪလၧအနဲၩ့ထံၭ, ဒဲၦလၧအဒၪဘၪ အဝ့ၫ လၧအၥၫ့ လၧအမွဲ ၦအၪ့ကံၩ့ဆၧ တၭ, စံၭဝ့ၫ, အယီၩမွဲ ၦလၧအဆၧၫ့နၩ့ အၪ့ကံၩ့ဆၧ လဂၩနီၪ မွဲအ့ၬဧၪ. 9 ၦလနၩ့နၩ့ စံၭဝ့ၫ, မွဲအဝ့ၫနီၪ, အဂူၫဂၩ လနၩ့နၩ့, လၩ့ဂၬမၬ လၧအဝ့ၫနီၪကၨ. အနၫ့ဆါဒၪဝ့ၫစံၭ, မွဲယၧၩလီၫ. 10 မၩအၥၭဘဲၫနီၪတၭ, အဝ့ၫၥံၪ စံၭအဝ့ၫ, နမ့ၬၥၪနီၪ ဖၩ့ထၪ့ထဲၩ့ဝ့ၫ ဘဲၫၥ့ၪလဲၪ. 11 အဝ့ၫဒၪ ချဲၩ့ဆၧၫ့ဆၧတၭ, စံၭဝ့ၫ, ၦကိၭဝ့ၫအမံၩ့ ယ့ၫၡူၬ လဂၩနီၪ, မၩကဲၪထၪ့ ဖံၬဂုၪလၩ့ ယမ့ၬၥၪလဖၪ တၭ, စံၭ ယၧၩ, လ့ၩလၧကမၫစံလိၫအၫ့နီၪ အၪ့ဖျါခွံၬဆံၭ. ယလ့ၩအၪ့ဖျါခွံၬတၭ, ယဒၪထၪ့ထဲၩ့ဆၧလီၫ. 12 မၩအၥၭဘဲၫနီၪတၭ, အဝ့ၫၥံၪ စံၭဝ့ၫ, မွဲအအီၪ ခီၫခီၫလဲၪ. အဝ့ၫဒၪ ချဲၩ့ဆၧၫ့ဝ့ၫ, ယၥ့ၪယၫအ့ၬ. 13 အဝ့ၫၥံၪ လ့ၩၥိၫ့ ၦလၧအမ့ၬဘျီၪ လၧအခီၫ လဂၩနီၪ လၧၦဖၫရစံၫၥံၪအအီၪလီၫ. 14 လၧယ့ၫၡူၬ မၩကဲၪထၪ့ ဖံၬမၩဖၩ့ထၪ့ ၦအမ့ၬၥၪနီၪ, မွဲမးၥံၫအနံၩလီၫ. 15 မၩအၥၭဘဲၫနီၪတၭ, ၦဖၫရစံၫၥံၪ အၪ့စၪ့ဒီၭအဝ့ၫ, မွဲနဒၪထၪ့ထဲၩ့ဆၧ ဘဲၫၥ့ၪလဲၪ. အဝ့ၫဒၪ စံၭအဝ့ၫၥံၪ, ၦလဂၩနီၪ ဂုၪလၩ့ ယမ့ၬၥၪလဖၪ, ယအၪ့ဖျါခွံၬနီၪ ယဒၪထၪ့ထဲၩ့ဆၧလီၫ. 16 မၩအၥၭဘဲၫနီၪတၭ, ၦဖၫရစံၫၥံၪ လနၩ့နၩ့ စံၭဝ့ၫ, ၦလဂၩနီၪ အ့ၪလထီးနဲၪ့ဘၪ မးၥံၫအနံၩတၭ, ဘၪဆဲၫ့ လၧယွၩအ့ၬ. အဂူၫဂၩ လနၩ့နၩ့ စံၭဝ့ၫ, ၦဆၧဒဲၩဘၭဖိၪ မၩ ဆၧလၩ့လၭန့ၫယီၩ မိၥ့ၪ ဘဲၫၥ့ၪလဲၪ. အဝ့ၫၥံၪ ဖၨၪထံဖၨၪထီၫတၭ လၩ့ဖၭလိၬအၥၭ လီၫ. 17 အဝ့ၫၥံၪ စံၭဒီၭ ၦမ့ၬဘျီၪလဂၩနီၪ, ၦလၧအမၩဖၩ့ထၪ့ထဲၩ့ နမ့ၬၥၪလဖၪနီၪ, နစံၭနဝ့ၫ လၧအဂဲးအကၠီၪ့ ဘဲၫၥ့ၪလဲၪ. တၭ အဝ့ၫဒၪ စံၭဝ့ၫ, မွဲ မီၪလဂၩလီၫ. 18 ၦယုဒၫဖိၪၥံၪ ဘိၩ့အလချုၭကိၭဒံၭဘၪ ၦလၧအဒၪထၪ့ထဲၩ့ဆၧ အမိအဖါနီၪ အဝ့ၫဒၪ အမ့ၬဘျီၪ တၭ, ဒၪထၪ့ထဲၩ့ဆၧနီၪ နဲၩဝ့ၫအ့ၬ. 19 အၪ့စၪ့ အဝ့ၫၥံၪ, စံၭဝ့ၫ, အယီၩမွဲ နၥံၪအဖိၪခွၫ လၧနၥံၪစံၭ အအီၪဖျဲၪ လၧအမ့ၬဘျီၪနီၪဆ့ဧၪ. အ့ၪမွဲ ဘဲၪနီၪတၭ, မွဲအဒၪထၪ့ထဲၩ့ဆၧ ဘိၩ့နဲၪ့ယီၩ ဘဲၫၥ့ၪလဲၪ. 20 အမိအဖါ ချဲၩ့ဆၧၫ့အဝ့ၫၥံၪ, စံၭဝ့ၫ, ပၥ့ၪယၫ လၧအဝ့ၫယီၩမွဲ ပဖိၪခွၫ လၧအအီၪဖျဲၪနီၪ အမ့ၬဘျီၪလီၫ. 21 မွဲလါနၫ့ဘိၩ မွဲအဒၪထၪ့ထဲၩ့ဆၧ ဘိၩ့နဲၪ့ယီၩ ဘဲၫၥ့ၪလဲၪနီၪ ပၥ့ၪယၫအ့ၬ. မွဲပလၫ မၩဖၩ့ထၪ့ထဲၩ့ အမ့ၬၥၪ လဂၩလဲၪနီၪ, ပၥ့ၪယၫအ့ၬ. အဝ့ၫနီၪ ဒိၪထၪ့ဎွ့ၩထၪ့ယူၭ, အၪ့စၪ့ ဒၪခလူၬ အနၫ့ဆါဘီၪ. မိလီၩလၩ့အၥၭဒၪဝ့ၫလီၫ. 22 အမိအဖါ ၥၭမဲၪ ၦယုဒၫဖိၪၥံၪ အကၠီၩ့တၭ, စံၭ ဆၧလဖၪနီၪလီၫ. အဂဲးဘဲၫယီၩ ၦယုဒၫဖိၪၥံၪနီၪ, ကိၪ့လိၬအၥၭ လၧၦလဂၩဂၩ အ့ၪအုၩ့လၩ့အၥၭ လၧအဝ့ၫနီၪ မွဲ ဎရံၬတၭ, မိဘၪ ဆၧနၫ့ထၪ့ခွံၬ လၧ၁ရိၬဖၧၩ့ လီၫ. 23 မွဲဘဲၫနီၪတၭ, အမိအဖါ စံၭဝ့ၫ, အဝ့ၫဒၪ ဒိၪထၪ့ဎွ့ၩထၪ့ယူၭတၭ, အၪ့စၪ့ ဒၪခလူၬ အနၫ့ဆါဘီၪ. 24 မၩအၥၭဘဲၫနီၪတၭ, အဝ့ၫၥံၪ ကိၭဒီၭ ၦလၧအမ့ၬဘျီၪ နံၫဖၧၫ့လဖၧၫ့တၭ, စံၭအဝ့ၫ, မၩလၩမၩဖၩ့ထၪ့ ယွၩ ဆံၭ. ၦၥ့ၪယၫ ၦလဂၩနီၪမွဲ ၦဆၧဒဲၩဘၭဖိၪလီၫ. 25 အဝ့ၫ ချဲၩ့ဆၧၫ့ဆၧတၭ, စံၭဝ့ၫ ၦလဂၩနီၪမွဲ ၦဆၧဒဲၩဘၭဖိၪဧၪ, ယၥ့ၪယၫအ့ၬ. ဆၧလမံၩ့ လၧယမွဲ ၦမ့ၬဘျီၪတၭ, ဘိၩ့နဲၪ့ယီၩ ယဒၪထၪ့ထဲၩ့ဆၧနီၪ ယၥ့ၪယၫယဝ့ၫလီၫ. 26 အခိးမွဲ အဝ့ၫၥံၪ စံၭဒီၭအဝ့ၫနီၪ, မွဲ အမၩနၧၩ လၧဆၧနီၪလဲၪ; မၩဖၩ့ထၪ့ နမ့ၬၥၪ ဘဲၫၥ့ၪလဲၪ. 27 အဝ့ၫ ချဲၩ့ဆၧၫ့အဝ့ၫၥံၪ, ယလီၩဘၪယူၭ နၥံၪ လဖၧၫ့တၭ, နၥံၪ ခိၭနၪအ့ၬ. ဆၧမိနါဂၧၫ့ဘၪဒီၭ နၥံၪအၥၭ မွဲဘၪလဲၪ. ဆၧမိကဲၪထၪ့ဘၪနၥံၪအၥၭ လၧအထံၩအဖျဲဆ့ဧၪ. 28 မၩအၥၭဘဲၫနီၪတၭ, အဝ့ၫၥံၪ ဒုၪဒွ့ၪအဝ့ၫနီၪ, စံၭဝ့ၫ, နဝ့ၫဒၪနမွဲ အဝ့ၫလဂၩနီၪ အထံၩအဖျဲ, အ့ၪမွဲ ပဝ့ၫဒၪယီၩ, ပမွဲ စမိစ့ၭအထံၩအဖျဲၥံၪလီၫ. 29 ပၥ့ၪယၫ လၧယွၩချဲၩ့ဒုၪ့လိၬအၥၭ လၧစမိစ့ၭတၭ, အ့ၪမွဲ အဝ့ၫဒၪလဂၩနီၪ မွဲအအီၪထၪ့အထံၭ ခီၫခီၫလဲၪနီၪ, ပၥ့ၪယၫ အ့ၬ. 30 ၦလဂၩနီၪ ချဲၩ့ဆၧၫ့ဆၧတၭ, စံၭအဝ့ၫၥံၪ, အဝ့ၫနီၪ မၩဖၩ့ထၪ့ လါနၫ့ ယမ့ၬၥၪ တၭ, မွဲအအီၪထၪ့ ခီၫခီၫလဲၪနီၪ, နၥံၪ လၥ့ၪယၫဘၪတၭ, မွဲဆၧထီၫမံၫထီၫမၪအလးလီၫ. 31 မွဲလါနၫ့ဘိၩ ပၥ့ၪယၫ လၧပဆၧဒဲၩဘၭဖိၪလဖၪနီၪ, ယွၩခိၭနၪအလူအ့ၬ. အ့ၪမွဲ ၦလဂၩဂၩ လၧအယူၭယၪ့ယွၩ နီၪ, မၩဝ့ၫ ထီးအဘၪ အဝ့ၫအၥၭတၭ, မိခိၭနၪအလူလီၫ. 32 ၦအီၪဖျဲၪ လၧအမ့ၬဘျီၪလဂၩတၭ, ဆၧမၩဖၩ့ထၪ့ထဲၩ့ အမ့ၬၥၪနီၪ, လၧဖျိၩ့လံၩလံၩ ခီးဘိၩ့နဲၪ့ယီၩ, ပနါဂၧၫ့ဘၪ နးဆိၭအ့ၬ. 33 အဝ့ၫနီၪ အ့ၪလဘၪဆဲၫ့ဘၪလၧယွၩနီၪ, မွဲအမၩဆၧၥ့ၪ နးမံၩ့အ့ၬ. 34 အဝ့ၫၥံၪ ချဲၩ့ဆၧၫ့ဆၧတၭ, စံၭအဝ့ၫနီၪ, နဝ့ၫဒၪယီၩ နအီၪဖျဲၪနဝ့ၫ လၧဆၧဒဲၩဘၭအဖၧၩ့ ထၧၫ့ဂၩယၫ နီၪ, မွဲနၥီၪ့ထဲၩ့ၥၫ့ထဲၩ့ပၧၩဆ့ဧၪ. အဝ့ၫၥံၪ နၫ့ထၪ့ခွံၬ အဝ့ၫဒၪ လၧခီၫ့လီၫ. 35 ယ့ၫၡူၬ နါဂၧၫ့ လၧအဝ့ၫၥံၪ နၫ့ထၪ့ခွံၬ အဝ့ၫဒၪ လၧခီၫ့ တၭ, ထီးအဒၪဘၪဝ့ၫနီၪ, စံၭ အဝ့ၫဒၪ, ယွၩ အဖိၪခွၫနီၪ မွဲနနဲၩ ဆ့ဧၪ. 36 အဝ့ၫဒၪ ချဲၩ့ဆၧၫ့ဆၧတၭ, စံၭဝ့ၫ ကဆါဧ့, ဘဲၫၥိၭ ယမိနဲၩအဝ့ၫဒၪတၭ, မွဲပလၫလဂၩလဲၪ. 37 ယ့ၫၡူၬ စံၭအဝ့ၫ, နဒၪဘၪယူၭအဝ့ၫယူၭ, ၦလၧအချဲၩ့ဒုၪ့နၧၩလဂၩယီၩ မွဲအဝ့ၫနီၪလီၫ. 38 အဝ့ၫဒၪ စံၭဝ့ၫ, ကဆါဧ့, ယနဲၩ ယူၭ; ထွံၩလၩ့အခၪ့ ဘိၪ့ထၪ့ဘၩထၪ့အဝ့ၫလီၫ. 39 ယ့ၫၡူၬ စံၭအဝ့ၫ, ၦလၧအလဒၪဘၪဆၧလဖၪနီၪ ဘဲၫၥိၭ အမိဒၪထၪ့ဆၧတၭ, ၦလၧအဒၪဆၧလဖၪနီၪ ဘဲၫအမ့ၬ မိဘျီၪအၥိၭ, ယဂဲၫလၩ့ လၧဂၪ့ခိၪချိၫ့ယီၩ လၧဆၧစ့ၩရၫ့အဂဲး လီၫ. 40 ၦဖၫရစံၫၥံၪ လၧအအီၪလၧအၥိၭ လနၩ့နၩ့ နါဂၧၫ့ဝ့ၫတၭ, စံၭအဝ့ၫနီၪ, ပဝ့ၫဒၪယီၩ မွဲပမ့ၬဘျီၪဆ့ဧၪ. 41 ယ့ၫၡူၬ စံၭအဝ့ၫၥံၪ, နၥံၪအမ့ၬ အ့ၪဘျီၪနီၪ, နၥံၪ အဆၧဒဲၩဘၭ အီၪအ့ၬ. အ့ၪမွဲ ဘိၩ့နဲၪ့ယီၩ နၥံၪစံၭ, ပဝ့ၫဒၪယီၩ ပဒၪဆၧလီၫ. မၩအၥၭဘဲၫနီၪတၭ, နၥံၪ အဆၧဒဲၩဘၭ အီၪဒံၭ လီၫ.

ယီဟၫ့ John 10

1 ယလီၩဘၪနၥံၪ တီၩတီၩလီၩ့လီၩ့ယီၩ, ၦလၧအဂဲၫနုၬဝ့ၫ လၧၥိၪအဖီၩ့ဖၧၩ့ လၧအလမွဲဘၪ လၧတရၫ့အဖၧၩ့နီၪတၭ, အ့ၪဂဲၫခၫ့ဖၬ လၧအလးလစီၪ့ဒၪနီၪ, မွဲဆၧဂူၪဆၧဘျၪ, ဒဲထမျိၭထမျၬလီၫ. 2 အ့ၪမွဲ ၦလၧအဂဲၫနုၬဝ့ၫ လၧတရၫ့လဂၩနီၪ မွဲၥိၪအၡၩယူၬ ၥိၪလီၫ. 3 ၦအီၪခိၭတရၫ့လဂၩနီၪ ဝဲထၪ့န့ဝ့ၫ အဂးတၭ, အၥိၪလဖၪ ခိၭနၪ အလူတၭ, ကိၭထၪ့ အၥိၪဒၪဝ့ၫ လၧအမံၩ့တၭ, စဲၪ့ထၪ့ဂၧၩ့ အဝ့ၫၥံၪ လီၫ. 4 ထီးအဒုၭစဲၪ့ထၪ့ အၥိၪဒၪဝ့ၫ ထီးအလူၬနီၪ, လ့ၩထၪ့လၧယၫတၭ ၥိၪလဖၪ ဖိၬထၪ့အခဲၫ့လီၫ. အဂဲးဘဲၫယီၩ ၥ့ၪယၫဝ့ၫ အလူလီၫ. 5 အ့ၪမွဲ ၦမွံၩနီၪ ဖိၬဝ့ၫအခဲၫ့အ့ၬ. မွဲအစဲၪ့ခွံၬဒၪဝ့ၫ လၧအအီၪလီၫ. အဂဲးဘဲၫယီၩ ၥ့ၪယၫ ၦမွံၩအလူအ့ၬ. 6 ယ့ၫၡူၬ လီၩလၩ့လၬလၩ့ ၦလဖၪနီၪ လၧဆၧချဲၩ့အဒီၩ့ယီၩ လါနၫ့ဘိၩ့, ဆၧလၧအလီၩဘၪ အဝ့ၫၥံၪနီၪ မွဲအနၪဝ့ၫၥ့ၪအ့ၬ. 7 မၩအၥၭဘဲၫနီၪတၭ, ယ့ၫၡူၬ စံၭဒီၭဝ့ၫ, ယလီၩဘၪနၥံၪ တီၩတီၩလီၩ့လီၩ့ယီၩ, ယဝ့ၫဒၪယီၩ ယမွဲ ၥိၪဖီၩ့အတရၫ့လီၫ. 8 ကယဲ ၦလၧအဂဲၫဆိၫဝ့ၫ လၧယမ့ၬယၫ လဂၩဂၩနီၪ, မွဲဆၧဂူၪဆၧဘျၪ ဒဲထမျိၭထမျၬလီၫ. အ့ၪမွဲ ၥိၪလဖၪ ခိၭနၪအလူအ့ၬ. 9 ယဝ့ၫဒၪယီၩ ယမွဲတရၫ့လီၫ. မွဲလၧယကၠီၩ့ယီၩ ၦအ့ၪဂဲၫနုၬဝ့ၫနီၪ, မိထီၩ့လၧဆၧထိးထဲၩ့တၩ့ထဲၩ့ဝ့ၫတၭ, မိနုၬစဲၪ့ထၪ့နုၬ စဲၪ့ထၪ့ဝ့ၫတၭ, မိဒၪန့ ဆၧအၪ့ဆၧအီၩလီၫ. 10 ဆၧလၧဆၧဂူၪဆၧဘျၪနီၪ, အ့ၪလမွဲဘၪ ဘဲၫၥိၭ အမိအၪ့ဂူၪဆၧ ဒဲမၩၥံၫဆၧ, ဒဲမၩဂၭဂီၩ့ဆၧ အကၠီၩ့တၭ, ဂဲၫဝ့ၫအ့ၬ. အ့ၪမွဲ ယဝ့ၫဒၪယီၩ ဘဲၫၥိၭ အဝ့ၫၥံၪ မိန့ဘၪ ဆၧမၧၫ့ ဒဲန့ဘၪဝ့ၫ အၪအၪလ့ၬတၭ, ယဂဲၫယဝ့ၫဒၪလီၫ. 11 ယဝ့ၫဒၪယီၩ ယမွဲၦယူၬၥိၪ လၧအဂ့ၩလဂၩလီၫ. ၦယူၬၥိၪ လၧအဂ့ၩလဂၩယီၩ, အီၪက့ၪလၩ့ခွံၬအၥၭ လၧၥိၪအဂးလီၫ. 12 အ့ၪမွဲ ၦလၧအလမွဲဘၪ ၦယူၬၥိၪ, လမွဲဘၪ ၥိၪအကဆါတၭ, ဒိၭအၪ့လံၩ့လၩ့အၥၭ လဂၩနီၪ, ထီးအဒၪဘၪ ထွံၪမံၩ့ ဂဲၫဝ့ၫတၭ, စဲၪ့ဒၪခွံၬ ၥိၪ တၭ, စဲၪ့ဖျိၭဝ့ၫ လီၫ. ထွံၪမံၩ့နီၪ အၪ့ဂူၬအဲၪ့ အဝ့ၫၥံၪတၭ, မၩလၩ့မုလၩ့ဖၭ ၥိၪလဖၪလီၫ. 13 ၦဒိၭအၪ့လံၩ့လၩ့အၥၭ လဂၩနီၪ, မွဲလၧအဒိၭ အၪ့လံၩ့လၩ့အၥၭ အကၠီၩ့နီၪ အၥၭ လအီၪဘၪ လၧၥိၪတၭ, စဲၪ့ဒၪခွံၬဝ့ၫလီၫ. 14 ယဝ့ၫဒၪယီၩ ယမွဲၦယူၬၥိၪ လၧအဂ့ၩတၭ; ယၥ့ၪယၫ ယဆၧ, ဒဲယဆၧၥ့ၪယၫ ယၧၩဆ့, 15 ဘဲၫ ဖါ ၥ့ၪယၫယၧၩ, ဒဲယ ၥ့ၪယၫဖါအၥိၭနီၪ ဆ့လီၫ. ယ အီၪက့ၪလၩ့ယၥၭမၧၫ့ လၧၥိၪ အဂးလီၫ. 16 ယၥိၪ လၧအဂူၫဂၩလဖၪနီၪ, လၧအလမွဲဘၪ လၧဖီၩ့ယီၩ အီၪဒံၭဝ့ၫ လီၫ. အဝ့ၫၥံၪနီၪ ယဘၪဂဲၫၥိၫ့ထဲၩ့ဝ့ၫတၭ, အဝ့ၫၥံၪ မိခိၭနၪ ယလူတၭ, မိအီၪဝ့ၫ ဘဲၫ ၥိၪလဒီၪ့ဎး ဒဲၦယူၬၥိၪလဂၩဎးလီၫ. 17 မွဲယဖ့ၪလၫ့ခွံၬ ယၥၭမၧၫ့ ဘဲၫၥိၭ ယမိမၩန့ထဲၩ့ဒီၭဝ့ၫ အကၠီၩ့နီၪတၭ, ယဖါ အဲၪယၧၩလီၫ. 18 ၦအၪ့ဂူၬန့ဝ့ၫ လၧယၧၩ နးဂၩအ့ၬ. မွဲယဖ့ၪလၫ့ခွံၬဒၪယဝ့ၫ တၭ; ယဖ့ၪလၫ့ခွံၬ ၥ့ၪ, ဒဲယအၪ့မၩန့ထဲၩ့ဒီၭ ၥ့ၪလီၫ. ဆၧမၪလူၬယီၩ ယဒိၭန့လၧယဖါ လီၫ. 19 မၩအၥၭဘဲၫနီၪတၭ, လၧဆၧချဲၩ့လဖၪနီၪ အကၠီၩ့, ၦယုဒၫဖိၪၥံၪ မၩထၪ့ဒီၭအၥၭ, ဖၨၪထံဖၨၪထီၫလီၫ. 20 တၭ ၦလၧအကျၩအၪဂၩ စံၭဝ့ၫ, မွဲဆၧနၪအီၪ လၧအလီၩ့တၭ, မွဲၦအဖျုလီၫ. မွဲဘၪနီၫ နၥံၪ ခိၭနၪ အလူနီၪလဲၪ. 21 တၭအဂူၫဂၩ လနၩ့နၩ့ စံၭဝ့ၫ, ဆၧချဲၩ့လဖၪယီၩ မွဲၦလၧဆၧနၪ အီၪလၧအလီၩ့ အဆၧချဲၩ့အ့ၬ. ဆၧနၪနီၪ မၩဖၩ့ထၪ့ ၦမ့ၬဘျီၪ အမ့ၬၥၪ ဘၪမိၥ့ၪဧၪ. 22 ဘၪလၧဆၧဂီးခၫနီၪ, ၦမၩဘိၪ့ဖလါဆၧ လၧယရုစလံၫ့အဖၧၩ့, 23 ယ့ၫၡူၬ စဲၪ့လဲးလီၩ့ လၧဆၧလုအဂံၪ့ စစီလမၧၫ့ အထိၬချိၫ့နီၪလီၫ. 24 မၩအၥၭဘဲၫနီၪတၭ, ၦယုဒၫဖိၪၥံၪ ဂဲၫအီၪဝၬဖီၩ့ အဝ့ၫတၭ, စံၭဝ့ၫ, နဝ့ၫဒၪယီၩ နမိမၩဂံၩ့ဂၩ့ပၥၭ ဆံၭယံၬလဲၪ. န အ့ၪမွဲဎရံၬနီၪ လီၩဘၪပၧၩ လၩ့ထံးလၩ့ဆ့ၭ ဆံၭ. 25 ယ့ၫၡူၬ ချဲၩ့ဆၧၫ့ အဝ့ၫၥံၪ, ယလီၩဘၪယူၭ နၥံၪယူၭ တၭ, နၥံၪ နဲၩနၥံၪဝ့ၫအ့ၬ. ဆၧမၩ လၧယမၩ လၧယဖါအမံၩ့လဖၪနီၪ, ထိးအၥၭ လၧယဂဲးယကၠီၪ့လီၫ. 26 မွဲလါနၫ့ဘိၩ နၥံၪဝ့ၫဒၪယီၩ နၥံၪနဲၩ နၥံၪဝ့ၫအ့ၬ. အဂဲးဘဲၫယီၩ ဘဲၫယစံၭနၥံၪအၥိၭနီၪ နၥံၪ ဘၪဆဲၫ့ လၧယၥိၪအ့ၬ. 27 ယၥိၪလဖၪ မိခိၭနၪယလူ တၭ, ယ ၥ့ၪယၫအဝ့ၫၥံၪတၭ, အဝ့ၫၥံၪ ဖိၬယခဲၫ့လီၫ. 28 ယ ဖ့ၪလၫ့အဝ့ၫၥံၪ လၧဆၧမၧၫ့လၩ့ဆိၩလၩ့ကၠၪတၭ, အဝ့ၫၥံၪ မိဘၪ ဆၧဂၭဂီၩ့ဂၭစၪ နးဆိၭအ့ၬ; ၦအၪ့ဂူၬမၩန့ဆီၪ့ အဝ့ၫၥံၪ လၧယစူၪဖၧၩ့ယီၩ ၥ့ၪ နးဂၩအ့ၬ. 29 ယဖါ လၧအဖ့ၪလၫ့ အဝ့ၫၥံၪ လၧယစူၪဖၧၩ့ လဂၩနီၪ, ဒိၪနဲၪ့ ကယဲ ဆၧထီးအလူၬတၭ, ၦအၪ့ဂူၬန့ဆီၪ့ အဝ့ၫၥံၪ လၧယဖါအစူၪဖၧၩ့ၥ့ၪ နးဂၩအ့ၬ. 30 ယဝ့ၫဒၪ ဒဲယဖါနီၪမွဲ ဆၧလမံၩ့ဎး လီၫ. 31 မၩအၥၭဘဲၫနီၪတၭ, ၦယုဒၫဖိၪလဖၪ ဘဲၫၥိၭ အမိခွံၬဘၪ အဝ့ၫ လၧလိး တၭ, အၪ့ထုၫ့ထၪ့ဒီၭ လိးလဖၪနီၪလီၫ. 32 တၭယ့ၫၡူၬ စံၭဆၧၫ့အဝ့ၫၥံၪ, ယဒုၭနဲၪနၥံၪ ဆၧမၩ လၧအဂ့ၩ လၧယဖါအၪမံၩ့တၭ, မွဲနၥံၪ မိခွံၬယၧၩ လၧလိး လၧဆၧလဖၪနီၪအကၠီၩ့ လမံၩ့မံၩ့လဲၪ. 33 ၦယုဒၫဖိၪၥံၪ ချဲၩ့ဆၧၫ့ဝ့ၫတၭ, စံၭဝ့ၫ, ပမိခွံၬ နၧၩ လၧလိးနီၪ လၧဆၧမၩဂ့ၩအကၠီၩ့ မွဲအ့ၬ. မွဲလၧဆၧဒုၪဒွ့ၪ ကဆါနီၪ, နမွဲၦၡၩ လါနၫ့ဘိၩ, နအီၪက့ၪနၥၭ လၧနမွဲ ယွၩနီၪအဂဲးလီၫ. 34 ယ့ၫၡူၬ ချဲၩ့ဆၧၫ့အဝ့ၫၥံၪ, ဆၧကွ့ၭအၥၭ လၧနၥံၪ အဆၧမၪလူၬအဖၧၩ့, ယ စံၭ နၥံၪမွဲ ကဆါၥံၪ မွဲအ့ၬဧၪ. 35 ၦလၧအထီးန့ ကဆါအလူအထၫလဖၪနီၪ, ဆၧအ့ၪကိၭအဝ့ၫၥံၪ လၧကဆါတၭ, လံၬအဆၧချဲၩ့နီၪ အ့ၪလဂၭဂီၩ့ဘၪတၭ, 36 ၦလၧဖါအီၪက့ၪဆံၫ့ဎံၪဝ့ၫ, ဒဲအၪ့မၧၫ့လၩ့န့ဝ့ၫ လၧဂၪ့ခိၪချိၫ့ယီၩ လဂၩနီၪ, လၧအစံၭဝ့ၫ, ယဝ့ၫဒၪယီၩ ယမွဲ ယွၩ အဖိၪခွၫအကၠီၩ့ တၭ, မွဲနၥံၪစံၭ, နဒုၪဒွ့ၪယွၩနီၪဆ့ဧၪ. 37 ယဖါ အဆၧမၩနီၪ, ယ အ့ၪလမၩဘၪတၭ, နဲၩလဂ့ၩ. 38 ယ အ့ၪမၩတၭ, နၥံၪ အ့ၪလနဲၩဘၪ လါနၫ့ယၧၩ တၭ, ဘဲၫၥိၭ နၥံၪမိၥ့ၪယၫ, ဒဲနဲၩလၧဖါအီၪ လၧယဖၧၩ့, ဒဲယအီၪလၧယဖါအဖၧၩ့နီၪ, နဲၩ ယဆၧမၩလဖၪယီၩဆံၭ. 39 မၩအၥၭဘဲၫနီၪတၭ, အဝ့ၫၥံၪ အၪ့ဎၬ ဖီၪ့ထၬဒီၭ အဝ့ၫဒၪတၭ, မွဲအဂၭထၪ့ခွံၬ လၧအဝ့ၫၥံၪ အစူၪဖၧၩ့လီၫ. 40 လ့ၩဒီၭ လၧယီၫဒၫ့ အဝါလခီၫ, ထီးစယီဟၫ့ ဘၭတံၫဇၫ့ဆၧ လၧအခၪ့ထံၭအလးတၭ, အီၪဝ့ၫ ထီးနီၪလီၫ. 41 ၦအၪဂၩ ဂဲၫလၧအအီၪတၭ, စံၭဝ့ၫဒၪ, စယီဟၫ့ မၩလၩ့လၭဆၧ နးမံၩ့အ့ၬ. အ့ၪမွဲ ကယဲ စယီဟၫ့ ချဲၩ့ဆၧ လၧအယီၩလဂၩ အဂဲးအကၠီၪ့ ထီးအလူၬနီၪ, မွဲဆၧအတီၩအလီၩ့ လီၫ. 42 ၦအၪဂၩ နဲၩထဲၩ့ အဝ့ၫ ထီးနီၪလီၫ.

ယီဟၫ့ John 11

1 ၦဘၪ ဆၧဆၫလဂၩ, မွဲစလၭဇရၧၭ လၧဘ့ၭ၁နံၫ, အထၧၫ့ဖုဝဲမုၪ နးမၫရံၫ ဒဲနးမၫၥၫ အတဝၫ့ဖၧၩ့နီၪလီၫ. 2 ၦလၧအဘၪ ဆၧဆၫ စလၭဇရၧၭ လဂၩနီၪ, မွဲအထၧၫ့ဖုဝဲ လၧနးမၫရံၫလဂၩ လၧအဂုၪ ကဆါ လၧၥိၪနၧၫ့မၧၫ့ နီၪ, ထူၭခွံၬဝ့ၫ အခၪ့ လၧအခိၪၥူၫလီၫ. 3 မၩအၥၭဘဲၫနီၪတၭ, အထၧၫ့ဖုဝဲမုၪလဖၪ အၪ့မၧၫ့ ၦလ့ၩလၧအအီၪတၭ, စံၭဝ့ၫ, ကဆါဧ့, ယိခွါ, ၦလၧနအဲၪဝ့ၫ လဂၩနီၪ, ဘၪ ဆၧဆၫ လီၫ. 4 ယ့ၫၡူၬ နါဂၧၫ့ဝ့ၫတၭ, စံၭဝ့ၫ, ဆၧဆၫနီၪ လမွဲဘၪ ဆၧဆၫ ထီးအမိၥံၫဝ့ၫတၭ, မွဲလၧယွၩအလၩအဖၩ့အဂး, ဘဲၫၥိၭ ယွၩ အဖိၪခွၫ အလၩအဖၩ့ မိအီၪဖျီၪထၪ့ လၧအဝ့ၫနီၪ အကၠီၩ့လီၫ. 5 ယ့ၫၡူၬ အဲၪနးမၫၥၫ, ဒဲအထၧၫ့ဖုဝဲမုၪ, ဒဲစလၭဇရၧၭနီၪလီၫ. 6 မၩအၥၭဘဲၫနီၪတၭ, ထီးအနါဂၧၫ့ဝ့ၫ လၧအဆၫတၭ, အီၪဝ့ၫ ထီးအလးနီၪ နံၫနံၩလီၫ. 7 လၧခဲၫ့ထဲၩ့တၭ, စံၭ အထံၩအဖျဲၥံၪ, မွဲပထဲၩ့ထဲၩ့ၡီၩ့ လၧခးယုဒၫအဖၧၩ့ဘီၪ. 8 အထံၩအဖျဲၥံၪ စံၭအဝ့ၫ, ရၭဘံၫဧ့, ဘိၩ့လမီခိၬဒၪလ့ၬ ၦယုဒၫဖိၪၥံၪ အၪ့ဎၬနၧၩ ဘဲၫၥိၭ အမိခွံၬနၧၩ လၧလိး တၭ, မွဲနမိထဲၩ့ထဲၩ့ဒီၭ လၧနီၪဆ့ဧၪ. 9 ယ့ၫၡူၬ ချဲၩ့ဆၧၫ့ဝ့ၫ, ဆၧလၧမုဆၫနီၪ အီၪလဆံၫနံၫနၩရံၫ မွဲအ့ၬဧၪ. ၦအ့ၪစဲၪ့လၧမုဆၫလခီၫတၭ, ဘၪ ဆၧနးမံၩ့အ့ၬ. အဂဲးဘဲၫယီၩ ဒၪဘၪ ဂၪ့ခိၪယီၩ အဆၧဖၩ့လီၫ. 10 မွဲလါနၫ့ ပအ့ၪစဲၪ့လၧမုနၩလခီၫတၭ, မွဲလၧဆၧဖၩ့လအီၪဘၪ လၧအဖၧၩ့ အကၠီၩ့နီၪ, အခၪ့ မိဘၪ ထၧၩ့ဝ့ၫလီၫ. 11 ချဲၩ့ဆၧလဖၪနီၪ ဂီၩ့တၭ, စံၭအဝ့ၫၥံၪ, ပတခွၫ စလၭဇရၧၭ မံၫမၪဝ့ၫဒၪလီၫ. မွဲလါနၫ့ဘိၩ ယမိလ့ၩ ထိၪဂဲထုၪ့ အဝ့ၫလီၫ. 12 မၩအၥၭဘဲၫနီၪတၭ, အထံၩအဖျဲၥံၪ စံၭဝ့ၫ, ကဆါဧ့, အဝ့ၫဒၪ အ့ၪမံၫမၪဝ့ၫတၭ, မိနၪ့ထၪ့အၥၭလီၫ. 13 ယ့ၫၡူၬ စံၭဆၧ လၧအၥံၫဝ့ၫ အဂဲး လါနၫ့တၭ, အဝ့ၫၥံၪ ဆီၫ့မီၪ့လၧအစံၭ, အဝ့ၫ အီၪပွံၭ မံၫမၪဝ့ၫအဂဲးလီၫ. 14 ထီးနီၪလဖၧၫ့ ယ့ၫၡူၬ လီၩဘၪ အဝ့ၫၥံၪ လၩ့ထံးလၩ့ဆ့ၭ, လၧစလၭဇရၧၭနီၪ ၥံၫယူၭဝ့ၫယူၭ. 15 မွဲယလအီၪဘၪ ထီးနီၪအကၠီၩ့, ယၥၭထိၬ လၧနၥံၪအဂး, ဘဲၫၥိၭ နၥံၪ မိနဲၩဆၧလီၫ. မွဲလါနၫ့ဘိၩ, မွဲပလ့ၩၡီၩ့ လၧအအီၪဘီၪ. 16 မၩအၥၭဘဲၫနီၪတၭ, စထီမၭ ကိၭထဲၩ့ဝ့ၫ လၧစဒံဒမၧၭလဂၩ, စံၭ အထံၩအဖျဲၥံၪ လၧအဂူၫဂၩလဖၪနီၪ, မွဲပလ့ၩၥံၫၡီၩ့ လၧအဝ့ၫနီၪဘီၪ. 17 မၩအၥၭဘဲၫနီၪတၭ, ယ့ၫၡူၬ လ့ၩထီၩ့တၭ, ဒၪဘၪ အဝ့ၫနီၪ အီၪလၧဆၧၥွၪခိၪအဖၧၩ့ လံၥၫ့ယူၭ. 18 တၭ ဘ့ၭ၁နံၫ အီၪယဲၩ့ လၧယရုစလံၫ့ ဘူၭထၪ့ လဆံၫယဲ စတ့ဒအၧၫ့တၭ, 19 ၦယုဒၫဖိၪ အၪဂၩ ဂဲၫဝ့ၫ ဘဲၫၥိၭ အမိချဲၩ့မုၬချဲၩ့လၩ နးမၫၥၫ, ဒဲနးမၫရံၫ လၧအထၧၫ့ဖုဝဲခွၫ အကၠီၩ့လီၫ. 20 မၩအၥၭဘဲၫနီၪတၭ, ထီးနးမၫၥၫ နါဂၧၫ့ လၧယ့ၫၡူၬ ဂဲၫဝ့ၫနီၪ, လ့ၩအၪ့ဂၬ အဝ့ၫတၭ, အ့ၪမွဲ နးမၫရံၫလဂၩ ဆၧၫ့နၩ့ အီၪဝ့ၫလၧဂံၪ့ဖၧၩ့နီၪလီၫ. 21 မၩအၥၭဘဲၫနီၪတၭ, နးမၫၥၫ စံၭယ့ၫၡူၬ, ကဆါဧ့, နအ့ၪအီၪထီးယီၩ ယထၧၫ့ဖုဝဲခွၫ ၥံၫဝ့ၫအ့ၬ. 22 မွဲလါနၫ့ဘိၩနဲၪ့ယီၩဒၪလ့ၬ, ယၥ့ၪယၫ ထီးဒၪ နအၪ့ကံၩ့ဆၧ လၧယွၩလမံၩ့မံၩ့နီၪ, ယွၩ မိဖ့ၪလၫ့နၧၩလီၫ. 23 ယ့ၫၡူၬ စံၭအဝ့ၫ, နထၧၫ့ဖုဝဲခွၫနီၪ မိဂဲထုၪ့ထဲၩ့ဝ့ၫလီၫ. 24 နးမၫၥၫ စံၭဆၧၫ့ဝ့ၫ, မွဲအမိဂဲထုၪ့ထဲၩ့ဝ့ၫ လၧမုနံၩထုၬခိၬ အဆၧဂဲထုၪ့ထဲၩ့နီၪ ယၥ့ၪယၫယဝ့ၫလီၫ. 25 ယ့ၫၡူၬ စံၭဆၧၫ့အဝ့ၫ, ယဝ့ၫဒၪယီၩ ယမွဲဆၧဂဲထုၪ့ထဲၩ့ ဒဲဆၧမၧၫ့လီၫ. ၦလၧအနဲၩထဲၩ့ ယၧၩယီၩ, အ့ၪၥံၫ လါနၫ့နီၪ, မိမၧၫ့ဝ့ၫဒၪလီၫ. 26 ကယဲ ၦလၧအမၧၫ့ဝ့ၫ, ဒဲနဲၩထဲၩ့ယၧၩလဂၩဂၩ နီၪ, အဆိၩဆိၩအကၠၪကၠၪ ၥံၫလၧၩ့ နးဆိၭအ့ၬ. အယီၩလမံၩ့မွဲ နနဲၩဆ့ဧၪ. 27 အဝ့ၫဒၪ စံၭဆၧၫ့ဝ့ၫ ယနဲၩလီၫ, ကဆါဧ့; ယနဲၩနၧၩ လၧနမွဲ ၦလၧအဂဲၫလၩ့ လၧဂၪ့ခိၪချိၫ့ယီၩ, ယွၩ အဖိၪခွၫ ဎရံၬနီၪလီၫ. 28 ချဲၩ့ဆၧနီၪ ဂီၩ့တၭ, နးမၫၥၫ ထဲၩ့ကိၭၥူၪ အထၧၫ့ဖုဝဲမုၪ နးမၫရံၫတၭ, စံၭဝ့ၫ, ဆရၫ ဂဲၫထီၩ့ယူၭတၭ, ကိၭနၧၩ လီၫ. 29 ထီးအဝ့ၫဒၪ နါဂၧၫ့ဝ့ၫနီၪ ဂဲထုၪ့ဝ့ၫ ချဲၫ့ချဲၫ့လ့ၬတၭ, လ့ၩဝ့ၫလၧအအီၪလီၫ. 30 ယ့ၫၡူၬ ဂဲၫလထီၩ့ဒံၭဘၪ လၧတဝၫ့ဖၧၩ့နီၪ; အ့ၪမွဲ အီၪဝ့ၫ ထီးနးမၫၥၫ အၪ့ဂၬဝ့ၫ အလးနီၪလီၫ. 31 မၩအၥၭဘဲၫနီၪတၭ, ၦယုဒၫဖိၪၥံၪ လၧအချဲၩ့မုၬချဲၩ့လၩ အဝ့ၫနီၪ, အီၪဝ့ၫလၧအၥိၭ လၧဂံၪ့ဖၧၩ့တၭ, ဒၪဘၪ နးမၫရံၫ ဂဲထုၪ့ ချဲၫ့ချဲၫ့လ့ၬတၭ, စဲၪ့ထၪ့နီၪ အဝ့ၫၥံၪ ဖိၬထၪ့ အခဲၫ့တၭ, စံၭဝ့ၫ, မွဲအလ့ၩ လၧဆၧၥွၪခိၪနီၪ, ဘဲၫၥိၭ အမိဂၪ့ဝ့ၫ ထီးနီၪလီၫ. 32 မၩအၥၭဘဲၫနီၪတၭ, ထီးနးမၫရံၫ လ့ၩထီၩ့ဝ့ၫ ထီးယ့ၫၡူၬအအီၪနီၪ, ဒၪဘၪဝ့ၫတၭ, ထိၪလၩ့ထံၩဖါအၥၭ လၧအခၪ့ထံၭနီၪ, စံၭဝ့ၫဒၪ, ကဆါဧ့, နအ့ၪအီၪထီးယီၩ ယထၧၫ့ဖုဝဲခွၫ ၥံၫဘၪဝ့ၫအ့ၬ. 33 မၩအၥၭဘဲၫနီၪတၭ, ယ့ၫၡူၬ ဒၪဘၪဝ့ၫ လၧအဂၪ့ဆၧနီၪ, ဒဲၦယုဒၫဖိၪ လၧအဂဲၫလၧအၥိၭ ဂၪ့ဝ့ၫဆ့တၭ, အဝ့ၫဒၪ ဂၪ့အုၩ လၧအၥၭခံဖၧၩ့တၭ, အၥၭခိထၪ့ဝ့ၫ, 34 တၭ စံၭဝ့ၫ, မွဲနၥံၪ အီၪက့ၪဝ့ၫ ခီၫခီၫလဲၪ. အဝ့ၫၥံၪ စံၭဝ့ၫ, ကဆါဧ့, ဂဲၫယိခွါ, နဝ့ၫဘီၪ. 35 ယ့ၫၡူၬ အမ့ၬထံၫ လၩ့ဝ့ၫဒၪလီၫ. 36 မၩအၥၭဘဲၫနီၪတၭ, ၦယုဒၫဖိၪၥံၪ စံၭဝ့ၫ, ယိခွါ, မွဲအအဲၪအဝ့ၫဒၪလဂၩ ဆံၭဒိၪလဲၪ. 37 ၦလၧအဝ့ၫၥံၪအကျၩ လနၩ့နၩ့ စံၭဝ့ၫ, ၦလၧအမၩဒၪထၪ့ထဲၩ့ ၦမ့ၬဘျီၪ ၥ့ၪဝ့ၫ လဂၩယီၩ, ဘဲၫၥိၭ အဝ့ၫနီၪ ထီးၥံၫလဂ့ၩတၭ, မွဲအမၩဝ့ၫ ၥ့ၪအ့ၬဧၪ. 38 မၩအၥၭဘဲၫနီၪတၭ, ယ့ၫၡူၬ ဂၪ့အုၩ လၧအၥၭခံဖၧၩ့ဒီၭတၭ, လ့ၩဝ့ၫ ထီၩ့လၧဆၧၥွၪခိၪ အအီၪနီၪ, မွဲလိးအိၩဖၧၩ့နီၪ ဆၧချုၬဘံၭထၬဝ့ၫ လၧလိးလီၫ. 39 ယ့ၫၡူၬ စံၭဝ့ၫ, ၥုၭခွံၬ လိးနီၪဘီၪ. ၦလၧအၥံၫ အထၧၫ့ဖုဝဲမုၪ, နးမၫၥၫလဂၩ, စံၭအဝ့ၫ, ကဆါဧ့, ဘိၩ့နဲၪ့ယီၩ မွဲအအီၪယူၭ လံၥၫ့ယူၭတၭ, မိနၧၫ့အုၪဝ့ၫလီၫ. 40 ယ့ၫၡူၬ စံၭအဝ့ၫ, ယလီၩဘၪနၧၩ တီၩတီၩလီၩ့လီၩ့, န အ့ၪနဲၩဆၧတၭ, န မိဒၪဘၪ ယွၩအလၩအဖၩ့ မွဲအ့ၬဧၪ. 41 မၩအၥၭဘဲၫနီၪတၭ, အဝ့ၫၥံၪ ၥုၭခွံၬ လိးလီၫ. ယ့ၫၡူၬ စၪ့ထၪ့အမ့ၬၥၪ ယိထၪ့ဆၧတၭ, စံၭဝ့ၫ, ဖါဧ့, ယစံၭထၪ့အၪ့အူၭ နခိးနတၩ လၧနခိၭနၪ ယလူအကၠီၩ့လီၫ. 42 ယၥ့ၪယၫ လၧနခိၭနၪ ယလူထံၪဎးလီၫ. မွဲလါနၫ့ဘိၩ ဘဲၫၥိၭ ၦခမျၧး လၧအအီၪဝၬဖီၩ့ယၧၩယီၩ မိနဲၩ လၧနအၪ့မၧၫ့လၩ့န့ယၧၩတၭ, ယစံၭဆၧ လၧအဝ့ၫၥံၪအဂးလီၫ. 43 စံၭဆၧနီၪလဖၪတၭ, ကိၭၡၭထၪ့ လၧအလူဖၭဒိၪ, စလၭဇရၧၭဧ့, ဂဲထုၪ့ထၪ့ထဲၩ့ဆံၭ. 44 ၦလၧအၥံၫလဂၩနီၪ ဂဲထုၪ့ထၪ့ထဲၩ့ဝ့ၫ တၭ, အစူၪအခၪ့ ဘၪဘီၪဘံၭထၬအၥၭ လၧဆၧၥွၪခိၪ အဆၧကီၩ့ဆၧၥိၭနီၪ, အမ့ၬဘၪချုၬဘံၭထၬအၥၭ လၧပဝၫလီၫ. ယ့ၫၡူၬ စံၭအဝ့ၫၥံၪ, ကွဲၪလၩ့ခွံၬတၭ, ဖျါခွံၬ အဝ့ၫဆံၭ. 45 မၩအၥၭဘဲၫနီၪတၭ, ၦယုဒၫဖိၪၥံၪ လၧအဂဲၫ လၧနးမၫရံၫအအီၪနီၪ, ဒၪဘၪ ယ့ၫၡူၬမၩဆၧတၭ, နဲၩထဲၩ့ဝ့ၫဒၪ အၪဂၩလီၫ. 46 အ့ၪမွဲ လနၩ့နၩ့နီၪ, လ့ၩဝ့ၫ လၧၦဖၫရစံၫၥံၪ အအီၪတၭ, လီၩဘၪ အဝ့ၫၥံၪ ဆၧလၧယ့ၫၡူၬမၩဝ့ၫနီၪလီၫ. 47 မၩအၥၭဘဲၫနီၪတၭ, ၦလုဆၧအဒိၪၥံၪ ဒဲၦဖၫရစံၫလဖၪနီၪ, ဒုၭအီၪကိၩ့အီၪကီၪ့ ၦကိၪ့လိၬအၥၭတၭ, စံၭဝ့ၫ, မွဲပမိမၩပဝ့ၫ ဘဲၫၥ့ၪလဲၪ, ၦလဂၩယီၩ မၩလၩ့လၭ ဆၧအၪမံၩ့ မၬကၨ. 48 ပ အ့ၪဖ့ၪလၫ့အမၩဘဲၫနီၪတၭ, ၦကိၭဂၩဒ့ၭ မိနဲၩထဲၩ့ဝ့ၫနီၪ, ၦရိမၫဖိၪၥံၪ မိဂဲၫမၩဂၭဂီၩ့ခွံၬ ပလး ဒဲပဆၨၩယီၩလီၫ. 49 ၦလၧအဝ့ၫၥံၪအကျၩ စက့အဖၭ လဂၩ, ကဲၪ ၦလုဆၧ အခိၪလနံၪ့နီၪ, စံၭ အဝ့ၫၥံၪ, နၥံၪဝ့ၫယီၩ နၥံၪ ၥ့ၪယၫဆၧ နးမံၩ့အ့ၬ. 50 နၥံၪ လဆီၫ့မီၪ့ဘၪ လၧၦလဂၩၥံၫဝ့ၫ လၧၦခမျၧးၥံၪအဂးနီၪ, မွဲအဂ့ၩနဲၪ့ ၦထၧၫ့ဆၨၩယၫ ဂၭဂီၩ့ခွံၬနီၪဒံၭလီၫ. 51 ဆၧနီၪ မွဲအစံၭဒၪဝ့ၫအ့ၬ. အ့ၪမွဲ လနံၪ့နီၪ မွဲၦလုဆၧအခိၪတၭ, ချဲၩ့ဆၧ လၧမီၪအချိၬနီၪ လၧယ့ၫၡူၬ မိဘၪၥံၫဝ့ၫ လၧၦလဆၨၩနီၪ အခိၪအကၠီၩ့လီၫ. 52 မွဲန့ၫ ၦလဆၨၩနီၪ အခိၪအကၠီၩ့ လကၭလၧၩ့တၭ, မွဲဘဲၫၥိၭ ယွၩအဖိၪၥံၪ လၧအလၩ့မုလၩ့ဖၭလဖၪနီၪ, မိအီၪကိၩ့အီၪကီၪ့ လၧအလးလစီၪ့ဎးလီၫ. 53 မၩအၥၭဘဲၫနီၪတၭ, ခီၫလၧမုနံၩနီၪအလးခဲၫ့ အဝ့ၫၥံၪ ကိၪ့လိၬအၥၭ ဘဲၫၥိၭ အမိမၩၥံၫအဝ့ၫလီၫ. 54 မၩအၥၭဘဲၫနီၪတၭ, ယ့ၫၡူၬ စဲၪ့အီၪဖျီၪ လၧၦယုဒၫဖိၪၥံၪ အကျၩ အ့ၬ. စဲၪ့ထၪ့ခွံၬဝ့ၫ ထီးနီၪ, လ့ၩထီၩ့လၧဒိၩ့ လၧအကိၭဝ့ၫ အံဖြံၫ့ လၧခးလဘံၪ့ ဘူၭ လၧမံၩ့လၬကျၩတၭ, အီၪဝ့ၫလၧအထံၩအဖျဲၥံၪ အၥိၭထီးနီၪလီၫ. 55 ၦယုဒၫဖိၪၥံၪ အဘိၪ့လ့ၬဖၬ လၩ့ဘူၭဝ့ၫနီၪ, ၦၡၩ စဲၪ့ထၪ့ခွံၬ လၧအတဝၫ့လဖၪ အၪအၪလ့ၬတၭ, ဘဲၫၥိၭ အမိၥူၫဝၭဆံၫ့ခွံၬအၥၭ ဘိၩ့အလချုၭမၩဒံၭဘၪ ဘိၪ့လ့ၩဖၬနီၪ လ့ၩထီၩ့လၧယရုစလံၫ့လီၫ. 56 မၩအၥၭဘဲၫနီၪတၭ, အဝ့ၫၥံၪ အၪ့ဎၬ ယ့ၫၡူၬ, အီၪဆၧၫ့ထုၪ့ လၧဆၧလုအဂံၪ့ဖၧၩ့နီၪ ချဲၩ့လိၬအၥၭ, နၥံၪ ဆီၫ့မီၪ့ ဘဲၫၥ့ၪလဲၪ. မွဲအမိဂဲၫလၧဘိၪ့ဖၧၩ့ယီၩ အ့ၬဧၪ. 57 တၭ ၦလုဆၧအဒိၪၥံၪ ဒဲၦဖၫရစံၫၥံၪနီၪ အီၪက့ၪလၩ့အလူ ဘဲၫၥိၭ ၦလဂၩဂၩ အ့ၪၥ့ၪယၫ လၧအအီၪဝ့ၫ အလးတၭ, ဘၪ ဒုၭနဲၪဝ့ၫ ဘဲၫၥိၭ အဝ့ၫၥံၪ မိဖီၪ့ထၬ အဝ့ၫဒၪလီၫ.

ယီဟၫ့ John 12

1 မၩအၥၭဘဲၫနီၪတၭ, ဘိၪ့လ့ၩဖၬ လချုၭ ဘၪဒံၭဘၪ ဎူၫၥၫ့တၭ, ယ့ၫၡူၬ လ့ၩထီၩ့လၧဘ့ၭ၁နံၫ ထီးအမၩဂဲထုၪ့ထဲၩ့ စလၭဇရၧၭ လၧအၥံၫယူၭဝ့ၫ လဂၩနီၪ အီၪဝ့ၫအလးလီၫ. 2 မၩအၥၭဘဲၫနီၪတၭ, ၦလဖၪနီၪ မၩ ဆၧအၪ့ဆၧအီၩ လၧအဂး ထီးနီၪတၭ, နးမၫၥၫ မၩ ဆၧလုအၪ့လုအီၩ တၭ, စလၭဇရၧၭ အီၪလၧၦဆၧၫ့နၩ့ဒံၩ့ခံၫ့လၧအၥိၭ လၧစပွဲထံၭနီၪလီၫ. 3 မၩအၥၭဘဲၫနီၪတၭ, နးမၫရံၫ မၩန့ ၥိၪနၧၫ့မၧၫ့နၫဒူၫ လၧအလူဒိၪဎွ့ၩဒိၪ လလံတြၫ [ၥၧၫ့ရွ့ၫ] တၭ, ဂုၪ ယ့ၫၡူၬအခၪ့တၭ, ၥိၪနီၪ အနၧၫ့မၧၫ့ ဎွ့ၩထၪ့ ဂံၪ့နီၪလီၫ. 4 မၩအၥၭဘဲၫနီၪတၭ, ၦအီၪလၧအထံၩအဖျဲၥံၪအကျၩ လၧအမိဖ့ၪလၫ့ခွံၬ အဝ့ၫ စယုဒၭအံၭစကၫရအၧၭလဂၩ, စံၭဝ့ၫ, 5 ၥိၪနၧၫ့မၧၫ့ယီၩ မွဲဘၪနီၫ လအၪ့ဆၫ ဘၪဝ့ၫတၭ, လဖ့ၪလၫ့ဘၪဝ့ၫ အဎွ့ၩ ဒန့ရံၫၥၧၫ့ယၩ လၧၦၡၪ့ဖိၪၦယၬဖိၪနီၪလဲၪ. 6 မွဲအၥၭ လအီၪဘၪ ၦၡၪ့ဖိၪနီၪ မွဲၦအၪ့ဂူၪဆၧ အကၠီၩ့ တၭ, အီၪလၧအထိၪ့နီၪ ဆိၬဆၧ လၧၦဒုၭနုၬလၩ့ လၧအဖၧၩ့ အကၠီၩ့နီၪတၭ, စံၭဆၧနီၪလီၫ. 7 မၩအၥၭဘဲၫနီၪတၭ, ယ့ၫၡူၬ စံၭဝ့ၫ ထီး မၩထံၬထၬ အဝ့ၫလဂ့ၩ, ယဘၪ ဆၧခုၪ့လၩ့ဘၧၩ့ အနံၩအၥၫ့အဂးနီၪ, မွဲအအီၪက့ၪလၩ့ဝဲၩ ဆၧယီၩလီၫ. 8 အဂဲးဘဲၫယီၩ ၦၡၪ့ဖိၪလဖၪနီၪ အီၪလၧနၥံၪအၥိၭ လထံၪဎးလီၫ. အ့ၪမွဲ ယဝ့ၫဒၪယီၩ ယအီၪလၧနၥံၪ အၥိၭလထံၪဎးအ့ၬ. 9 မၩအၥၭဘဲၫနီတၭ, ၦယုဒၫဖိၪခမျၧးဖၭဒိၪ ၥ့ၪယၫဝ့ၫ လၧယ့ၫၡူၬ အီၪဝ့ၫ ထီးနီၪတၭ, ဂဲၫဝ့ၫန့ၫ လၧယ့ၫၡူၬ အကၠီၩ့နီၪ လကၭလၧၩ့, မွဲဘဲၫၥိၭ အမိဒၪဘၪ စလၭဇရၧၭ လၧအဒုၭဂဲထုၪ့ထဲၩ့ဝ့ၫ လၧဆၧၥံၫအဖၧၩ့နီၪလီၫ. 10 ၦလုဆၧအဒိၪၥံၪ ကိၪ့လိၬအၥၭ ဘဲၫၥိၭ အမိမၩၥံၫဘၪ စလၭဇရၧၭ နီၪလီၫ. 11 အဂဲးဘဲၫယီၩ လၧအဝ့ၫနီၪ အကၠီၩ့, ၦယုဒၫဖိၪၥံၪ အၪဂၩ ဂဲၫနဲၩထဲၩ့ယ့ၫၡူၬလီၫ. 12 ကဲဂီၩခိၬလနံၩနီၪ ၦခမျၧးဖၭဒိၪ လၧအဂဲၫ လၧဆၧဘိၪ့ဖၧၩ့လဖၪနီၪ, နါဂၧၫ့ဝ့ၫ လၧယ့ၫၡူၬ ဂဲၫလၧယရုစလံၫ့အဖၧၩ့ၥၭ အဘိၩ့ဘၭနီၪ, 13 မၩန့ စီၩ့မလီၫ့အထဲၩ့နီၪ လ့ၩအၪ့ဂၬဝ့ၫတၭ, ကိၭၡၭထၪ့ဆၧ, မွဲဆၧထိးထဲၩ့တၩ့ထဲၩ့ ဘိၩ့နဲၪ့ယီၩ ဆံၭ. ၦအံၫစရ့ၭလၭဖိၪ အစဎွၩ လၧအဂဲၫလၧယွၩအမံၩ့နီၪ, မွဲအဘၪ ဆၧဆိၪဂ့ၩဆံၭ. 14 ယ့ၫၡူၬ ဒၪန့ ကၥ့ၪယီၩ့အဖိၪလဒုၩတၭ, ထူၬဝ့ၫ ဘဲၫဆၧကွ့ၭအၥၭ အၥိၭနီၪ, 15 ဇံအိၫ့ အဖိၪမုၪဧ့, ထီးၥၭမဲၪလဂ့ၩ, ယိခွါ, နစဎွၩ ဂဲၫလၧနအီၪထူၬ ကၥ့ၪယီၩ့အဖိၪလီၫ. 16 ဆၧလဖၪနီၪ လၧအၥၫ့ အထံၩအဖျဲၥံၪ နၪဝ့ၫလၥ့ၪဘၪ လါနၫ့ဘိၩ, ထီး ယ့ၫၡူၬ အလၩအဖၩ့ ဖျီၪထၪ့ တၭ, အဝ့ၫၥံၪ နၪ့ထၪ့ထဲၩ့အၥၭ လၧဆၧနီၪ ကွ့ၭအၥၭ လၧအဂဲး ဒဲအဝ့ၫၥံၪ မၩအဝ့ၫဒၪ လၧဆၧနီၪလီၫ. 17 မၩအၥၭဘဲၫနီၪတၭ, ၦခမျၧး လၧအအီၪဝ့ၫ လၧအၥိၭလဖၪနီၪ ထိးအၥၭ လၧအကိၭထၪ့ထဲၩ့ စလၭဇရၧၭ လၧအၥွၪခိၪအဖၧၩ့ ဒဲဒုၭဂဲထုၪ့ထဲၩ့အဝ့ၫ လၧဆၧၥံၫအဖၧၩ့နီၪလီၫ. 18 အခိးမွဲ ၦခမျၧး နါဂၧၫ့ လၧအမၩလၩ့လၭဆၧအကၠီၩ့ တၭ, လ့ၩထၪ့ အၪ့ဂၬ အဝ့ၫဒၪလီၫ. 19 မၩအၥၭဘဲၫနီၪတၭ, ၦဖၫရစံၫၥံၪ စံၭလိၬအၥၭ, နၥံၪ မၩဆၧလန့ကၩဘၪဆၧ နးမံၩ့နီၪ, မွဲနၥံၪ ဒၪဘၪအ့ၬ ဧၪ. ယိခွါ, ဂၪ့ခိၪနီၪ လ့ၩဖိၬယူၭအခဲၫ့ယူၭ. 20 ၦဂြံစၭဖိၪၥံၪ လနၩ့နၩ့ အီၪလၧၦဂဲၫဘၩဆၧ လၧဆၧဘိၪ့ဖၧၩ့လဖၪအကျၩ လီၫ. 21 မၩအၥၭဘဲၫနီၪတၭ, အဝ့ၫၥံၪ ဂဲၫလၧစဖံလံၭ ၦဘ့ၭ၁စ့ဒၫဖိၪ လၧဂၫလလံၫအဖၧၩ့ အအီၪတၭ, အၪ့စၪ့အဝ့ၫ, စံၭဝ့ၫကဆါဧ့, ဆၧမိဒၪဘၪပၥၭ လၧယ့ၫၡူၬနီၪလီၫ. 22 တၭ စဖံလံၭ လီၩဘၪ စအၪ့ဒြူၫနီၪ, စအၫ့ဒြူၫ ဒဲစဖံလံၭ လ့ၩလီၩဘၪထဲၩ့ ယ့ၫၡူၬ လီၫ. 23 ယ့ၫၡူၬ ချဲၩ့ဆၧၫ့အဝ့ၫၥံၪတၭ, စံၭဝ့ၫ, အမုအလၩ လၧၦၡၩ အဖိၪခွၫ အလၩအဖၩ့ မိဖျီၪထၪ့နီၪ ဘၪယူၭဝ့ၫယူၭ. 24 ယလီၩဘၪနၥံၪ တီၩတီၩလီၩ့လီၩ့, ဘုၪချံၫ လဖျိၪ့ လၩ့ထ့ၬ လၧဂၪ့ခိၪအဖၧၩ့နီၪ, အ့ၪလအုၪၥံၫဘၪ တၭ, အီၪဒၪအဆၧ လဖျိၪ့ဎးလီၫ. မွဲလါနၫ့ အ့ၪအုၪၥံၫနီၪ ၥၪထၪ့ဝ့ၫ အၪဖျိၪ့လီၫ. 25 ၦလၧအအဲၪ အၥၭမၧၫ့ဒၪဝ့ၫနီၪ, အၥၭမၧၫ့ မိလၩ့မါခွံၬဝ့ၫလီၫ. ၦလၧအမ့ၬလဲၩ အၥၭမၧၫ့ဒၪဝ့ၫ လၧဂၪ့ခိၪချိၫ့ယီၩ, မိန့ဘၪထဲၩ့ အၥၭမၧၫ့အဆိၩဆိၩအကၠၪကၠၪလီၫ. 26 ၦလဂၩဂၩ အ့ၪမၩ ယဆၧမၩနီၪ မွဲအဖိၬဒၪဝ့ၫယခဲၫ့ဆံၭ. ထီးယအီၪ အလးနီၪ ယခ့ၫယၡၩ မိအီၪဝ့ၫ ထီးနီၪဆ့လီၫ. ၦလဂၩဂၩ အ့ၪမၩယဆၧမၩတၭ, ယဖါ မိဒုၭလၩဖၩ့ အဝ့ၫနီၪလီၫ. 27 ဘိၩ့နဲၪ့ယီၩ ယၥုၪ့ခိယၥၭဝီၩတၭ, မွဲယမိစံၭ ဘဲၫၥ့ၪလဲၪ. မွဲယမိစံၭ, ဖါဧ့, ထိးထဲၩ့တၩ့ထဲၩ့ယၧၩ လၧအဆၧၫ့အထီယီၩဧၪ. မွဲလါနၫ့ ဘဲၫၥိၭ ယမိထိး ဆၧအဆၧၫ့အထီယီၩတၭ, ယဂဲၫလၩ့ယဝ့ၫလီၫ. ဖါဧ့, ဒုၭလၩဖၩ့နမံၩ့ဆံၭ. 28 မၩအၥၭဘဲၫနီၪတၭ, ဆၧအလူၥီၫ လၩ့လၧမူၭခိၪ, ယဒုၭလၩဖၩ့ယူၭ. တၭ ယမိဒုၭလၩဖၩ့ဒီၭလီၫ. 29 မၩအၥၭဘဲၫနီၪတၭ, ၦခမျၧး လၧအဆၧၫ့ထုၪ့ နါဂၧၫ့ဆၧနီၪတၭ, စံၭဝ့ၫ လၧအမွဲလၫ့အလူၥီၫလီၫ. အဂူၫဂၩလနၩ့, စံၭဝ့ၫ, မွဲအၥီၫ့လဂၩ ချဲၩ့ဆၧ လၧအဝ့ၫနီၪလီၫ. 30 ယ့ၫၡူၬ ချဲၩ့ဆၧၫ့ဆၧတၭ, စံၭဝ့ၫ, ဆၧအလူၥီၫနီၪ မွဲလၧယဂးအ့ၬ, မွဲလၧနၥံၪအဂးလီၫ. 31 ဘိၩ့နဲၪ့ယီၩ ဂၪ့ခိၪ ဘၪ ဆၧစ့ၩရၫ့လီၫ. ဘိၩ့နဲၪ့ယီၩ ဂၪ့ခိၪအခိၪနီၪ ဘၪ ဆၧနၫ့ထၪ့ခွံၬဝ့ၫလီၫ. 32 ယဝ့ၫဒၪယီၩ ယအ့ၪဘၪ ဆၧဘီၩ့ထၪ့ယၧၩ လၧဂၪ့ခိၪချိၫ့ယီၩတၭ, ယမိမီၩ့ထဲၩ့ ၦကိၭဂၩဒ့ၭ လၧယအီၪလီၫ. 33 မွဲအမိၥံၫ ဘဲၫအံၩဘဲၫအိၩ အဂဲးအကၠီၪ့နီၪ, ဒုၭနဲၪဝ့ၫ လၧအဆၧချဲၩ့နီၪလီၫ. 34 ၦခမျၧး ချဲၩ့ဆၧၫ့အဝ့ၫ, ပနါဂၧၫ့ လၧဆၧမၪလူၬအဖၧၩ့နီၪ လၧဎရံၬ မိအီၪဝ့ၫ အဆိၩဆိၩအကၠၪကၠၪလီၫ. မွဲဘၪနီၫ လၧနစံၭ ၦၡၩ အဖိၪခွၫ မိဘၪဘီၩ့ထၪ့အၥၭ လဲၪ. ၦၡၩ အဖိၪခွၫနီၪ မွဲပလၫလဂၩလဲၪ. 35 မၩအၥၭဘဲၫနီၪတၭ, ယ့ၫၡူၬ စံၭအဝ့ၫၥံၪ, ဆၧဖၩ့ မိအီၪဒံၭ လၧနၥံၪအၥိၭ လဆိဖိၪတၭ; ဆၧဖၩ့ အီၪဒံၭဝ့ၫ အဘိၩ့ဘၭနီၪ, ဘဲၫၥိၭ ဆၧထီးခံၭန့ နၥံၪလဂ့ၩတၭ, စဲၪ့ထၪ့ နၥံၪဝ့ၫဘီၪ. ၦစဲၪ့ လၧဆၧခံၭကျၩနီၪ, မွဲအစဲၪ့ဝ့ၫ ခီၫခီၫလဲၪ, ၥ့ၪယၫဝ့ၫအ့ၬ. 36 နၥံၪ အီၪလၧဆၧဖၩ့ အဘိၩ့ဘၭ နီၪ, ဘဲၫၥိၭ နၥံၪ မိကဲၪဘၪ ဆၧဖၩ့အဖိၪတၭ, နဲၩထဲၩ့ ဆၧဖၩ့ယီၩဆံၭ. ယ့ၫၡူၬလီၩဘၪ ဆၧလဖၪနီၪ ဂီၩ့တၭ, စဲၪ့ထၪ့ခွံၬ အီၪက့ၪၥူၪခွံၬ အၥၭ လၧအဝ့ၫၥံၪလီၫ. 37 အဝ့ၫဒၪ မၩလၩ့လၭဆၧ လၧအဝ့ၫၥံၪ အမ့ၬယၫအၪ ဘဲၫနီၪ လါနၫ့ဘိၩ, အဝ့ၫၥံၪ နဲၩထဲၩ့ဝ့ၫအ့ၬ. 38 မၩအၥၭဘဲၫနီၪတၭ, မီၪစအဲၫစ့ယၫ အလူလၧၫ့ထၪ့ဎွ့ၩထၪ့ လၧအစံၭဝ့ၫ, ကဆါဧ့, မွဲပလၫ နဲၩပဆၧပရၧၫ့လဂၩလဲၪ. ကဆါအစူၪ အီၪဖျီၪထၪ့ယူၭအၥၭ, လၧပလၫ အမ့ၬယၫလဂၩလဲၪ. 39 မွဲဘဲၫနီၪတၭ, အဝ့ၫၥံၪ နဲၩဆၧၥ့ၪအ့ၬ, အဂဲးဘဲၫယီၩ စအဲၫစ့ယၫ စံၭဒီၭဝ့ၫ, 40 ဘဲၫၥိၭအလမိဒၪဘၪဆၧ လၧအမ့ၬၥၪ, ဒဲအလမိၥ့ၪယၫဘၪဆၧ လၧအၥၭ ဒဲအလကၠၪလီၩ့ထဲၩ့ဘၪအၥၭ, ဒဲယ ထီးမၩဘျၪထဲၩ့ဘၪ အဝ့ၫၥံၪ လဂ့ၩနီၪ, ဆၧမၩခံၭ အမ့ၬၥၪ, ဒဲမၩနီၩ့အၥၭလီၫ. 41 လၧစအဲၫစ့ယၫ ဒၪဘၪ အလၩအဖၩ့နီၪ, လီၩလၩ့လၬလၩ့ ဆၧအဂဲးအကၠီၪ့ယီၩ အဘိၩ့ဘၭနီၪ လီၩဘၪ ဆၧလဖၪယီၩလီၫ. 42 မွဲလါနၫ့ ဘဲၫနီၪတၭ, ၦဒိၪၦၡါ နဲၩထဲၩ့ဝ့ၫ အၪဂၩ လါနၫ့ဘိၩ, မွဲလၧၦဖၫရစံၫၥံၪ အကၠီၩ့နီၪ, ဘဲၫၥိၭ အထီးဘၪ ဆၧနၫ့ထၪ့ခွံၬဝ့ၫ လၧ၁ရိၬဖၧၩ့လဂ့ၩတၭ, အုၩ့လၩ့ဝ့ၫအ့ၬ. 43 အဂဲးဘဲၫယီၩ အဲၪဒိၭ ၦၡၩ အဆၧစံၭထၪ့အၪ့အူၭ အၪနဲၪ့အအဲၪဒိၭ ယွၩအဆၧစံၭထၪ့အၪ့အူၭဝ့ၫဒၪနီၪလီၫ. 44 ယ့ၫၡူၬ ကိၭၡၭထၪ့ဆၧ, စံၭဝ့ၫ, ၦလၧအနဲၩထဲၩ့ ယၧၩယီၩ, မွဲအနဲၩထဲၩ့ ၦလၧအအၪ့မၧၫ့လၩ့ယၧၩလဂၩနီၪလီၫ. 45 ၦလၧအဒၪဘၪယၧၩယီၩ မွဲအဒၪဘၪ ၦလၧအအၪ့မၧၫ့လၩ့ယၧၩ လဂၩနီၪလီၫ. 46 ယဝ့ၫဒၪယီၩ ယမွဲဆၧဖၩ့လဖျိၪ့ ဂဲၫထီၩ့လၩ့ လၧဂၪ့ခိၪချိၫ့ယီၩ ဘဲၫၥိၭ ကယဲ ၦလၧအနဲၩထဲၩ့ယၧၩလဂၩဂၩနီၪ, ထီးအီၪ လၧဆၧခံၭကျၩ လဂ့ၩလီၫ. 47 ၦအ့ၪနါဂၧၫ့ ယလူတၭ, လနဲၩဘၪဝ့ၫနီၪ ယလစ့ၩရၫ့ဘၪ အဝ့ၫတၭ, အဂဲးဘဲၫယီၩ ဘဲၫၥိၭ ယမိစ့ၩရၫ့ဂၪ့ခိၪဖိၪနီၪ ယဂဲၫ ယဝ့ၫအ့ၬ, မွဲဘဲၫၥိၭ ယမိထိးထဲၩ့တၩ့ထဲၩ့ အဝ့ၫၥံၪလီၫ. 48 ၦၡၩလဂၩဂၩ လၧအခွံၬၡိၭယၧၩယီၩ, ဒဲလထီးန့ဘၪ ယလူနီၪ, ၦစ့ၩရၫ့အဝ့ၫဒၪ အီၪဝ့ၫလဂၩလီၫ. ဆၧချဲၩ့ လၧယလီၩဘၪဒၪလ့ၬ မိစ့ၩရၫ့အဝ့ၫ လၧမုနံၩထုၬခိၬလီၫ. 49 အဂဲးဘဲၫယီၩ မွဲယချဲၩ့ဒၪယဝ့ၫ လၧယဂဲး မွဲအ့ၬ, အ့ၪမွဲ ဖါလၧအအၪ့မၧၫ့လၩ့န့ယၧၩနီၪ, မွဲယဘၪစံၭ ဘဲၫၥ့ၪလဲၪ ဘဲၫၥ့ၪလဲၪ, မွဲယဘၪချဲၩ့ ဘဲၫအံၩဘဲၫအိၩ အဂဲးနီၪ, အဝ့ၫဒၪ မၪလူၬယၧၩလီၫ. 50 ယၥ့ၪယၫယဝ့ၫဒၪ လၧအဆၧမၪလူၬနီၪမွဲ ဆၧမၧၫ့လၩ့ဆိၩလၩ့ကၠၪလီၫ. မၩအၥၭဘဲၫနီၪတၭ, ယချဲၩ့ယဝ့ၫဒၪ ဘဲၫယဖါလီၩဘၪယၧၩအၥိၭလီၫ.

ယီဟၫ့ John 13

1 ဘိၪ့လ့ၩဖၬနီၪ လချုၭဘၪဒံၭဘၪတၭ, ယ့ၫၡူၬ ၥ့ၪယၫ လၧအမုအလၩဘၪယူၭ လၧအမိဘၪစဲၪ့ဒၪ အလး လၧဂၪ့ခိၪချိၫ့ယီၩ ထဲၩ့ထၪ့လၧဖါအအီၪနီၪ, မွဲ အအဲၪ အခ့ၫအၡၩဒၪဝ့ၫ လၧအအီၪ လၧဂၪ့ခိၪချိၫ့ယီၩတၭ, အဲၪဝ့ၫထီးအထုၬ လီၫ. 2 အၪ့ဆၧ လၧဂၪလခီၫ အဘိၩ့ဘၭနီၪ, မုၪခီၩလဲး ဒုၭနုၬဆၧ လၧစစဲမၧၫ့ အဖိၪခွၫ စယုဒၭအံၭစကၫရအၧၭလဂၩအၥၭ ဘဲၫၥိၭ အမိဖ့ၪလၫ့ခွံၬ အဝ့ၫဒၪလီၫ. 3 ယ့ၫၡူၬ ၥ့ၪယၫဝ့ၫ လၧဖါ ဖ့ၪလၫ့ယူၭ ကယဲ ဆၧထီးအလူၬ လၧအစူၪဖၧၩ့, ဒဲလၧအဂဲၫလၩ့ဝ့ၫ လၧယွၩအအီၪတၭ, မိထဲၩ့ထၪ့ဝ့ၫ လၧယွၩအအီၪနီၪ, 4 ဂဲထုၪ့ လၧအအၪ့ဆၧ လၧဂၪလခီၫတၭ, ဘဲၪ့လၩ့ခွံၬ အဖၬဘဲၩ့ လၧအလီၩ့နီၪ, ခဲးထူၬထၪ့ ဆၧကဲၩ့ယၬ လၧအယးဒံၩ့လီၫ. 5 အနီၪ ဂီၩ့တၭ, ဂါလၩ့ထံၫ လၧအံၪ့ဒိၫ့ဖၧၩ့တၭ, ၥူၫဝၭခွံၬ အထံၩအဖျဲၥံၪအခၪ့တၭ, ထူၭခွံၬဝ့ၫ လၧဆၧကဲၩ့ယၬ လၧအခဲးထူၬဝ့ၫ လၧအယးဒံၩ့ နီၪလီၫ. 6 မၩအၥၭဘဲၫနီၪတၭ, ဂဲၫလၧစစဲမၧၫ့ပံတၧၫလဂၩ အအီၪနီၪ, အဝ့ၫဒၪ စံၭကဆါဧ့, မွဲနမိၥူၫဝၭယခၪ့ ဆ့ဧၪ. 7 ယ့ၫၡူၬ ချဲၩ့ဆၧၫ့ဆၧတၭ, စံၭအဝ့ၫ ဆၧလၧယမၩ ဘိၩ့နဲၪ့ယီၩ နၥ့ၪယၫအ့ၬ. အ့ၪမွဲ လၧဆၧလဖၪယီၩ အလးခဲၫ့ နမိၥ့ၪယၫလီၫ. 8 စပံတၧၫ စံၭဝ့ၫ, ယမိဖ့ၪလၫ့ နၥူၫဝၭခွံၬ ယခၪ့လၩလါအ့ၬ. ယ့ၫၡူၬ ချဲၩ့ဆၧၫ့အဝ့ၫ, ယအ့ၪလၥူၫဝၭခွံၬဘၪနၧၩနီၪ နဘၪဆဲၫ့ လၧယၧၩအ့ၬ. 9 တၭ စစဲမၧၫ့ပံတၧၫ စံၭဝ့ၫ, ကဆါဧ့, န့ၫယခၪ့ယီၩ လကၭလၧၩ့, မွဲယစူၪ ဒဲယခိၪဎွံၪဆ့ဆံၭ. 10 ယ့ၫၡူၬစံၭ အဝ့ၫ, ၦလၧအအၪ့လုထံၫ ဂီၩ့နီၪ, အ့ၪလမွဲဘၪအခၪ့ တၭ, ၥူၫဝၭခွံၬ အလးအီၪအ့ၬ. မွဲအဆံၫ့ဝ့ၫ ထၧၫ့ဂၩယၫလီၫ. နၥံၪဝ့ၫယီၩ နၥံၪဆံၫ့ လါနၫ့ဘိၩ, မွဲကိၭဂၩဒ့ၭအ့ၬ. 11 အဂဲးဘဲၫယီၩ, မွဲအၥ့ၪယၫ ၦလၧအမိဖ့ၪလၫ့ခွံၬဝ့ၫ လဂၩနီၪ, အခိးမွဲ အစံၭဝ့ၫ, နၥံၪဆံၫ့ ကိၭဂၩဒ့ၭအ့ၬ. 12 မၩအၥၭဘဲၫနီၪတၭ, ထီးအၥူၫဝၭခွံၬ အဝ့ၫၥံၪအခၪ့ ဂီၩ့တၭ, ကီၩ့ထၪ့ထဲၩ့ အဖၬဘဲၩ့နီၪ ဆၧၫ့နၩ့ဒံၩ့ခံၫ့ဒီၭ လၧစပွဲထံၭတၭ, စံၭအဝ့ၫၥံၪ, ယမၩနၥံၪ လၧဆၧနီၫလဲၪနီၪ, မွဲနၥံၪ နၪၥ့ၪဆ့ဧၪ. 13 နၥံၪ ကိၭယၧၩဆရၫ, ဒဲကဆါ တၭ, နၥံၪ စံၭဆၧနီၪ မွဲအတီၩလီၫ. အဂဲးဘဲၫယီၩ ယမွဲဆၧနီၪလီၫ. 14 မၩအၥၭဘဲၫနီၪတၭ, ယဝ့ၫဒၪယီၩ နၥံၪအဆရၫ, ဒဲနၥံၪအကဆါ, ယ အ့ၪၥူၫဝၭခွံၬ နၥံၪအခၪ့နီၪ, နၥံၪဝ့ၫဒၪယီၩ ကြၨၭလၧနၥံၪၥူၫဝၭခွံၬလိၬ နၥံၪအခၪ့ဆ့လီၫ. 15 အဂဲးဘဲၫယီၩ ဘဲၫၥိၭ နၥံၪမိမၩဆၧ ဘဲၫယမၩနၥံၪအၥိၭနီၪ, ယဒုၭနဲၪနၥံၪ အဒီၩ့အထ့ၬလီၫ. 16 ယလီၩဘၪနၥံၪ တီၩတီၩလီၩ့လီၩ့ယီၩ, အဎီးအၡၩနီၪ လဒိၪနဲၪ့ဘၪ အကဆါတၭ ၦဆၧအၪ့မၧၫ့ဖိၪနီၪ ဒိၪနဲၪ့ ၦလၧအအၪ့မၧၫ့လၩ့ဝ့ၫနီၪဆ့အ့ၬ. 17 ဆၧနီၪလဖၪ နၥံၪ အ့ၪၥ့ၪယၫ, ဒဲနၥံၪ အ့ၪမၩဝ့ၫဆ့, မွဲနၥံၪဘၪ ဆၧဆိၪဂ့ၩ နၥံၪဝ့ၫလီၫ. 18 မွဲယစံၭနၥံၪ ကိၭဂၩဒ့ၭအ့ၬ. ၦလၧယရွံန့လဖၪနီၪ ယၥ့ၪယၫအဝ့ၫၥံၪလီၫ. ဘဲၫၥိၭ ဆၧကွ့ၭအၥၭ မိလၧၫ့ထၪ့ဎွ့ၩထၪ့နီၪ, ၦလၧအအၪ့ဎုၬဆၧ လၧယၧၩ လဂၩနီၪ, မွဲ အထၧၫ့ ယၧၩ လၧအခၪ့နိးခဲၫ့ လီၫ. 19 ယလီၩဘၪနၥံၪ ဘိၩ့နဲၪ့ယီၩ, လၧဆၧလချုၭမၩဒံၭဘၪအၥၭ ဘဲၫၥိၭ ထီးဆၧမၩအၥၭနီၪ နၥံၪ မိနဲၩ လၧယမွဲအဝ့ၫဒၪလီၫ. 20 ယလီၩဘၪနၥံၪ တီၩတီၩလီၩ့လီၩ့, ၦအ့ၪထိးဆၧၫ့ ၦလၧယအၪ့မၧၫ့လၩ့ဝ့ၫ လဂၩဂၩနီၪ, မွဲအထိးဆၧၫ့ယၧၩဆ့; ၦလၧအထိးဆၧၫ့ယၧၩ လဂၩဂၩနီၪ, မွဲအထိးဆၧၫ့ ၦလၧအအၪ့မၧၫ့လၩ့ယၧၩလဂၩနီၪ ဆ့လီၫ. 21 ဆၧနီၪလဖၪ ယ့ၫၡူၬ လီၩဘၪဝ့ၫ ဂီၩ့, အၥုၪ့ခိအၥၭဝီၩတၭ, ထိးအၥၭစံၭဝ့ၫဒၪ, ယလီၩဘၪနၥံၪ တီၩတီၩလီၩ့လီၩ့, ၦအီၪလၧနၥံၪအကျၩလဂၩ မိဖ့ၪလၫ့ခွံၬယၧၩလီၫ. 22 မွဲအစံၭ ၦလၫလဂၩလဲၪနီၪ အထံၩအဖျဲၥံၪ အၥၭဂံၩ့ဂၩ့ဝ့ၫတၭ, ယိလိၬအၥၭလီၫ. 23 အထံၩအဖျဲ လၧယ့ၫၡူၬအဲၪဝ့ၫလဂၩနီၪ ဆၧၫ့နၩ့ဒံၩ့ခံၫ့ လၧယ့ၫၡူၬအၥၭနၫ အလီၩ့လီၫ. 24 မၩအၥၭဘဲၫနီၪတၭ, ဘဲၫၥိၭ အမိအၪ့စၪ့အဝ့ၫလဂၩ, လၧအစံၭ ပလၫလဂၩလဲၪ နီၪ, စစဲမၧၫ့ပံတၧၫ ဖျၭလၩ့စိၩအခိၪ လၧအအီၪလီၫ. 25 မၩအၥၭဘဲၫနီၪတၭ, အဝ့ၫနီၪ မံၫနၩ့ဒိၭနဲၩ့အၥၭ လၧယ့ၫၡူၬအၥၭနၫအလီၩ့တၭ, စံၭအဝ့ၫဒၪ ကဆါဧ့, မွဲပလၫလဂၩလဲၪ. 26 ယ့ၫၡူၬ ချဲၩ့ဆၧၫ့ဝ့ၫ, ထီးယ အ့ၪဘၧၩ့လၩ့ ဆၧလမိၩ ဖ့ၪလၫ့ၦလဂၩ, မွဲအဝ့ၫနီၪလီၫ. ဘၧၩ့လၩ့ဆၧလမိၩ ဂီၩ့နီၪ, ဖ့ၪလၫ့ဝ့ၫ လၧစစဲမၧၫ့ အဖိၪခွၫ စယုဒၭအံၭစကၫရအၧၭနီၪလီၫ. 27 ဆၧလမိၩနီၪအလးခဲၫ့တၭ, မုၪခီၩလဲး ဂဲၫနုၬလၧအဖၧၩ့လီၫ. မၩအၥၭဘဲၫနီၪတၭ, ယ့ၫၡူၬ စံၭအဝ့ၫ, နမၩဆၧနီၪ မၩနဝ့ၫ ချဲၫ့ချဲၫ့ဆံၭ. 28 မွဲဘၪနီၫ လၧအစံၭအဝ့ၫဒၪ လၧဆၧဘဲၫနီၪလဲၪ, ၦဆၧၫ့နၩ့ဒံၩ့ခံၫ့ လၧစပွဲထံၭလဖၪနီၪ ၥ့ၪယၫဝ့ၫ နးဂၩအ့ၬ. 29 အဂဲးဘဲၫယီၩ လနၩ့နၩ့ ဆီၫ့မီၪ့ဝ့ၫ, မွဲလၧစယုဒၭ ဆိၬထိၪ့တၭ, ယ့ၫၡူၬ စံၭအဝ့ၫ လၧအဘၪဎွ့ၩ ဆၧလမံၩ့မံၩ့ လၧအကြၨၭအီၪ လၧဆၧဘိၪ့အဂး, အ့ၪလမွဲဘၪ ဘဲၫနီၪတၭ, လၧအမိဘၪဖ့ၪလၫ့ ၦၡၪ့ဖိၪ အဆၧလမံၩ့မံၩ့လီၫ. 30 မၩအၥၭဘဲၫနီၪတၭ, အဝ့ၫဒၪ ဒိၭန့ဆၧလမိၩနီၪ ဂီၩ့တၭ, စဲၪ့ထၪ့ခွံၬဝ့ၫ ချဲၫ့မၬတၭ, မွဲလၧမုနၩလခီၫလီၫ. 31 ထီးအဝ့ၫ စဲၪ့ထၪ့ခွံၬနီၪ, ယ့ၫၡူၬ စံၭဝ့ၫ, ၦၡၩ အဖိၪခွၫ အလၩအဖၩ့ အီၪဖျီၪထၪ့ဝ့ၫ ဘိၩ့နဲၪ့ယီၩ တၭ, ယွၩအလၩအဖၩ့ အီၪဖျီၪ လၧအဖၧၩ့ဆ့လီၫ. 32 ယွၩအလၩအဖၩ့ အ့ၪအီၪဖျီၪ လၧအဖၧၩ့တၭ, ယွၩ မိဒုၭအီၪဖျီၪ အဝ့ၫနီၪ အလၩအဖၩ့ လၧအနၫ့ဆါဒၪဝ့ၫအဖၧၩ့ဆ့လီၫ. တၭ မိဒုၭအီၪဖျီၪထၪ့ အလၩအဖၩ့ ချဲၫ့ချဲၫ့လ့ၬလီၫ. 33 ဖိၪၥံၪလံၩၥံၪဧ့, ယအီၪဒံၭ လၧနၥံၪအၥိၭ မီခိၬဒံၭ တၭ, နၥံၪ မိအၪ့ဎၬယၧၩတၭ, ဘဲၫယလီၩဘၪ ၦယုဒၫဖိၪၥံၪအၥိၭနီၪ, ဘိၩ့နဲၪ့ယီၩ ယလီၩဘၪထဲၩ့ နၥံၪဆ့ တၭ, လၧယလ့ၩဆၧအလးနီၪ နၥံၪလ့ၩၥ့ၪအ့ၬ. 34 ယဖ့ၪလၫ့နၥံၪ လၧဆၧမၪလူၬအၥၫ့ လထံၪယီၩ, မွဲဘဲၫၥိၭ နၥံၪ မိအဲၪလိၬကွံၩလိၬ နၥံၪအၥၭတၭ; ဘဲၫယအဲၪနၥံၪ အၥိၭနီၪ, အဲၪလိၬကွံၩလိၬနၥံၪအၥၭ ဘဲၫနီၪအၥိၭဆ့ ဆံၭ. 35 နၥံၪ အ့ၪအဲၪလိၬကွံၩလိၬနၥံၪအၥၭနီၪ, လၧဆၧယီၩအကၠီၩ့တၭ, ကယဲ ၦထီးအလူၬ မိၥ့ၪယၫဝ့ၫ လၧနၥံၪမွဲ ယထံၩယဖျဲၥံၪလီၫ. 36 စစဲမၧၫ့ပံတၧၫ စံၭဝ့ၫ, ကဆါဧ့, မွဲနမိလ့ၩ ခီၫခီၫလဲၪ. ယ့ၫၡူၬ ချဲၩ့ဆၧၫ့ဝ့ၫ, မွဲယမိလ့ၩ ခီၫခီၫလဲၪနီၪ, ဘိၩ့နဲၪ့ယီၩ နဖိၬယခဲၫ့ၥ့ၪအ့ၬ. အ့ၪမွဲ လၧယၫလခီၫ နဖိၬယခဲၫ့ မိၥ့ၪလီၫ. 37 စပံတၧၫ စံၭအဝ့ၫ, ကဆါဧ့, မွဲဘၪနီၫ လၧယဖိၬနခဲၫ့ ဘိၩ့နဲၪ့ယီၩ လၥ့ၪဘၪလဲၪ. ယမိအီၪက့ၪလၩ့ခွံၬ ယၥၭမၧၫ့ လၧနကၠီၩ့လီၫ. 38 ယ့ၫၡူၬ ချဲၫ့ဆၧၫ့ဝ့ၫ, မွဲနမိအီၪက့ၪလၩ့ခွံၬ နၥၭမၧၫ့ လၧယကၠီၩ့ဆ့ဧၪ. ယလီၩဘၪနၧၩ တီၩတီၩလီၩ့လီၩ့ယီၩ, ဆၫ့ဖၫ လချုၭအီၩ့အိၪထၪ့ဒံၭဘၪနီၪ, န မိမီၪ့ဘံၭယၧၩ နးၥၧၫ့ဖၧၫ့လီၫ.

ယီဟၫ့ John 14

1 နၥံၪဝ့ၫဒၪယီၩ ထီးၥုၪ့ခိၥၭဝီၩ လဂ့ၩ, နဲၩထဲၩ့ယွၩ တၭ, နဲၩထဲၩ့ယၧၩ ဆ့ဆံၭ. 2 လၧယဖါ အီၪဝ့ၫအလးနီၪ, နီးလဖၪ အီၪဝ့ၫအၪစီၪ့လီၫ. အ့ၪလမွဲဘၪဘဲၫနီၪ, ယလီၩဘၪယူၭ နၥံၪယူၭတၭ, မွဲလၧယလ့ၩတဲၩ့ဝဲၩ နၥံၪအလးလစီၪ့ အကၠီၩ့လီၫ. 3 ယအ့ၪလ့ၩတဲၩ့ဝဲၩ နၥံၪအလးလစီၪ့ နီၪ, ဘဲၫၥိၭ နၥံၪ မိအီၪဘၪ ထီးယအီၪ အလးနီၪ ယမိဂဲၫထဲၩ့ဒီၭတၭ, မၩန့ နၥံၪလၧယအီၪလီၫ. 4 ထီးဒၪ ယလ့ၩဆၧလစီၪ့နီၪ, မွဲနၥံၪ ၥ့ၪယၫ ဒဲဖၧၩ့ၥၭနီၪ နၥံၪၥ့ၪယၫဆ့လီၫ. 5 စထီမၭစံၭဝ့ၫ, ကဆါဧ့, မွဲနလ့ၩ ခီၫခီၫလဲၪနီၪ ပလၥ့ၪယၫဘၪတၭ, မွဲပၥ့ၪယၫဖၧၩ့ၥၭနီၪ မိၥ့ၪ ဘဲၫၥ့ၪလဲၪ. 6 ယ့ၫၡူၬ စံၭဆၧၫ့ဝ့ၫ, ယဝ့ၫဒၪယီၩ ယမွဲဖၧၩ့ၥၭ, ဒဲဆၧမွဲဆၧတီၩ, ဒဲဆၧမၧၫ့ လီၫ. အ့ၪလမွဲဘၪ လၧယၧၩယီၩ ၦထီၩ့လၧဖါအအီၪ နးဂၩအ့ၬ. 7 နၥံၪ အ့ၪၥ့ၪယၫ ယၧၩတၭ, မွဲနၥံၪ မိၥ့ၪယၫယဖါဆ့လီၫ. တၭအယီၩစူၩယၫ နၥံၪ ၥ့ၪယၫ အဝ့ၫနီၪတၭ, မွဲနၥံၪ ဒၪဘၪယူၭဆ့လီၫ. 8 စဖံလံၭ စံၭအဝ့ၫ, ကဆါဧ့, ဒုၭနဲၪပၧၩ လၧဖါတၭ, မိမံၫ့ၥုၪ့မံၫ့ၥၭပၧၩလီၫ. 9 ယ့ၫၡူၬ စံၭအဝ့ၫ, စဖံလံၭဧ့, ယအီၪလၧနၥံၪအၥိၭ ယံၬ ခီးယီၩတၭ, မွဲနၥံၪ ၥ့ၪယၫ ယၧၩဒံၭအ့ၬဧၪ. ၦလၧအဒၪဘၪယၧၩယီၩ မွဲအဒၪဘၪယူၭဖါ ဆ့လီၫ. အ့ၪမွဲဘဲၫနီၪတၭ, မွဲဘၪနီၫ နစံၭဒုၭနဲၪပၧၩ လၧဖါနီၪလဲၪ. 10 ယအီၪလၧဖါအဖၧၩ့, ဒဲဖါအီၪလၧယဖၧၩ့နီၪ မွဲနနဲၩအ့ၬဧၪ. ဆၧချဲၩ့ လၧယလီၩဘၪ နၥံၪယီၩ မွဲယလီၩဘၪဒၪ ယဝ့ၫအ့ၬ. ဆၧလၧယမၩယဝ့ၫနီၪ မွဲဖါအီၪလၧယဖၧၩ့ မၩဆၧလီၫ. 11 နဲၩထဲၩ့ ယၧၩ လၧယအီၪလၧဖါအဖၧၩ့, ဒဲဖါအီၪလၧယဖၧၩ့ ဆံၭ. အ့ၪလမွဲဘၪ ဘဲၫနီၪတၭ, နဲၩလၧယဆၧမၩလဖၪ အကၠီၩ့ဆံၭ. 12 ယလီၩဘၪနၥံၪ တီၩတီၩလီၩ့လီၩ့ယီၩ, ၦလၧအနဲၩထဲၩ့ယၧၩ လဂၩဂၩ, ဆၧမၩ လၧယမၩနီၪ မိမၩဒၪဝ့ၪဆ့တၭ, မိမၩဆၧ ဒိၪနဲၪ့အနီၪဒံၭလီၫ. အဂဲးဘဲၫယီၩ မွဲယထဲၩ့ထၪ့ လၧယဖါအီၪအကၠီၩ့လီၫ. 13 ထီးဒၪ နၥံၪအၪ့ကံၩ့ဆၧ လမံၩ့လါလါ လၧယမံၩ့နီၪ ယမိမၩအနီၪ ဘဲၫၥိၭ ဖါအလၩအဖၩ့ မိအီၪဖျီၪဝ့ၫ လၧဖိၪခွၫအဖၧၩ့လီၫ. 14 နၥံၪ အ့ၪအၪ့ကံၩ့ ဆၧလမံၩ့မံၩ့ လၧယမံၩ့နီၪ ယမိဖ့ၪလၫ့နၥံၪလီၫ. 15 နၥံၪ အ့ၪအဲၪယၧၩ တၭ, ထီးန့ဖံၭထၬ ယဆၧမၪလူၬလဖၪနီၪဆံၭ. 16 ယ မိအၪ့ကံၩ့ဆၧလၧဖါတၭ, အဝ့ၫ မိဖ့ၪလၫ့နၥံၪ လၧၦမၩမုၬဆၧအဂူၫဂၩလဂၩ ဘဲၫအမိအီၪဘၪ လၧနၥံၪအၥိၭ လၩ့ဆိၩလၩ့ကၠၪလီၫ. 17 အဝ့ၫနီၪ မွဲၥၭမု လၧအဘၪဆဲၫ့ လၧဆၧမွဲဆၧတီၩ လၧဂၪ့ခိၪဖိၪ ထိးဆၧၫ့ဝ့ၫဒၪ ၥ့ၪအ့ၬ. အဂဲးဘဲၫယီၩ လဒၪဘၪဝ့ၫနီၪ ၥ့ၪယၫဝ့ၫ အ့ၬ. အ့ၪမွဲ နၥံၪဝ့ၫယီၩ နၥံၪ ၥ့ၪယၫ အဝ့ၫလီၫ. အဂဲးဘဲၫယီၩ အီၪဂုးခၧၫ့ လၧနၥံၪအၥိၭတၭ, မိအီၪလၧနၥံၪ အဖၧၩ့ လီၫ. 18 ယလအီၪက့ၪဖိၪဎွ့ၪဘၪနၥံၪတၭ; ယမိဂဲၫထဲၩ့လၧနၥံၪ အအီၪလီၫ. 19 မီခိၬဖီၩ့ခွံၬနီၪ, ဂၪ့ခိၪဖိၪ လဒၪလၧၩ့ဘၪယၧၩတၭ, အ့ၪမွဲ နၥံၪဝ့ၫဒၪယီၩ နၥံၪမိဒၪဘၪယၧၩလီၫ. မွဲယမၧၫ့ အကၠီၩ့တၭ, နၥံၪမိမၧၫ့ ဆ့လီၫ. 20 လၧမုလနံၩနီၪ နၥံၪ မိၥ့ၪယၫ လၧယအီၪလၧဖါအဖၧၩ့, ဒဲနၥံၪ အီၪလၧယဖၧၩ့ ဒဲယအီၪလၧနၥံၪအဖၧၩ့လီၫ. 21 ၦလၧအအီၪလၧယဆၧမၪလူၬလဖၪ, ဒဲထီးန့ဖံၭထၬဝ့ၫနီၪ, မွဲၦလၧအအဲၪယၧၩ, ဒဲၦလၧအအဲၪယၧၩနီၪ, ယဖါ မိအဲၪအဝ့ၫ တၭ, ယဝ့ၫဒၪယီၩ ယမိအဲၪဝ့ၫဆ့, ဒဲယမိဒုၭနဲၪယၥၭ လၧအဝ့ၫနီၪဆ့လီၫ. 22 စယုဒၭ (လမွဲဘၪ အံၭစကၫရအၧၭ)လဂၩ, စံၭအဝ့ၫ, ကဆါဧ့, ဆၧမိမၩအၥၭ လၧနလမၩဖျီၪဘၪနၥၭ လၧဂၪ့ခိၪဖိၪယီၩတၭ, မွဲနမိမၩဖျီၪနၥၭ လၧပၧၩယီၩ ဘဲၫၥ့ၪလဲၪ. 23 ယ့ၫၡူၬ ချဲၩ့ဆၧၫ့ဆၧတၭ, စံၭအဝ့ၫနီၪ, ၦအ့ၪအဲၪယၧၩတၭ, မိထီးန့ဖံၭထၬ ယလူတၭ, ယဖါ မိအဲၪအဝ့ၪဒၪ, ဒဲပ မိဂဲၫလၧအအီၪ တၭ, ပ မိအီၪပဝ့ၫ လၧအၥိၭလီၫ. 24 ၦလၧအလအဲၪဘၪယၧၩနီၪ ထီးန့ယလူအ့ၬ. ဆၧချဲၩ့ လၧနၥံၪနါဂၧၫ့နီၪ မွဲယလူအ့ၬ. မွဲဖါလၧအအၪ့မၧၫ့လၩ့ယၧၩလဂၩနီၪ အလူလီၫ. 25 ဆၧနီၪလဖၪ ယလီၩဘၪယူၭ နၥံၪ လၧယအီၪလၧနၥံၪအၥိၭ အဘိၩ့ဘၭနီၪလီၫ. 26 မွဲလါနၫ့ဘိၩ ၦမၩမုၬဆၧ, ၥၭမုဆံၫ့ဎံၪ, လၧဖါ မိအၪ့မၧၫ့လၩ့ဝ့ၫ လၧယမံၩ့နီၪ, အဝ့ၫလဂၩ မိၥီၪ့ထဲၩ့ နၥံၪ လၧဆၧထီးအလူၬ, ဒဲမိဒုၭနၪ့ထၪ့ထဲၩ့ နၥံၪ လၧဆၧလၧယလီၩဘၪနၥံၪ ထီးအလူၬလီၫ. 27 ယအီၪက့ၪလၩ့ထး ဆၧမုၬဆၧလၩ လၧနၥံၪအဂး တၭ, ယဆၧမုၬဆၧလၩနီၪ ယဖ့ၪလၫ့နၥံၪလီၫ. ယဖ့ၪလၫ့နၥံၪ ဘဲၫ ဂၪ့ခိၪဖိၪ ဖ့ၪလၫ့ဝ့ၫအၥိၭနီၪ မွဲအ့ၬ. ထီးၥုၪ့ခိၥၭဝီၩလဂ့ၩ, ထီးၥၭမဲၪဆၧ လဂ့ၩ, 28 နၥံၪ နါဂၧၫ့ယူၭ လၧယစံၭ နၥံၪ, ယလ့ၩဆၧတၭ ယမိဂဲၫထဲၩ့လၧနၥံၪ အအီၪလီၫ. နၥံၪ အ့ၪအဲၪယၧၩတၭ, မွဲယစံၭဆၧ လၧယလ့ၩထၪ့ လၧဖါအအီၪနီၪ, နၥံၪ မိၥၭထိၬ နၥံၪဝ့ၫလီၫ. အဂဲးဘဲၫယီၩ ယဖါ ဒိၪနဲၪ့ ယၧၩဒံၭလီၫ. 29 ထီးဆၧနီၪလဖၪ မၩအၥၭတၭ, ဘဲၫၥိၭ နၥံၪ မိနဲၩဆၧနီၪ, ယလီၩဘၪဝဲၩ နၥံၪ ဘိၩ့နဲၪ့ယီၩ ဘိၩ့အလချုၭ မၩဒံၭဘၪအၥၭနီၪလီၫ. 30 လၧယၫလခီၫနီၪ ယမိလီၩဘၪ ဆၧလၧနၥံၪအၪလၧၩ့အ့ၬ. အဂဲးဘဲၫယီၩ ဂၪ့ခိၪအခိၪ ဂဲၫဝ့ၫ တၭ, အဆၧ အီၪလၧယဖၧၩ့ နးမံၩ့အ့ၬ. 31 မွဲလါနၫ့ဘိၩ ဘဲၫၥိၭ ဂၪ့ခိၪဖိၪ မိၥ့ၪယၫ လၧယအဲၪ ဖါတၭ, ဘဲၫ ဖါမၪလူၬယၧၩ အၥိၭနီၪ, ယမၩယဝ့ၫ ဘဲၫနီၪအၥိၭလီၫ. ဂဲထုၪ့ဘီၪ, မွဲပစဲၪ့ထၪ့ခွံၬၡီၩ့ ထီးယီၩဆံၭ.

ယီဟၫ့ John 15

1 ယဝ့ၫဒၪယီၩ ယမွဲ စဘံၭအမုလၩ့ထံးလၩ့ဆ့ၭတၭ, ယဖါမွဲ ၦခိၭစဘံၭအလး လီၫ. 2 ကယဲ အထဲၩ့လၧယလီၩ့ လၧအလၥၪဘၪဝ့ၫနီၪ, မွဲအဖ့ၬခွံၬဝ့ၫတၭ; ကယဲ အထဲၩ့လၧအၥၪဝ့ၫနီၪ, ဘဲၫၥိၭ အမိၥၪအၪထၪ့တၭ, မၩဆံၫ့ထၪ့ဝ့ၫဒၪလီၫ. 3 ဘိၩ့နဲၪ့ယီၩ မွဲလၧယလူ လၧယလီၩဘၪ နၥံၪအကၠီၩ့ယီၩ နၥံၪဆံၫ့ယူၭ နၥံၪဝ့ၫလီၫ. 4 အီၪဂုးခၧၫ့ နၥံၪဝ့ၫ လၧယဖၧၩ့ တၭ, ယမိအီၪဂုးခၧၫ့ ယဝ့ၫ လၧနၥံၪအဖၧၩ့လီၫ. ဘဲၫ ထဲၩ့ အ့ၪလအီၪဂုးခၧၫ့ဘၪဝ့ၫ လၧစဘံၭမုအလီၩ့နီၪ ၥၪဒၪအဆၧလၥ့ၪဘၪ အၥိၭနီၪ, နၥံၪဝ့ၫဒၪယီၩ နၥံၪ အ့ၪလအီၪဂုးခၧၫ့ဘၪ လၧယဖၧၩ့တၭ, နၥံၪ လၥၪဘၪ ဘဲၫနီၪအၥိၭလီၫ. 5 ယဝ့ၫဒၪယီၩ ယမွဲ စဘံၭအမုတၭ, နၥံၪမွဲ အထဲၩ့လီၫ. ၦလၧအအီၪဂုးခၧၫ့ လၧယဖၧၩ့, ဒဲယအီၪလၧအဖၧၩ့နီၪ, ၥၪဝ့ၫ အၪဖျိၪ့လီၫ. အဂဲးဘဲၫယီၩ အ့ၪလမွဲဘၪ လၧယကၠီၩ့ တၭ, နၥံၪ မၩဆၧၥ့ၪ နးမံၩ့အ့ၬ. 6 ၦလဂၩဂၩ အ့ၪလအီၪဂုးခၧၫ့ဘၪဝ့ၫ လၧယဖၧၩ့ ယီၩ, ဘၪ ဆၧခွံၬၡိၭဝ့ၫ ဘဲၫ ဆၧအထဲၩ့အၥိၭတၭ, ဎဲၫ့ထၬခွံၬဝ့ၫဒၪလီၫ. ၦအၪ့ထုၫ့ကီၪ့ အဝ့ၫၥံၪ ဖျုၭလၩ့ဝ့ၫ လၧမ့ၪဖၧၩ့တၭ, ဆူၭခဲၩထၪ့ဝ့ၫဒၪလီၫ. 7 နၥံၪ အ့ၪအီၪဂုးခၧၫ့ လၧယဖၧၩ့, ဒဲယလူယထၫ အီၪဂုးခၧၫ့ လၧနၥံၪအဖၧၩ့တၭ, ထီးဒၪအဘၪ နၥံၪအၥၭ လၧဆၧ လမံၩ့လါလါ နီၪ, အၪ့ကံၩ့ဆံၭ, တၭ ဆၧမိမၩ လၧနၥံၪအဂးလီၫ. 8 လၧနၥံၪ ၥၪထၪ့ အၪဖျိၪ့ အကၠီၩ့နီၪ, မွဲယဖါ အလၩအဖၩ့ အီၪဖျီၪဝ့ၫတၭ, နၥံၪ မိကဲၪထၪ့ ယထံၩယဖျဲလီၫ. 9 ဘဲၫ ဖါအဲၪယၧၩအၥိၭနီၪ, ယဝ့ၫဒၪယီၩ ယအဲၪနၥံၪဆ့ လီၫ. အီၪဂုးခၧၫ့ လၧယဆၧအဲၪအဖၧၩ့ဆံၭ. 10 နၥံၪ အ့ၪထီးန့ဖံၭထၬ ယဆၧမၪလူၬလဖၪနီၪ, နၥံၪ မိအီၪဂုးခၧၫ့ လၧယဆၧအဲၪအဖၧၩ့ ဘဲၫ ယထီးန့ဖံၭထၬ ယဖါ အဆၧမၪလူၬလဖၪနီၪ, ဒဲယအီၪဂုးခၧၫ့ယဝ့ၫ လၧအဆၧအဲၪအဖၧၩ့ အၥိၭနီၪလီၫ. 11 ဘဲၫၥိၭ ယဆၧၥၭထိၬ မိအီၪဝ့ၫလၧနၥံၪအဖၧၩ့, ဒဲနၥံၪ အဆၧၥၭထိၬ မိလၧၫ့ထၪ့ဎွ့ၩထၪ့ဝ့ၫတၭ, ယလီၩဘၪယူၭ ဆၧယီၩလဖၪလီၫ. 12 အယီၩမွဲ ယဆၧမၪလူၬ, ဘဲၫ ယအဲၪနၥံၪအၥိၭနီၪ, အဲၪလိၬကွံၩလိၬ နၥံၪအၥၭ ဘဲၫနီၪအၥိၭဆံၭ. 13 ၦလဂၩဂၩ အ့ၪအီၪက့ၪလၩ့ အၥၭမၧၫ့ လၧအထံၩအၥိၭ အကၠီၩ့နီၪ, ၦၡၩ အဆၧအဲၪဆၧကွံၩနီၪ ဒိၪနဲၪ့အဝ့ၫနီၪ အီၪနးဂၩအ့ၬ. 14 ထီးဒၪ ဆၧလၧယမၪလူၬ နၥံၪနီၪ နၥံၪ အ့ၪမၩ တၭ, နၥံၪမွဲ ယထံၩယၥိၭလီၫ. 15 ယကိၭလၧၩ့နၥံၪ လၧဎီးလၧၡၩအ့ၬ. အဂဲးဘဲၫယီၩ အကဆါ မၩနီၫလဲၪနီၫလဲၪနီၪ, အဎီးအၡၩ ၥ့ၪယၫဝ့ၫအ့ၬ. ယကိၭထဲၩ့နၥံၪ လၧထံၩလၧၥိၭလီၫ. အဂဲးဘဲၫယီၩ ကယဲ ယနါဂၧၫ့ဆၧ လၧဖါအအီၪနီၪ ယဒုၭၥ့ၪယၫနၥံၪ လီၫ. 16 နၥံၪဝ့ၫဒၪယီၩ နၥံၪလရွံန့ဘၪယၧၩ တၭ, ယဝ့ၫဒၪယီၩ ယရွံန့ယူၭ နၥံၪ, ဒဲအီၪက့ၪလၩ့ယူၭ နၥံၪ ဘဲၫၥိၭ နၥံၪ မိလ့ၩၥၪထၪ့, ဒဲနၥံၪအဆၧၥၪနီၪ မိအီၪဂုးခၧၫ့ဝ့ၫ လီၫ. ဘဲၫၥိၭ နၥံၪ အ့ၪအၪ့ကံၩ့ဆၧ လမံၩ့လါလါ လၧဖါနီၪ လၧယမံၩ့အကၠီၩ့တၭ, အဝ့ၫဒၪ မိဖ့ၪလၫ့ဝ့ၫ လၧနၥံၪအဂးလီၫ. 17 ယမၪလူၬနၥံၪ လၧဆၧလဖၪယီၩ ဘဲၫၥိၭ နၥံၪ မိအဲၪလိၬကွံၩလိၬ နၥံၪအၥၭလီၫ. 18 ဂၪ့ခိၪဖိၪ အ့ၪမ့ၬလဲၩ နၥံၪနီၪ, ၥ့ၪယၫ နၥံၪဝ့ၫ လၧအလချုၭ မ့ၬလဲၩဒံၭဘၪ နၥံၪနီၪ, မ့ၬလဲၩဆိၫယၧၩ ယီၩလီၫ. 19 နၥံၪ အ့ၪဘၪဆဲၫ့ လၧဂၪ့ခိၪဖိၪနီၪ ဂၪ့ခိၪဖိၪ မိအဲၪအဆၧဒၪဝ့ၫလီၫ. အ့ၪမွဲ နၥံၪဝ့ၫယီၩ နၥံၪ လဘၪဆဲၫ့ဘၪ လၧဂၪ့ခိၪဖိၪတၭ, ယရွံန့ခွံၬနၥံၪ လၧဂၪ့ခိၪဖိၪၥံၪအကျၩ အကၠီၩ့နီၪ ဂၪ့ခိၪဖိၪ မ့ၬလဲၩနၥံၪလီၫ. 20 နၪ့ထၪ့ထဲၩ့ ဆၧချဲၩ့ လၧယလီၩဘၪနၥံၪနီၪ, အဎီးအၡၩ ဒိၪနဲၪ့အကဆါအ့ၬ. အဝ့ၫၥံၪ အ့ၪမၩအၧၩ့ယၧၩ တၭ မိမၩအၧၩ့နၥံၪဆ့ လီၫ. အ့ၪထီးန့ဖံၭထၬ ယလူ တၭ, မိထီးန့ဖံၭထၬ နၥံၪအလူဆ့လီၫ. 21 မွဲလါနၫ့ဘိၩ အဝ့ၫၥံၪ မိမၩနၥံၪ လၧဆၧနီၪလဖၪ ထီးအလူၬ လၧယမံၩ့အကၠီၩ့ လီၫ. အဂဲးဘဲၫယီၩ ၦလၧအအၪ့မၧၫ့လၩ့န့ယၧၩနီၪ အဝ့ၫၥံၪ ၥ့ၪယၫဝ့ၫအ့ၬ. 22 ယ အ့ၪလဂဲၫလီၩဘၪ အဝ့ၫၥံၪနီၪ အဆၧမၪအီၪအ့ၬ. အ့ၪမွဲ ဘိၩ့နဲၪ့ယီၩ အဆၧချဲၩ့ ဖီၩ့ဖျ့ၭလၩ့အၥၭ အီၪနးမံၩ့အ့ၬ. 23 ၦလၧအမ့ၬလဲၩယၧၩလဂၩဂၩနီၪ, မ့ၬလဲၩယဖါဆ့လီၫ. 24 ဆၧမၩ လၧၦဂူၫဂၩလမၩဘၪ နးဂၩ နီၪ, ယအ့ၪလမၩဘၪ လၧအဝ့ၫၥံၪ အမ့ၬယၫ တၭ, အဆၧမၪအီၪအ့ၬ. အ့ၪမွဲ ဘိၩ့နဲၪ့ယီၩ အဝ့ၫၥံၪ ဒၪဘၪဆၧ လါနၫ့တၭ, မ့ၬလဲၩယၧၩ, ဒဲယဖါဆ့ နံၫဂၩလူၬလီၫ. 25 မၩအၥၭဘဲၫနီၪတၭ, ဆၧချဲၩ့ လၧဆၧကွ့ၭအၥၭ လၧအဝ့ၫၥံၪ အဆၧမၪလူၬအဖၧၩ့နီၪ, လၧၫ့ထၪ့ဎွ့ၩထၪ့ဝ့ၫတၭ, စံၭဝ့ၫ, အဝ့ၫၥံၪ မ့ၬလဲၩယၧၩ ပျီၩပျီၩလီၫ. 26 အ့ၪမွဲ ထီးၦမၩမုၬဆၧ လၧယမိအၪ့မၧၫ့လၩ့ဝ့ၫ လၧဖါအအီၪလဂၩနီၪ, ၥၭမု လၧအဘၪဆဲၫ့ လၧဆၧမွဲဆၧတီၩ လၧအဂဲၫလၩ့ လၧဖါအအီၪ အ့ၪဂဲၫထီၩ့ဝ့ၫ တၭ, မိထိးအၥၭ လၧယဂဲးယကၠီၪ့ လီၫ. 27 နၥံၪဝ့ၫဒၪလဖၪယီၩ နၥံၪ မိထိးနၥံၪအၥၭ ဆ့လီၫ. အဂဲးဘဲၫယီၩ နၥံၪ အီၪလၧယၥိၭ လၧအခၪ့ထံၭ လံၩလံၩ ခီးဘိၩ့နဲၪ့ယီၩ အကၠီၩ့လီၫ.

ယီဟၫ့ John 16

1 ဘဲၫၥိၭ နၥံၪ ထီးဘၪ ဆၧလၩ့ထံၩဖါအလးလဂ့ၩ နီၪ, ယလီၩဘၪယူၭ နၥံၪ လၧဆၧယီၩလဖၪလီၫ. 2 ၦၡၩလဖၪ မိနၫ့ထၪ့ခွံၬ နၥံၪ လၧ၁ရိၬဖၧၩ့တၭ, မွဲယူၭ, အဆၧၫ့အထီ မိဘၪ လၧၦလဂၩဂၩ လၧအမၩၥံၫနၥံၪနီၪ, မိဆီၫ့မီၪ့ဝ့ၫ လၧအမၩဘိၪ့ယွၩလီၫ. 3 အခိးမွဲ အလၥ့ၪယၫဘၪဖါ, ဒဲယၧၩယီၩတၭ, အဝ့ၫၥံၪ မိမၩ ဆၧလဖၪနီၪလီၫ. 4 မွဲလါနၫ့ဘိၩ ထီးအဆၧၫ့အထီ အ့ၪဘၪနီၪ, ဘဲၫၥိၭ နၥံၪ မိနၪ့ထၪ့ထဲၩ့ လၧယလီၩဘၪနၥံၪ အဆၧယီၩလဖၪ တၭ, ယလီၩဘၪဝဲၩယူၭ နၥံၪယူၭ. လၧအၥၫ့ လၧအခၪ့ထံၭနီၪ ယအီၪဒံၭ လၧနၥံၪအၥိၭတၭ, ဆၧယီၩလဖၪ ယလီၩဘၪဒံၭ နၥံၪအ့ၬ. 5 အ့ၪမွဲ ဘိၩ့နဲၪ့ယီၩ, ယမိထဲၩ့ထၪ့ လၧၦလၧအအၪ့မၧၫ့လၩ့န့ယၧၩလဂၩ အအီၪနီၪတၭ, မွဲနမိလ့ၩ ခီၫခီၫလဲၪနီၪ နၥံၪ အၪ့စၪ့ယၧၩ နးဂၩအ့ၬ. 6 မွဲလါနၫ့ဘိၩ ယလီၩဘၪနၥံၪ လၧဆၧယီၩလဖၪ အဂဲးတၭ, နၥံၪအၥုၪ့ နၥံၪအၥၭ လၧၫ့ဎွ့ၩယူၭ လၧဆၧၥၭအုၭ လခီၫနီၪလီၫ. 7 မွဲလါနၫ့ဘိၩ ယလီၩဘၪနၥံၪ လၧဆၧမွဲဆၧတီၩ, ယထဲၩ့ထၪ့နီၪ မွဲအဂ့ၩဒၪအဆၧ လၧနၥံၪအဂးလီၫ. အဂဲးဘဲၫယီၩ ယအ့ၪလထဲၩ့ထၪ့ဘၪတၭ, ၦမၩမုၬဆၧလဂၩနီၪ မိဂဲၫလၧနၥံၪအီၪအ့ၬ. မွဲလါနၫ့ ယအ့ၪထဲၩ့ထၪ့နီၪ ယမိအၪ့မၧၫ့ အဂဲၫလၩ့လၧနၥံၪအအီၪလီၫ. 8 ထီး အဝ့ၫဒၪ ဂဲၫအ့ၪထီၩ့တၭ, မိဒုၭၥ့ၪယၫ ဂၪ့ခိၪဖိၪ လၧဆၧဒဲၩဘၭ အဂဲး, ဒဲဆၧတီၩဆၧလီၩ့အဂဲး, ဒဲဆၧစ့ၩရၫ့ အဂဲးလီၫ. 9 လၧဆၧဒဲၩဘၭအဂဲး, မွဲအဝ့ၫၥံၪ လနဲၩဘၪယၧၩ အကၠီၩ့နီၪ, 10 လၧဆၧတီၩဆၧလီၩ့ အဂဲး, မွဲယထဲၩ့ထၪ့ လၧယဖါအအီၪ, ဒဲနၥံၪ လဒၪလၧၩ့ဘၪယၧၩ အကၠီၩ့နီၪ, 11 လၧဆၧစ့ၩရၫ့အဂဲး, မွဲဂၪ့ခိၪအခိၪလဂၩ ဘၪ ဆၧစ့ၩရၫ့ အကၠီၩ့နီၪလီၫ. 12 ယလီၩဘၪနၥံၪ, ဆၧအီၪဒံၭ အၪအၪလ့ၬ လါနၫ့တၭ, ဘိၩ့နဲၪ့ယီၩ နၥံၪဒိၭန့ ကဲၪဝါဒံၭအ့ၬ. 13 အ့ၪမွဲ ထီၩ့အဝ့ၫဒၪ, ၥၭမု လၧအဘၪဆဲၫ့ လၧဆၧမွဲဆၧတီၩ ဂဲၫ အ့ၪထီၩ့ဝ့ၫနီၪ, မိၥိၫ့ နၥံၪ လၧဆၧမွဲဆၧတီၩ ထီးအလူၬအဖၧၩ့လီၫ. အဂဲးဘဲၫယီၩ မိလီၩဘၪ အဆၧဒၪဝ့ၫနီၪ မွဲအ့ၬ. ထီးဒၪ အနါဂၧၫ့ဝ့ၫလဖၪနီၪ မိလီၩလၩ့လၬလၩ့ဝ့ၫတၭ, မိလီၩဘၪ နၥံၪ လၧဆၧမိမၩအၥၭ အဂဲးဆ့ လီၫ. 14 အဝ့ၫဒၪနီၪ မိမၩလၩဖၩ့ယၧၩလီၫ. အဂဲးဘဲၫယီၩ မိမၩန့ ဆၧဘၪဆဲၫ့လၧယၧၩတၭ, မိလီၩဘၪနၥံၪ လီၫ. 15 ကယဲ ယဖါအဆၧအီၪ လမံၩ့လါလါနီၪ မွဲယဆၧ လီၫ. မွဲဘဲၫနီၪတၭ, ယလီၩဘၪနၥံၪ လၧအမိမၩန့ ဆၧဘၪဆဲၫ့လၧယၧၩယီၩတၭ, မိလီၩဘၪနၥံၪလီၫ. 16 မီခိၬတၭ နၥံၪ ဒၪဘၪလၧၩ့ယၧၩအ့ၬ. မၩဒီၭ မီခိၬနီၪ နၥံၪ မိဒၪဘၪယၧၩလီၫ. အဂဲးဘဲၫယီၩ ယမိထဲၩ့ထၪ့ လၧယဖါအအီၪလီၫ. 17 မၩအၥၭဘဲၫနီၪတၭ, အထံၩအဖျဲ လနၩ့နၩ့ ချဲၩ့လိၬအၥၭတၭ, အဝ့ၫဒၪ စံၭဆၧ, မီခိၬနီၪ နၥံၪလဒၪလၧၩ့ဘၪ ယၧၩ, မၩဒီၭ မီခိၬ, နၥံၪ မိဒၪဘၪယၧၩတၭ, အဂဲးဘဲၫယီၩ ယထဲၩ့ထၪ့ လၧယဖါအအီၪနီၪတၭ, မွဲအစံၭဝ့ၫ ဘဲၫၥ့ၪလဲၪ. 18 မၩအၥၭဘဲၫနီၪတၭ, အဝ့ၫၥံၪစံၭ, အဝ့ၫဒၪ စံၭဝ့ၫ, "မီခိၬ," မွဲအစံၭဝ့ၫ ဘဲၫၥ့ၪလဲၪ ဘဲၫၥ့ၪလဲၪ နီၪ, ပၥ့ၪယၫအ့ၬ. 19 မၩအၥၭဘဲၫနီၪတၭ, ယ့ၫၡူၬ ၥ့ၪယၫဝ့ၫ လၧအဝ့ၫၥံၪ မိအၪ့စၪ့ဘၪအၥၭတၭ, စံၭအဝ့ၫၥံၪ, ယလီၩဘၪ နၥံၪ, မီခိၬတၭ, နၥံၪ ဒၪဘၪလၧၩ့ယၧၩ အ့ၬ, မၩဒီၭ မီခိၬတၭ, နၥံၪ မိဒၪဘၪထဲၩ့ယၧၩအဂဲးနီၪ, မွဲနၥံၪ အၪ့စၪ့လိၬနၥံၪအၥၭဆ့ဧၪ. 20 ယလီၩဘၪနၥံၪ တီၩတီၩလီၩ့လီၩ့ယီၩ, လၧနၥံၪအမ့ၬထံၫမိလၩ့ တၭ, နၥံၪ မိဂၪ့မိယၧၩ့ နၥံၪဝ့ၫလီၫ. အ့ၪမွဲ ဂၪ့ခိၪဖိၪနီၪ မိၥၭထိၬဝ့ၫ လခီၫလီၫ. နၥံၪဝ့ၫယီၩ နၥံၪ မိၥုၪ့အုၭၥၭအုၭ လါနၫ့ဘိၩ, နၥံၪ အဆၧၥၭအုၭနီၪ, မိကဲၪထဲၩ့ လၧဆၧၥၭထိၬဝ့ၫလခီၫလီၫ. 21 ၦမုၪနီၪ ထီၩ့အမိအီၪဖျဲၪဆၧဘၪဝ့ၫတၭ, အၥုၪ့အုၭအၥၭအုၭဝ့ၫ လီၫ. အဂဲးဘဲၫယီၩ အမုအလၩဘၪယူၭ. အ့ၪမွဲ ထီးဖိၪၥၪ အီၪဖျဲၪဝ့ၫ ဂီၩ့နီၪ, ၥၭထိၬဝ့ၫ လၧၦၡၩလဂၩ အီၪဖျဲၪဝ့ၫ လၧဂၪ့ခိၪယီၩအဂဲး တၭ, နၪ့ထၪ့ထဲၩ့လၧၩ့ အဆၧၡၪ့နီၪအ့ၬ. 22 မၩအၥၭဘဲၫနီၪတၭ, ဘိၩ့နဲၪ့ယီၩ နၥံၪအၥုၪ့အုၭအၥၭအုၭ လါနၫ့ဘိၩ, ယမိဒၪထဲၩ့ဒီၭနၥံၪတၭ, နၥံၪ မိၥုၪ့ထိၬၥၭထိၬတၭ, နၥံၪ အဆၧၥၭထိၬနီၪ, ၦအၪ့ဂူၬန့ခွံၬဝ့ၫ လၧနၥံၪအအီၪ နးဂၩအ့ၬ. 23 တၭ လၧမုလနံၩနီၪ, နၥံၪ မိအၪ့ကံၩ့ဘၪလၧၩ့ဆၧ လၧယၧၩ နးမံၩ့အ့ၬ. ယလီၩဘၪနၥံၪ တီၩတီၩလီၩ့လီၩ့ ယီၩ, ထီးဒၪ နၥံၪ အၪ့ကံၩ့ဆၧ လမံၩ့လါလါလဖၪနီၪ လၧယမံၩ့အကၠီၩ့တၭ, အဝ့ၫဒၪ မိဖ့ၪလၫ့နၥံၪလီၫ. 24 ခီးဘိၩ့နဲၪ့ယီၩ မွဲနၥံၪ အၪ့ကံၩ့ဆၧ လၧယမံၩ့အကၠီၩ့ နးမံၩ့ဒံၭအ့ၬ. အၪ့ကံၩ့ဆံၭ, တၭ နၥံၪ မိန့ဘၪ ဘဲၫၥိၭ နၥံၪအဆၧၥၭထိၬ မိလၧၫ့ထၪ့ဎွ့ၩထၪ့ဝ့ၫဒၪလီၫ. 25 ဆၧယီၩလဖၪ ယလီၩဘၪယူၭ နၥံၪ လၧဆၧချဲၩ့အဒီၩ့ယူၭ. ဆၧအဆၧၫ့အထီ မိဘၪဝ့ၫ လၧယလီၩဘၪလၧၩ့နၥံၪ လၧဆၧချဲၩ့အဒီၩ့အ့ၬ. မွဲယမိလီၩဘၪနၥံၪ လၧဖါ အဂဲးအကၠီၪ့ လၩ့ထံးလၩ့ဆ့ၭ လီၫ. 26 ဆၧလၧမုလနံၩနီၪ နၥံၪ မိအၪ့ကံၩ့ဆၧ လၧယမံၩ့အကၠီၩ့ တၭ, ယလလီၩဘၪနၥံၪ လၧယမိအၪ့ကံၩ့န့နၥံၪအဂး လၧဖါနီၪ; 27 အဂဲးဘဲၫယီၩ မွဲနၥံၪအဲၪယၧၩ, နၥံၪနဲၩ လၧယဂဲၫလၩ့ လၧယွၩအအီၪအကၠီၩ့တၭ, ဖါအနၫ့ဆါဒၪဝ့ၫ အဲၪနၥံၪ လီၫ. 28 ယဂဲၫလၩ့လၧဖါအအီၪ တၭ, ယ ထီၩ့လၩ့ယူၭ လၧဂၪ့ခိၪချိၫ့ယီၩလီၫ. မၩဒီၭလဖၧၫ့ ယ စဲၪ့ထၪ့ခွံၬ လၧဂၪ့ခိၪတၭ, ယမိထဲၩ့ထၪ့ထဲၩ့လၧဖါအအီၪလီၫ. 29 အထံၩအဖျဲၥံၪ စံၭအဝ့ၫ, ယိခွါ, ဘိၩ့နဲၪ့ယီၩ နချဲၩ့ဆၧ လၩ့ထံးလၩ့ဆ့ၭ တၭ, န ချဲၩ့ဒီၩ့လၩ့ဆၧအ့ၬ. 30 ဘိၩ့နဲၪ့ယီၩ ပၥ့ၪယၫ လၧနၥ့ၪယၫဆၧထီးအလူၬတၭ, ၦလဂၩဂၩ အၪ့စၪ့ နၧၩ အလးလအီၪဘၪ, လၧဆၧယီၩအဂဲး ပနဲၩ လၧနဂဲၫလၩ့လၧယွၩအအီၪလီၫ. 31 ယ့ၫၡူၬ ချဲၩ့ဆၧၫ့ အဝ့ၫၥံၪ, မွဲနၥံၪနဲၩ ဘိၩ့နဲၪ့ယီၩ ဆ့ဧၪ. 32 ယိခွါ, အနၩရံၩ မိဘၪဝ့ၫတၭ, ဘၪယူၭ ဘိၩ့နဲၪ့ယီၩ, လၧနၥံၪ မိလၩ့ဖၭလိၬ နၥံၪအၥၭ လဂၩလၧအလးဒၪဝ့ၫ, လဂၩလၧအလးဒၪဝ့ၫနီၪ, နၥံၪ မိစဲၪ့ခွံၬၡိၭထးယၧၩ လဂၩဎးတၭ, ယအီၪလဂၩဎးဆ့အ့ၬ. အဂဲးဘဲၫယီၩ ဖါအီၪဝ့ၫလၧယၥိၭ လီၫ. 33 ဘဲၫၥိၭ နၥံၪ မိအီၪလၧဆၧမုၬဆၧလၩ လၧယၧၩတၭ, ယလီၩဘၪယူၭ နၥံၪ လၧဆၧယီၩလဖၪလီၫ. လၧဂၪ့ခိၪချိၫ့ယီၩ နၥံၪ မိဘၪ ဆၧအၡၪ့ လီၫ. မွဲလါနၫ့တၭ, ၥၭဎွံၫထၪ့ နၥံၪဝ့ၫဘီၪ, ယဝ့ၫဒၪယီၩ ယမၩနၧၩ့မၩစၪယူၭ ဂၪ့ခိၪယူၭလီၫ.

ယီဟၫ့ John 17

1 ဆၧနီၪလဖၪ ယ့ၫၡူၬ လီၩဘၪဝ့ၫ ဂီၩ့တၭ, ယိထၪ့ဆၧ လၧမူၭခိၪတၭ, စံၭဝ့ၫ, ဖါဧ့, နၩရံၩ ဘၪယူၭ, ဘဲၫနဖိၪခွၫ မိဒုၭလၩဖၩ့နၧၩ အၥိၭနီၪ, ဒုၭဖျီၪထၪ့ နဖိၪခွၫ အလၩအဖၩ့ဆံၭ. 2 ဘဲၫနဖ့ၪလၫ့ အဝ့ၫဒၪ လၧအစီၩ့အမၩ့ လၧကယဲ ဆၧအယၪ ထီးအလူၬ အဖၫ့ခိၪအၥိၭနီၪ, ဘဲၫနီၪအၥိၭ, အဝ့ၫဒၪ မိဖ့ၪလၫ့ ကယဲ ၦလၧနဖ့ၪလၫ့ဝ့ၫ လၧအစူၪဖၧၩ့ လဂၩလါလါနီၪ, လၧဆၧမၧၫ့အဆိၩအကၠၪ နီၪလီၫ. 3 တၭ ဆၧမၧၫ့အဆိၩအကၠၪနီၪ မွဲ အယီၩ, ဆၧၥ့ၪယၫ လၧနမွဲယွၩလဂၩဎး လၩ့ထံးလၩ့ဆ့ၭ, ဒဲယ့ၫၡူၬဎရံၬ လၧနအၪ့မၧၫ့လၩ့နီၪလီၫ. 4 ယဒုၭလၩဖၩ့ယူၭ နၧၩ လၧဂၪ့ခိၪချိၫ့ယီၩ ယူၭ, ဆၧမၩလၧနဖ့ၪလၫ့ ယၧၩ လၧယဘၪမၩနီၪ ယမၩဂီၩ့ယူၭ. 5 ဘိၩ့နဲၪ့ယီၩ, ဖါဧ့, ဒုၭလၩဒုၭဖၩ့ယၧၩ လၧနနၫ့ဆါဒၪနဝ့ၫ လၧဆၧလၩဆၧဖၩ့ လၧအအီၪလၧယလီၩ့ လၧယအီၪ လၧနၥိၭ လၧဂၪ့ခိၪ လချုၭကဲၪထၪ့ဒံၭဘၪနီၪ ဆံၭ. 6 ၦၡၩၥံၪ လၧနဖ့ၪလၫ့ယၧၩ လၧဂၪ့ခိၪဖိၪအကျၩနီၪ, ယဒုၭဖျီၪထၪ့ယူၭ နမံၩ့လၧအဝ့ၫၥံၪ အမ့ၬယၫနီၪလီၫ. အဝ့ၫၥံၪ မွဲနဆၧတၭ, နဖ့ၪလၫ့ယူၭ အဝ့ၫၥံၪ လၧယစူၪဖၧၩ့ယူၭ. အဝ့ၫၥံၪ ထီးန့ယူၭ နလူနထၫယူၭ လီၫ. 7 ဘိၩ့နဲၪ့ယီၩ အဝ့ၫၥံၪ ၥ့ၪယၫ လၧထီးဒၪ ဆၧလၧနဖ့ၪလၫ့ယၧၩ ထီးအလူၬနီၪ, ဂဲၫလၩ့လၧနအီၪအလးလီၫ. 8 အဂဲးဘဲၫယီၩ ဆၧချဲၩ့လၧနဖ့ၪလၫ့ယၧၩလဖၪနီၪ, ယဖ့ၪလၫ့ထဲၩ့ အဝ့ၫၥံၪ တၭ, အဝ့ၫၥံၪ မၩန့ထဲၩ့ဝ့ၫတၭ, ၥ့ၪယၫ လၩ့ထံးလၩ့ဆ့ၭ လၧယဂဲၫလၩ့လၧနအီၪတၭ, နဲၩဝ့ၫ လၧနအၪ့မၧၫ့လၩ့န့ယၧၩလီၫ. 9 ယအၪ့ကံၩ့န့အဝ့ၫၥံၪ အဂးတၭ, ယလအၪ့ကံၩ့န့ဘၪ ၦဂၪ့ခိၪဖိၪၥံၪအဂးနီၪ; အ့ၪမွဲ လၧၦလၧနဖ့ၪလၫ့ယၧၩလဖၪနီၪ အဂးလီၫ. အဂဲးဘဲၫယီၩ အဝ့ၫၥံၪ မွဲနဆၧလီၫ. 10 ကယဲ ယဆၧထီးအလူၬနီၪ မွဲနဆၧ, နဆၧလဖၪနီၪ မွဲယဆၧတၭ, ယလၩယဖၩ့ အီၪဖျီၪဝ့ၫ လၧအဖၧၩ့လီၫ. 11 ယဝ့ၫဒၪယီၩ ယအီၪလၧၩ့ လၧဂၪ့ခိၪချိၫ့ယီၩအ့ၬ. အ့ၪမွဲ အဝ့ၫၥံၪယီၩ, မိအီၪဒံၭ လၧဂၪ့ခိၪချိၫ့, အ့ၪမွဲ ယဝ့ၫဒၪယီၩ ယမိထဲၩ့ထၪ့ လၧနအီၪလီၫ. ဖါဆံၫ့ဎံၪဧ့, ၦလၧနဖ့ၪလၫ့ယၧၩလဖၪနီၪ, ဘဲၫၥိၭ အမိကဲၪဆၧလမံၩ့ဎး, ဘဲၫနၧၩ ဒဲယၧၩအၥိၭတၭ, ယိထဲၩ့ခွါထဲၩ့ အဝ့ၫၥံၪ လၧနမံၩ့အဖၧၩ့ ဆံၭ. 12 လၧယအီၪ လၧဂၪ့ခိၪချိၫ့ လၧအၥိၭ အဘိၩ့ဘၭ နီၪ, ယယိထဲၩ့ခွါထဲၩ့ အဝ့ၫၥံၪ လၧနမံၩ့အဖၧၩ့လီၫ. ၦလၧနဖ့ၪလၫ့ယၧၩလဖၪနီၪ ယအီၪခိၭထၬယူၭ အဝ့ၫၥံၪယူၭတၭ, အ့ၪလမွဲဘၪ ၦဂၭဂီၩ့ဖိၪလဂၩ ဘဲၫၥိၭ လံၬအီၪကွ့ၭအၥၭ မိလၧၫ့ထၪ့ဎွ့ၩထၪ့ဝ့ၫနီၪ, လၩ့မါဘၪဝ့ၫ နးဂၩအ့ၬ. 13 ဘိၩ့နဲၪ့ယီၩ ယထဲၩ့ထၪ့လၧနအီၪတၭ, ဘဲၫၥိၭ အဝ့ၫၥံၪ မိအီၪလၧယဆၧၥၭထိၬ လၧၫ့ထၪ့ဎွ့ၩထၪ့ဝ့ၫ လၧအဖၧၩ့နီၪ, ယလီၩဘၪ ဆၧလဖၪယီၩ လၧဂၪ့ခိၪချိၫ့ယီၩလီၫ. 14 ယဖ့ၪလၫ့ယူၭ အဝ့ၫၥံၪ လၧနလူနထၫယူၭ; ၦဂၪ့ခိၪဖိၪ မ့ၬလဲၩ အဝ့ၫၥံၪနီၪ, အဂဲးဘဲၫယီၩ အဝ့ၫၥံၪ လဘၪဆဲၫ့ဘၪ လၧဂၪ့ခိၪ ဘဲၫ ယဝ့ၫဒၪယီၩ ယလဘၪဆဲၫ့ဘၪ လၧဂၪ့ခိၪအၥိၭနီၪဆ့လီၫ. 15 ဘဲၫၥိၭ နမိအၪ့မၩန့ခွံၬ အဝ့ၫၥံၪ လၧဂၪ့ခိၪယီၩတၭ, မွဲယလအၪ့ကံၩ့ဘၪ; မွဲလၧနမိယိထဲၩ့ခွါထဲၩ့ဝ့ၫ ဘဲၫၥိၭဆၧအၧၩ့ဆၧၥၫ့ ထီးဘၪ အဝ့ၫၥံၪ လဂ့ၩလီၫ. 16 အဝ့ၫၥံၪ လဘၪဆဲၫ့ဘၪ လၧဂၪ့ခိၪ, ဘဲၫယဝ့ၫဒၪယီၩ လဘၪဆဲၫ့ဘၪ လၧဂၪ့ခိၪအၥိၭနီၪ ဆ့လီၫ. 17 မၩဆံၫ့ဎံၪ အဝ့ၫၥံၪ လၧနဆၧမွဲဆၧတီၩအဖၧၩ့ ဆံၭ. နလူနထၫနီၪ မွဲ ဆၧမွဲဆၧတီၩလီၫ. 18 ဘဲၫနအၪ့မၧၫ့လၩ့န့ယၧၩ လၧဂၪ့ခိၪအၥိၭနီၪ , ယအၪ့မၧၫ့လၩ့ အဝ့ၫၥံၪ လၧဂၪ့ခိၪဆ့လီၫ. 19 ဘဲၫၥိၭ အဝ့ၫၥံၪ မိဆံၫ့ဎံၪထၪ့ လၧဆၧမွဲဆၧတီၩအဖၧၩ့တၭ, ယမၩဆံၫ့ဎံၪထၪ့ယၥၭ လၧအဂးလီၫ. 20 ယအၪ့ကံၩ့န့ ကယဲ အဝ့ၫၥံၪ အဂး လကၭလၧၩ့, ၦၡၩၥံၪ လၧအနဲၩထဲၩ့ယၧၩ လၧအဝ့ၫၥံၪ အလူ အကၠီၩ့နီၪ, မွဲယအၪ့ကံၩ့န့ အဝ့ၫၥံၪ အဂးဆ့လီၫ. 21 မွဲဘဲၫၥိၭ အဝ့ၫၥံၪ ထီးအလူၬ မိကဲၪထၪ့ ဆၧလမံၩ့ဎး, ဖါဧ့, ဘဲၫနအီၪ လၧယဖၧၩ့, ဒဲယအီၪလၧနဖၧၩ့အၥိၭနီၪ, ဘဲၫၥိၭ အဝ့ၫၥံၪ မိကဲၪထၪ့ဆၧလမံၩ့ဎး လၧပဖၧၩ့, ဘဲၫၦဂၪ့ခိၪဖိၪၥံၪ မိနဲၩလၧနအၪ့မၧၫ့လၩ့န့ယၧၩအၥိၭနီၪလီၫ. 22 ဆၧလၩဆၧဖၩ့ လၧနဖ့ၪလၫ့ယၧၩနီၪ; ယဖ့ၪလၫ့ အဝ့ၫၥံၪ, ဘဲၫၥိၭ အမိကဲၪထၪ့ ဆၧလမံၩ့ဎး, ဘဲၫပအီၪပဝ့ၫဒၪ လမံၩ့ဎးအၥိၭ, 23 ယအီၪလၧအဝ့ၫၥံၪအဖၧၩ့ ဒဲနအီၪလၧယဖၧၩ့, ဘဲၫၥိၭ အဝ့ၫၥံၪ မိအီၪလၧၫ့ဎွ့ၩ လၧဆၧလမံၩ့ဎး; ဘဲၫၦဂၪ့ခိၪဖိၪ မိၥ့ၪယၫ လၧနအၪ့မၧၫ့လၩ့ ယၧၩအၥိၭနီၪ, ဒဲနအဲၪအဝ့ၫၥံၪ ဘဲၫ နအဲၪယၧၩအၥိၭနီၪလီၫ. 24 ဖါဧ့, ၦလၧနဖ့ၪလၫ့ယၧၩလဖၪ ဘဲၫၥိၭ အမိဒၪဘၪ ယလၩယဖၩ့ လၧနဖ့ၪလၫ့ယၧၩနီၪ, ယဆိၫ့မုလါ လၧအဝ့ၫၥံၪ မိအီၪဘၪဝ့ၫ ထီးယအီၪအလးနီၪလီၫ. အဂဲးဘဲၫယီၩ, လၧဂၪ့ခိၪအခၪ့ထံၭ လချုၭကဲၪထၪ့ဒံၭဘၪနီၪ, နဝ့ၫဒၪယီၩ နအဲၪယူၭ ယၧၩယူၭလီၫ. 25 ဆၧတီၩဖါဧ့, ၦဂၪ့ခိၪဖိၪ ၥ့ၪယၫနၧၩအ့ၬ. အ့ၪမွဲ ယဝ့ၫဒၪယီၩ ယၥ့ၪယၫနၧၩတၭ, ၦလဖၪယီၩ ၥ့ၪယၫ လၧနအၪ့မၧၫ့လၩ့န့ယၧၩလီၫ. 26 ဘဲၫၥိၭ ဆၧအဲၪ လၧနအဲၪယၧၩယီၩ မိအီၪလၧအဝ့ၫၥံၪအဖၧၩ့, ဒဲယ မိအီၪလၧအဖၧၩ့ဆ့တၭ, ယဒုၭၥ့ၪယၫယူၭ အဝ့ၫၥံၪ လၧနမံၩ့ တၭ, ယမိဒုၭၥ့ၪယၫဒံၭဆ့လီၫ.

ယီဟၫ့ John 18

1 ယ့ၫၡူၬ ချဲၩ့ဆၧလဖၪနီၪ ဂီၩ့တၭ, စဲၪ့ထၪ့လ့ၩဝ့ၫ လၧအထံၩအဖျဲၥံၪ အၥိၭ လၧကံဒြၧၫ့ ဝါလခီၫ, ထီးကျိၭ အီၪဝ့ၫအလးလစီၪ့နီၪ, လ့ၩနုၬဝ့ၫ လၧအထံၩအဖျဲၥံၪ အၥိၭလီၫ. 2 ၦလၧအဖ့ၪလၫ့ခွံၬ အဝ့ၫဒၪ, စယုဒၭနီၪ ၥ့ၪယၫအလးလီၫ. အဂဲးဘဲၫယီၩ ဆၧအလးနီၪ ယ့ၫၡူၬ လ့ၩယုၩယါဝ့ၫ လၧအထံၩအဖျဲၥံၪအၥိၭလီၫ. 3 မၩအၥၭဘဲၫနီၪတၭ, စယုဒၭလဂၩ န့ဘၪယူၭ ၥုၭဖိၪလဒီၪ့ ဒဲအခိၪလဖၪ လၧၦလုဆၧအဒိၪၥံၪ ဒဲလၧၦဖၫရစံၫၥံၪ အစူၪဖၧၩ့တၭ, လ့ၩထီၩ့ ထီးနီၪ လၧမ့ၪဒိၩ့ၥံၪ, ဒဲၡီၫၥံၪ, ဒဲဆၧအစူၪဝဲၩလဖၪနီၪလီၫ. 4 မၩအၥၭဘဲၫနီၪတၭ, ယ့ၫၡူၬ ၥ့ၪယၫ လၧဆၧမိမၩအၥၭ လၧအဂး ထီးအလူၬနီၪ, လ့ၩထၪ့ဝ့ၫ လၧအအီၪတၭ, စံၭအဝ့ၫၥံၪ, မွဲ နၥံၪ အၪ့ဎၬ ပလၫလဂၩလဲၪ. 5 အဝ့ၫၥံၪ ချဲၩ့ဆၧၫ့ဝ့ၫဒၪ, ၦနၭဇရ့ၭဖိၪ ယ့ၫၡူၬ နီၪလီၫ. ယ့ၫၡူၬ လီၩဘၪ အဝ့ၫၥံၪ, မွဲယၧၩလီၫ. တၭ ၦလၧအဖ့ၪလၫ့ခွံၬ အဝ့ၫ, စယုဒၭ လဂၩ အီၪဝ့ၫ လၧအဝ့ၫၥံၪအၥိၭဆ့လီၫ. 6 မၩအၥၭဘဲၫနီၪတၭ, ထီးအစံၭအဝ့ၫၥံၪ, မွဲယၧၩ တၭ, အဝ့ၫၥံၪ ဂုၩ့ထဲၩ့အၥၭ လၧအလးခဲၫ့နီၪ, လၩ့ထံၩဖါဝ့ၫ လၧဂၪ့ခိၪလီၩ့လီၫ. 7 မၩအၥၭဘဲၫနီၪတၭ, ယ့ၫၡူၬ အၪ့စၪ့ဒီၭ အဝ့ၫၥံၪ, မွဲနၥံၪ အၪ့ဎၬ ပလၫလဂၩလဲၪ. အဝ့ၫၥံၪ စံၭဝ့ၫ, ၦနၭဇရ့ၭဖိၪ ယ့ၫၡူၬ နီၪလီၫ. 8 ယ့ၫၡူၬ ချဲၩ့ဆၧၫ့ဝ့ၫ, ယလီၩဘၪယူၭ နၥံၪယူၭ, မွဲယၧၩ လီၫ. မၩအၥၭဘဲၫနီၪတၭ, နၥံၪ အ့ၪအၪ့ဎၬယၧၩယီၩ ဒုၭထဲၩ့ထဲၩ့ ၦလဖၪယီၩဆံၭ. 9 ဘဲၫၥိၭ ဆၧအလူလၧယစံၭဝ့ၫ, "ၦလၧနဖ့ၪလၫ့ယူၭ ယၧၩလဖၪနီၪ, ယမၩလၩ့မါ နးဂၩအ့ၬ"နီၪ မိလၧၫ့ထၪ့ဎွ့ၩထၪ့ဝ့ၫဒၪလီၫ. 10 မၩအၥၭဘဲၫနီၪတၭ, စစဲမၧၫ့ပံတၧၫလဂၩ အီၪလၧအနၭ လဘံၪ့နီၪ, ထုၭထၪ့ဝ့ၫတၭ, ဖ့ၬ ၦလုဆၧအခိၪ အဎီးအၡၩ လဂၩတၭ, အနါထွ့ၪ ထူၬခွံၬဝ့ၫလီၫ. ဆၧအဎီးအၡၩလဂၩနီၪ အမံၩ့မွဲ စမၫလခၧၭလီၫ. 11 မၩအၥၭဘဲၫနီၪတၭ, ယ့ၫၡူၬ စံၭစပံတၧၫ ဖျၪ့နုၬထဲၩ့ နၭ လၧအကၠိၭဖၧၩ့ဆံၭ. လိၫ့ လၧယဖါဖ့ၪလၫ့ယၧၩနီၪ, မွဲယ အီၩဘၪ အ့ၬဧၪ. 12 မၩအၥၭဘဲၫနီၪတၭ, ၦၥုၭဖိၪလဒီၪ့ ဒဲၦၥုၭဖိၪလထီၫ့ အခိၪ, ဒဲၦယုဒၫဖိၪၥံၪ အဎီးအၡၩလဖၪ ဖီၪ့န့ယ့ၫၡူၬနီၪ စၧၩ့ထၬဝ့ၫ ဂီၩ့, 13 လ့ၩၥိၫ့ဆိၫဝ့ၫ ထီၩ့လၧစအၪ့နၭ အအီၪလီၫ. အဂဲးဘဲၫယီၩ အဝ့ၫနီၪ မွဲစက့အဖၭ လၧအကဲၪထၪ့ ၦလုဆၧအခိၪ လနံၪ့ဎးနီၪလဂၩ အမံၩ့ၡါခွၫလီၫ. 14 စက့အဖၭမွဲ ၦလဂၩ လၧအၥီၪ့လိၪ ၦယုဒၫဖိၪၥံၪ လၧၦလဂၩ ကြၨၭၥံၫ လၧၦလဆၨၩနီၪ အဂးလီၫ. 15 စစဲမၧၫ့ပံတၧၫ ဒဲအဖျဲဂူၫဂၩလဂၩ ဖိၬထၪ့ယ့ၫၡူၬ အခဲၫ့လီၫ. အဖျဲ လၧအဂူၫဂၩလဂၩနီၪ ၥ့ၪယၫလိၬအၥၭ လၧၦလုဆၧအခိၪနီၪ, လ့ၩနုၬဝ့ၫ လၧယ့ၫၡူၬအၥိၭ လၧၦလုဆၧအခိၪအဂံၪ့အဝၩ့ဖၧၩ့လီၫ. 16 အ့ၪမွဲ စပံတၧၫ လဂၩနီၪ ဆၧၫ့ထုၪ့အီၪဝ့ၫ လၧတရၫ့အနဲၩ့ထံၭ လၧခီၫ့ လခီၫနီၪလီၫ. မၩအၥၭဘဲၫနီၪတၭ, အထံၩအဖျဲ လၧၦလုဆၧအခိၪ ၥ့ၪယၫဝ့ၫ လဂၩနီၪ, စဲၪ့ထၪ့တၭ, ချဲၩ့ဆၧ လၧၦမုၪ လၧအခိၭတရၫ့ လဂၩနီၪတၭ, ဒုၭလ့ၩနုၬ စပံတၧၫလီၫ. 17 မၩအၥၭဘဲၫနီၪတၭ, ၦမုၪ လၧအခိၭတရၫ့ လဂၩနီၪ စံၭစပံတၧၫ, နမွဲၦလဂၩနီၪ အထံၩအဖျဲ, မွဲအ့ၬဧၪ. တၭ အဝ့ၫဒၪ စံၭဆၧၫ့ဆၧ, ယမွဲအ့ၬ. 18 မွဲဆၧဂီးတၭ, ၦဎီးဖိၪၥံၪ ဒဲဆၧအခ့ၫအၡၩလဖၪ ဆၧၫ့ထုၪ့ ထီးနီၪတၭ, မၩခဲၩထၪ့ယူၭ မ့ၪ လၧၥွၪထီး တၭ, ဆူၭဆူၭမ့ၪနီၪ စပံတၧၫ ဆၧၫ့ထုၪ့ ဆူၭဆူၭ မ့ၪ လၧအဝ့ၫၥံၪ အၥိၭဆ့လီၫ. 19 မၩအၥၭဘဲၫနီၪတၭ, ၦလုဆၧအခိၪ အၪ့စၪ့ယ့ၫၡူၬ လၧအထံၩအဖျဲၥံၪအဂဲး, ဒဲအဆၧၥီၪ့ဆၧၥၫ့အဂဲး လီၫ. 20 ယ့ၫၡူၬ ချဲၩ့ဆၧၫ့အဝ့ၫနီၪ, ယလီၩဘၪ ဆၧဆၧအီၪဖျီၪ လၧဂၪ့ခိၪချိၫ့ယီၩတၭ, ယၥီၪ့ထဲၩ့ၥၫ့ထဲၩ့ဆၧ လၧ၁ရိၬဖၧၩ့, ဒဲလၧဆၧလုအဂံၪ့ဖၧၩ့ လထံၪဎး ထီးၦယုဒၫဖိၪၥံၪ ထီးအလူၬ အီၪကီၪ့အလးနီၪတၭ, လၧဆၧအီၪၥူၪအလးနီၪ ယလီၩဘၪဆၧ နးမံၩ့အ့ၬ. 21 နအၪ့စၪ့ ယၧၩ မွဲဘၪလဲၪ; အၪ့စၪ့ဒၪခလူၬ ၦလၧအနါဂၧၫ့ ယလီၩလၩ့လၬလၩ့ဆၧ လၧအဝ့ၫၥံၪ အမ့ၬယၫနီၪဆံၭ. ယိခွါ, ဆၧလၧယလီၩလၩ့လၬလၩ့လဖၪနီၪ, အဝ့ၫၥံၪ ၥ့ၪယၫဝ့ၫဒၪလီၫ. 22 အဝ့ၫဒၪ ချဲၩ့ ဆၧနီၪလဖၪ ဂီၩ့တၭ, ဆၧအခ့ၫအၡၩ ဆၧၫ့ထုၪ့ဝ့ၫ ထီးနီၪလဂၩ ဒဲၩ ယ့ၫၡူၬအမ့ၬ တၭ, စံၭဝ့ၫဒၪ မွဲနချဲၩ့ဆၧၫ့ ၦလုဆၧအခိၪ ဘဲၫနီၪၥိၭဆ့ဧၪ. 23 ယ့ၫၡူၬ ချဲၩ့ဆၧၫ့ အဝ့ၫ, ယအ့ၪစံၭဆၧအၧၩ့တၭ, ထိးနၥၭ လၧဆၧအၧၩ့အဂဲးနီၪဆံၭ. အ့ၪမွဲ ဆၧဂ့ၩတၭ, မွဲဘၪနီၫ လၧနဒဲၩ ယၧၩလဲၪ. 24 လၧအအီၪစၧၩ့ထၬအၥၭနီၪ, စအၪ့နၭ အၪ့မၧၫ့ ၦလ့ၩၥိၫ့ဝ့ၫ ထီၩ့လၧၦလုဆၧအခိၪ, စက့အဖၭအအီၪနီၪလီၫ. 25 စစဲမၧၫ့ပံတၧၫ ဆၧၫ့ထုၪ့ ဆူၭဆူၭမ့ၪလီၫ. မၩအၥၭ ဘဲၪနီၪတၭ ၦစံၭအဝ့ၫ, နဝ့ၫဒၪယီၩ နမွဲ အဝ့ၫဒၪ အထံၩအဖျဲလဂၩ, မွဲအ့ၬဧၪ. အဝ့ၫဒၪ မီၪ့ဘံၭဝ့ၫတၭ, စံၭဝ့ၫ, ယမွဲအ့ၬ. 26 ၦလၧစပံတၧၫ ဖ့ၬထူၬခွံၬ အနါလဂၩ အဘူၭအထံး ၦလုဆၧအခိၪ အခ့ၫအၡၩလဂၩနီၪ စံၭဝ့ၫ, ယဒၪဘၪ နအီၪလၧကျိၭဖၧၩ့ လၧအဝ့ၫနီၪအၥိၭ, မွဲအ့ၬဧၪ. 27 မၩအၥၭဘဲၫနီၪတၭ, စပံတၧၫ မီၪ့ဘံၭဒီၭဝ့ၫတၭ, ဆၫ့ဖၫ အီၩ့အိၪထၪ့ဝ့ၫ ချဲၫ့မၬလီၫ. 28 မၩအၥၭဘဲၫနီၪတၭ, အဝ့ၫၥံၪ လ့ၩၥိၫ့ထၪ့ခွံၬ ယ့ၫၡူၬ လၧစက့အဖၭအအီၪ ထီၩ့လၧဆၧစ့ၩရၫ့ခွးအလး တၭ, ဘၪလၧမုဆဲၪ့ထၪ့အခၫနီၪလီၫ. ဘဲၫၥိၭ အထီးဘၪစံၪစၪ လဂ့ၩ, ဘဲၫအမိအၪ့ဘိၪ့လ့ၩဖၬအၥိၭနီၪ, အဝ့ၫၥံၪ လ့ၩနုၬဝ့ၫ လၧဆၧစ့ၩရၫ့ခွးအလးအ့ၬ. 29 မၩအၥၭဘဲၫနီၪတၭ, စပဲလၭ ဂဲၫထၪ့လၧခီၫ့ လၧအဝ့ၫၥံၪ အအီၪတၭ, စံၭဝ့ၫ, ၦလဂၩယီၩ မွဲနၥံၪ အီၪက့ၪဆၧမၪ လၧအလီၩ့ လၧဆၧနီၪလမံၩ့လဲၪ. 30 အဝ့ၫၥံၪ ချဲၩ့ဆၧၫ့ဆၧ တၭ စံၭဝ့ၫ, ၦယီၩ အ့ၪလမွဲဘၪ ၦမၩဆၧအၧၩ့လဂၩ တၭ, ပဖ့ၪလၫ့ခွံၬ လၧနစူၪဖၧၩ့အ့ၬ. 31 မၩအၥၭဘဲၫနီၪတၭ, စပဲလၭ စံၭအဝ့ၫၥံၪ, မၩန့အဝ့ၫနီၪ စ့ၩရၫ့ဒၪနၥံၪဝ့ၫ ဘဲၫနၥံၪအထူၫအရူၫ အီၪဝ့ၫအၥိၭနီၪဆံၭ. မၩအၥၭဘဲၫနီၪတၭ, ၦယုဒၫဖိၪၥံၪ စံၭဝ့ၫ, ဆၧဖ့ၪလၫ့ ၦမၩၥံၫ ၦၡၩ နးဂၩအ့ၬ. 32 ဆၧမၩအၥၭဘဲၫနီၪ, ဘဲၫၥိၭ ယ့ၫၡူၬအလူ လၧအလီၩဘၪဝဲၩဝ့ၫနီၪ, ဒုၭနဲၪဆၧလၧအဘၪၥံၫဝ့ၫ အဂဲးအကၠီၩ့ မိလၧၫ့ထၪ့ဎွ့ၩထၪ့ဝ့ၫဒၪလီၫ. 33 မၩအၥၭဘဲၫနီၪတၭ, စပဲလၭ ထဲၩ့နုၬဒီၭ လၧအဆၧစ့ၩရၫ့ခွးအလးနီၪ ကိၭထဲၩ့ ယ့ၫၡူၬတၭ, စံၭအဝ့ၫ, နဝ့ၫဒၪယီၩ နမွဲၦယုဒၫဖိၪၥံၪ အစဎွၩနီၪဆ့ဧၪ. 34 ယ့ၫၡူၬ ချဲၩ့ဆၧၫ့အဝ့ၫနီၪ, ထီးနၥၭဒၪနဝ့ၫတၭ, မွဲနစံၭဆၧယီၩဧၪ. အ့ၪလမွဲဘၪ ဘဲၫနီၪတၭ, မွဲဂူၫဂၩ လီၩဘၪနၧၩ လၧယဂဲး ဧၪ. 35 စပဲလၭ ချဲၩ့ဆၧၫ့ဝ့ၫ, ယဝ့ၫဒၪယီၩ ယမွဲၦယုဒၫဖိၪ ဆ့ဧၪ. နဆၨၩဒၪနဝ့ၫ, ဒဲၦလုဆၧအဒိၪလဖၪ ဖ့ၪလၫ့ခွံၬယူၭနၧၩ လၧယစူၪဖၧၩ့ယူၭ. မွဲနမၩဘၪယူၭ ဆၧနီၪလမံၩ့လဲၪ. 36 ယ့ၫၡူၬ ချဲၩ့ဆၧၫ့ဝ့ၫ, ယဝ့ၫဒၪယီၩ ယဘၩ့ယမုး ဘၪဆဲၫ့ လၧဂၪ့ခိၪယီၩအ့ၬ. ယဘၩ့ယမုး အ့ၪဘၪဆဲၫ့ လၧဂၪ့ခိၪယီၩတၭ, ဘဲၫၥိၭ ယထီးထီၩ့လၩ့ လၧၦယုဒၫဖိၪၥံၪ အစူၪဖၧၩ့လဂ့ၩနီၪ, ယခ့ၫယၡၩလဖၪ မိဒုၭၥုၭလီၫ. အ့ၪမွဲ ယဘၩ့ယမုး အီၪထီးယီၩ အ့ၬ. 37 မၩအၥၭဘဲၫနီၪတၭ, စပဲလၭ စံၭအဝ့ၫ, အ့ၪမွဲ ဘဲၫနီၪတၭ, နမွဲစဎွၩလဂၩဆ့ဧၪ. ယ့ၫၡူၬ ချဲၩ့ဆၧၫ့ဝ့ၫ, နစံၭဆၧနီၪ ဘၪယူၭ, ယမွဲစဎွၩလီၫ. ဘဲၫၥိၭ ယမိထိး ယၥၭ လၧဆၧမွဲဆၧတီၩ အဂဲးနီၪ, ယအီၪဖျဲၪယူၭ ယဝ့ၫတၭ, ယဂဲၫလၩ့ဘူၭယူၭ လၧဂၪ့ခိၪချိၫ့ယီၩယူၭ. ကယဲ ၦလၧအဘၪဆဲၫ့ လၧဆၧမွဲဆၧတီၩနီၪ မွဲအခိၭနၪ ယလူလီၫ. 38 စပဲလၭ စံၭအဝ့ၫ, ဆၧမွဲဆၧတီၩနီၪမွဲ ဆၧနီၪလဲၪ. စံၭဆၧနီၪ ဂီၩ့တၭ, လ့ၩထၪ့ဒီၭဝ့ၫ လၧၦယုဒၫဖိၪၥံၪ အအီၪတၭ, လီၩဘၪ အဝ့ၫၥံၪ, အဝ့ၫလဂၩယီၩ ယဒၪဘၪဆၧအမၪ လၧအလီၩ့ နးမံၩ့အ့ၬ. 39 မွဲလါနၫ့ဘိၩ နၥံၪအထူၫအရူၫ အီၪဝ့ၫလၧယဘၪကွဲၪဖျါခွံၬန့ လၧနၥံၪအဂး ၦလဂၩ လၧဘိၪ့လ့ၩဖၬနီၪလီၫ. မၩအၥၭဘဲၫနီၪတၭ, မွဲအဘၪနၥံၪအၥၭ လၧယမိကွဲၪဖျါခွံၬန့ လၧနၥံၪအဂး ၦယုဒၫဖိၪၥံၪ အစဎွၩနီၪဆ့ဧၪ. 40 မၩအၥၭဘဲၫနီၪတၭ, အဝ့ၫၥံၪ ထီးအလူၬ ကိၭၡၭထၪ့ဒီၭတၭ, စံၭဝ့ၫ, အဝ့ၫနီၪ မွဲအ့ၬ. မွဲစဘရၭဘၭနီၪလီၫ. တၭ စဘရၭဘၭနီၪ မွဲထမျၬလဂၩလီၫ.

ယီဟၫ့ John 19

1 ထီးနီၪလဖၧၫ့ စပဲလၭ မၩန့ယ့ၫၡူၬတၭ, ဒိၪဝ့ၫ ထးဝ့ၫဒၪလီၫ. 2 ၦၥုၭဖိၪလဖၪ ထဲၫ့ ၁ရဖူၩ လၧဆၧဆူၪနီၪတၭ, ဒုၭချုၬထၪ့ဝ့ၫ လၧအခိၪဎွံၪ အလီၩ့တၭ, ဒုၭၥိၭထၪ့ဝ့ၫ လၧအဝိၬလိၫ့ လုၭဖုၭနီၪ, အဝ့ၫၥံၪ ဂဲၫလၧအအီၪ တၭ, 3 စံၭဝ့ၫဒၪ, ၦယုဒၫဖိၪၥံၪ အစဎွၩဧ့, မွဲနဘၪ ဆၧအမုၬဆံၭ! တၭ ဒဲၩဝ့ၫဒၪအမ့ၬလီၫ. 4 စပဲလၭ လ့ၩထၪ့ဒီၭ လၧခီၫ့နီၪ, စံၭၦလဖၪနီၪ, ယိခွါ, ဘဲၫနၥံၪ မိၥ့ၪယၫ လၧယလဒၪဘၪ အဆၧမၪ လၧအဝ့ၫဒၪအလီၩ့ နးမံၩ့နီၪ, ယဂဲၫၥိၫ့ထၪ့ဝ့ၫ လၧနၥံၪအအီၪလၧခီၫ့လီၫ. 5 မၩအၥၭဘဲၫနီၪတၭ, ယ့ၫၡူၬ ချုၬ ၁ရဖူၩ ဆၧဆူၪနီၪ, ၥိၭဝိၬလိၫ့လုၭဖုၭတၭ, လ့ၩထၪ့ဝ့ၫလၧခီၫ့ လီၫ. စပဲလၭ စံၭအဝ့ၫၥံၪ, ယိခွါ, ၦလဂၩနီၪဘီၪ! 6 မၩအၥၭဘဲၫနီၪတၭ, ထီးၦလုဆၧအဒိၪၥံၪ ဒဲဆၧအခ့ၫအၡၩလဖၪ ဒၪဘၪ အဝ့ၫနီၪ, အဝ့ၫၥံၪ ကိၭၡၭထၪ့ဝ့ၫ တၭ, စံၭဝ့ၫ, ဖျၩထၪ့ခွံၬ အဝ့ၫ လၧထုၪ့စူၪယၫအလီၩ့ ဘီၪ. ဖျၩထၪ့ခွံၬ အဝ့ၫ လၧထုၪ့စူၪယၫ အလီၩ့ဘီၪ. စပဲလၭ စံၭအဝ့ၫၥံၪ, မၩန့ အဝ့ၫဒၪတၭ, ဖျၩထၪ့ခွံၬဒၪ နၥံၪဝ့ၫ လၧထုၪ့စူၪယၫ အလီၩ့ဘီၪ. အဂဲးဘဲၫယီၩ ယဝ့ၫဒၪယီၩ ယဒၪဘၪ အဆၧမၪ လၧအလီၩ့ နးမံၩ့အ့ၬ. 7 ၦယုဒၫဖိၪၥံၪ ချဲၩ့ဆၧၫ့ဝ့ၫဒၪ, ပဝ့ၫဒၪယီၩ ပထူၫပရူၫ အီၪဝ့ၫတၭ, ဘဲၫပထူၫပရူၫ အီၪဝ့ၫအၥိၭနီၪ ဂ့ၩဘၪၥံၫဝ့ၫဒၪလီၫ. အဂဲးဘဲၫယီၩ မွဲအစံၭလၩ့အၥၭ လၧအမွဲ ယွၩ အဖိၪခွၫ လီၫ. 8 မၩအၥၭဘဲၫနီၪတၭ, ထီးစပဲလၭ နါဂၧၫ့ ဆၧချဲၩ့နီၪ ၥၭမဲၪၥၭဖျဲၩ့ဝ့ၫ ဒိၪနဲၪ့အလးဒံၭလီၫ. 9 ထဲၩ့နုၬထဲၩ့ဒီၭ လၧဆၧစ့ၩရၫ့ခွး အလးတၭ, စံၭယ့ၫၡူၬနီၪ မွဲနအီၪထၪ့အထံၭ ခီၫခီၫလဲၪ. ယ့ၫၡူၬ ချဲၩ့ဆၧၫ့အဝ့ၫ နးထံၪအ့ၬ. 10 မၩအၥၭဘဲၫနီၪတၭ, စပဲလၭ စံၭဝ့ၫဒၪ, မွဲနစံၭဆၧၫ့ယၧၩအ့ၬဧၪ. ယစီၩ့ယမၩ့ အီၪဝ့ၫ လၧယမိဖျၩထၪ့နၧၩ လၧထုၪ့စူၪယၫ အလီၩ့နီၪ မွဲဂ့ၩ, ဒဲယစီၩ့ယမၩ့ အီၪဝ့ၫ လၧယမိကွဲၪဖျါခွံၬနၧၩနီၪ မွဲဂ့ၩ, နၥ့ၪယၫအ့ၬဧၪ. 11 ယ့ၫၡူၬ စံၭဆၧၫ့ဝ့ၫဒၪ, ဆၧလၧထၭနီၪ အ့ၪလဖ့ၪလၫ့ဘၪ နထၫ့ဒုၪဒၩယၧၩတၭ, နစီၩ့နမၩ့ အီၪဝ့ၫ နးမံၩ့အ့ၬ. မွဲဘဲၫနီၪတၭ, ၦလၧအဖ့ၪလၫ့ယၧၩ လၧနစူၪဖၧၩ့နီၪ အဆၧဒဲၩဘၭ ဒိၪဒၪအဆၧဒံၭ လီၫ. 12 ထီးနီၪလဖၧၫ့, စပဲလၭ အၪ့ဎၬကွဲၪဖျါခွံၬ အဝ့ၫနီၪလီၫ. အ့ၪမွဲ ၦယုဒၫဖိၪၥံၪ ကိၭၡၭထၪ့ အလူတၭ, စံၭဝ့ၫဒၪ, အဝ့ၫလဂၩယီၩ နအ့ၪဖျါခွံၬတၭ, နမွဲ စံစၧၫ အထံၩအၥိၭအ့ၬ. ကယဲ ၦလၧအစံၭလၩ့အၥၭ လၧအမွဲ စဎွၩ လဂၩဂၩနီၪ ချဲၩ့မၪ စံစၧၫနီၪလီၫ. 13 စပဲလၭ နါဂၧၫ့ ဆၧချဲၩ့နီၪတၭ, ၥိၫ့ထၪ့ ယ့ၫၡူၬ လၧခီၫ့နီၪ, ဆၧၫ့နၩ့ဝ့ၫ လၧဆၧစ့ၩရၫ့ခွး အလးဆီၩ့ဆီ အီၪဝ့ၫလၧအလး ကိၭဝ့ၫအမံၩ့ လၧလိးယဲး, အ့ၪမွဲ လၧၦဟံဘြုၫ အဆၧချဲၩ့နီၪ ကိၭဝ့ၫအမံၩ့ ဂၭဘၥၫလီၫ. 14 မွဲဘိၪ့လ့ၩဖၬ တဲၩ့ဝဲၩဆၧအနံၩ တၭ, ဘူၭထၪ့ ဎူၫနၩရံၩ အဝ့ၫ စံၭၦယုဒၫဖိၪၥံၪ ယိခွါ, နၥံၪအစဎွၩဘီၪ. 15 အဝ့ၫၥံၪ ကိၭၡၭထၪ့ဝ့ၫ, ဆိၬထၪ့ခွံၬ အဝ့ၫဘီၪ, ဆိၬထၪ့ခွံၬ အဝ့ၫဘီၪ, ဖျၩထၪ့ အဝ့ၫ လၧထုၪ့စူၪယၫ အလီၩ့ဘီၪ. စပဲလၭ စံၭအဝ့ၫၥံၪ, မွဲယဘၪဖျၩထၪ့ နၥံၪအစဎွၩ လၧထုၪ့စူၪယၫ အလီၩ့နီၪဆ့ဧၪ. ၦလုဆၧအဒိၪလဖၪ စံၭဆၧၫ့ဝ့ၫ, အ့ၪလမွဲဘၪ စံစၧၫလဂၩနီၪ ပစဎွၩ အီၪအ့ၬ. 16 မၩအၥၭဘဲၫနီၪတၭ, ဘဲၫၥိၭအဝ့ၫနီၪ မိဘၪ ဆၧဖျၩထၪ့ လၧထုၪ့စူၪယၫအလီၩ့နီၪ, အဝ့ၫဒၪ ဖ့ၪလၫ့ခွံၬဝ့ၫ လၧအဝ့ၫၥံၪ အစူၪဖၧၩ့လီၫ. အဝ့ၫၥံၪ မၩန့ ယ့ၫၡူၬတၭ လ့ၩၥိၫ့ထၪ့ခွံၬဝ့ၫဒၪလီၫ. 17 အဝ့ၫဒၪ စဲၪ့ထၪ့ယိၭ အထုၪ့စူၪယၫ ထီၩ့လၧအလး ဆၧကိၭဝ့ၫအမံၩ့ လၧဆၧခိၪဎွံၪလဲၫ, လၧၦဟံဘြုၫ အဆၧချဲၩ့ ကိၭဝ့ၫ လၧဂီၫလဂိၥၫလီၫ. 18 အဝ့ၫၥံၪ ဖျၩထၪ့ဝ့ၫ လၧထုၪ့စူၪယၫအလီၩ့ ထီးနီၪ, ဒဲၦဂူၫဂၩနံၫဂၩ လၧအၥိၭ, လၧလခီၫလဂၩ, ဒဲလၧလခီၫဒၪလဂၩတၭ, ယ့ၫၡူၬ အီၪဝ့ၫလၧအဘိၩ့ဆၧၩ့နီၪလီၫ. 19 စပဲလၭ ကွ့ၭလံၬ ဒုၭနဲၪ ဆၧနီၪ အီၪက့ၪထၪ့ဝ့ၫ လၧထုၪ့စူၪယၫအလီၩ့ လီၫ. ဆၧအီၪကွ့ၭအၥၭနီၪ, ၦယုဒၫဖိၪၥံၪ အစဎွၩ ၦနၭဇရ့ၭဖိၪ ယ့ၫၡူၬနီၪလီၫ. 20 မၩအၥၭဘဲၫနီၪတၭ, လံၬဒုၭနဲၪဆၧနီၪ ၦယုဒၫဖိၪၥံၪ ဖီဘၪဝ့ၫ အၪဂၩလီၫ. အဂဲးဘဲၫယီၩ အလးထီးယ့ၫၡူၬဘၪ ဆၧဖျၩထၪ့ဝ့ၫ လၧထုၪ့စူၪယၫအလီၩ့နီၪ အီၪဘူၭ လၧဒိၩ့နီၪလီၫ. ဆၧအီၪကွ့ၭအၥၭနီၪ မွဲလၧဟံဘြုၫအလၨ, ဒဲဂြံစၭအလၨ, ဒဲလၧၦရိမၫအလၨဆ့ လီၫ. 21 မၩအၥၭဘဲၫနီၪတၭ, ၦယုဒၫဖိၪအၡၩလုဆၧအဒိၪလဖၪနီၪ စံၭစပဲလၭ, ကွ့ၭလၧၦယုဒၫဖိၪၥံၪအစဎွၩ လဂ့ၩ, အ့ၪမွဲ လၧအစံၭလၩ့အၥၭ, ယမွဲၦယုဒၫဖိၪၥံၪ အစဎွၩဘီၪ. 22 တၭ စပဲလၭ စံၭဆၧၫ့ဝ့ၫ, ဆၧလၧယကွ့ၭဝ့ၫနီၪ, ယကွ့ၭဂီၩ့ယူၭ. 23 မၩအၥၭဘဲၫနီၪတၭ, ထီးၦၥုၭဖိၪလဖၪ ဖျၩထၪ့ ယ့ၫၡူၬ လၧထုၪ့စူၪယၫအလီၩ့ ဂီၩ့နီၪ, အၪ့မၩန့ဝ့ၫ အကီၩ့အၥိၭတၭ, အၪ့နၩ့ဖၭဝ့ၫ လံပိၩ့တၭ, အၪ့နၩ့လိၬအၥၭ ဂၩပိၩ့ဂၩပိၩ့ဂီၩ့, အ့ၪမွဲ ဆဲၫ့နီၪ ဆၧထၭဝ့ၫ ဂီၩ့ လၧခံၫ လၧထံၭ ထၧၫ့ဘံၪ့ယၫ တၭ, အထီၩ့အီၪအ့ၬ. 24 မၩအၥၭဘဲၫနီၪတၭ, အဝ့ၫၥံၪ စံၭလိၬအၥၭ, ထီးမၩယၬအယီၩလဂ့ၩ. မွဲပမိဖၭလိၬပၥၭ လၧအဂးဘီၪ. ဘဲၫၥိၭ ဆၧကွ့ၭအၥၭ မိလၧၫ့ထၪ့ဎွ့ၩထၪ့ လၧအစံၭဝ့ၫ, အဝ့ၫၥံၪ အၪ့နၩ့ဖၭ ယကီၩ့ယၥိၭ လၧအကျၩ, ဒဲဖၭဝ့ၫ လၧယဆဲၫ့အဂးလီၫ. မၩအၥၭဘဲၫနီၪတၭ, ဆၧလဖၪနီၪ ၦၥုၭဖိၪၥံၪ မၩဝ့ၫ လီၫ. 25 တၭအမိ ဒဲအမိအထၧၫ့ဖုဝဲမုၪ, စကျံအိၫဖၭ အမၫ နးမၫရံၫ, ဒဲၦမၭဂဒၫလံနံၫဖိၪ, နးမၫရံၫၥံၪ ဆၧၫ့ထုၪ့ဝ့ၫ လၧယ့ၫၡူၬ အထုၪ့စူၪယၫ အနဲၩ့ထံၭနီၪလီၫ. 26 မၩအၥၭဘဲၫနီၪတၭ, ယ့ၫၡူၬ ဒၪဘၪ အမိ ဒဲအဖျဲ လၧအအဲၪဝ့ၫ လဂၩ ဆၧၫ့ထုၪ့ လၧအနဲၩ့ထံၭတၭ, စံၭအမိ နီၪ, ၦမုၪဧ့, ယိခွါ, နဖိၪခွၫဘီၪ. 27 ထီးနီၪလဖၧၫ့ စံၭအဖျဲလဂၩနီၪ, ယိခွါ, နမိဘီၪ. ခီၫလၧနၩရံၫနီၪ အလးခဲၫ့တၭ, အဖျဲလဂၩနီၪ ထဲၩ့န့ ၦမုၪနီၪ လၧအလးဒၪဝ့ၫလီၫ. 28 လၧဆၧနီၪအလးခဲၫ့တၭ, ယ့ၫၡူၬ ၥ့ၪယၫ လၧဆၧထီးအလူၬ ဂီၩ့ယူၭ, ဘဲၫၥိၭ ဆၧကွ့ၭအၥၭ မိလၧၫ့ထၪ့ဎွ့ၩထၪ့ဝ့ၫတၭ, စံၭဝ့ၫဒၪ, ဆၧၥၭဝံယၥၭလၧထံၫ လီၫ. 29 ဖၧၩ့လၧအအီၪဎွ့ၩဝ့ၫ လၧဆၧဆဲၪ့ထံၫ အီၪဝ့ၫ ထီးနီၪလဖျိၪ့တၭ, ၦလဖၪနီၪ စုၪစီၪလၩ့ဎၧၩ့မၫဆမံၭ လလီၪ့ လၧဆၧဆဲၪ့ထံၫနီၪ, ထၫ့ထၪ့ဝ့ၫ လၧဟံစိၭလဘီၩ့ အခံၫထိၭ ဂီၩ့တၭ, ယူၬထၪ့ဝ့ၫ လၧအနိၭထံၭလီၫ. 30 မၩအၥၭဘဲၫနီၪတၭ, ထီးယ့ၫၡူၬ ဒိၭန့ ဆၧဆဲၪ့ထံၫနီၪ, စံၭဝ့ၫဒၪ, ဆၧဂီၩ့ယူၭ; ဖျၭလၩ့ အခိၪတၭ, ဒုၭစဲၪ့ထၪ့ခွံၬအၥၭ လီၫ. 31 မၩအၥၭဘဲၫနီၪတၭ, ဘဲၫၥိၭ အစွၪ ထီးအီၪလၧထုၪ့စူၪယၫအလီၩ့ လၧမးၥံၫအနံၩလဂ့ၩ, (အဂဲးဘဲၫယီၩ ဆၧလၧမးၥံၫအနံၩလနံၩနီၪ, မွဲမုနံၩအဒိၪ) တၭ, မွဲမုတဲၩ့ဝဲၩဆၧအနံၩအကၠီၩ့ နီၪ, ၦယုဒၫဖိၪၥံၪ အၪ့ကံၩ့ စပဲလၭ ဘဲၫၥိၭ ဆၧမိမၩခါအခၪ့တၭ, လ့ၩဆိၬခွံၬဝ့ၫဒၪလီၫ. 32 မၩအၥၭဘဲၫနီၪတၭ, ၦၥုၭဖိၪၥံၪ လ့ၩမၩခါ ၦလၧအခၪ့ထံၭလဂၩ အခၪ့ ဒဲအဝ့ၫလဂၩ လၧအဘၪ ဆၧဖျၩထၪ့ဝ့ၫ လၧထုၪ့စူၪယၫအလီၩ့ လၧအၥိၭနီၪလီၫ. 33 အ့ၪမွဲ ထီးအထီၩ့လၧယ့ၫၡူၬအအီၪနီၪ, ဒၪဘၪဝ့ၫ လၧအၥံၫယူၭတၭ, မၩခါလၧၩ့ဝ့ၫ အခၪ့အ့ၬ. 34 မွဲလါနၫ့ဘိၩ ၦၥုၭဖိၪလဂၩ ဆ့ၭထၪ့ ယ့ၫၡူၬ အဂုၬဖၩ လၧဖၩ့ တၭ, အၥွံၪ ဒဲအထံၫ ယွၩလၩ့ဝ့ၫ ချဲၫ့မၬ လီၫ. 35 ဆၧနီၪလဖၪ ၦလၧအဒၪဘၪဝ့ၫနီၪ ထိးအၥၭ တၭ, အဝ့ၫဒၪ အဆၧထိးအၥၭနီၪ မွဲအတီၩတၭ, ၥ့ၪယၫဝ့ၫ လၧအချဲၩ့ဆၧတီၩတီၩ ဘဲၫၥိၭ နၥံၪ မိနဲၩဆၧလီၫ. 36 အဂဲးဘဲၫယီၩ ဆၧနီၪလဖၪ မၩအၥၭ ဘဲၫၥိၭ ဆၧကွ့ၭအၥၭ မိလၧၫ့ထၪ့ဎွ့ၩထၪ့ဝ့ၫ လၧအစံၭ, အဝ့ၫဒၪနီၪ အဎွံၪခါဝ့ၫ နးဘီၩ့အ့ၬ. 37 ဆၧကွ့ၭအၥၭ လၧအဂူၫဂၩ, စံၭဝ့ၫဒၪ, အဝ့ၫၥံၪနီၪ မိယိဘၪ ၦလၧအဆ့ၭဝ့ၫ လဂၩနီၪလီၫ. 38 လၧဆၧနီၪလဖၪ အလးခဲၫ့တၭ, ၦအရမၥံအၫဖိၪ စယိၥၭလဂၩနီၪ အၪ့ကံၩ့ စပဲလၭ လၧအမိဆိၬလၩ့ ယ့ၫၡူၬအစွၪနီၪလီၫ. (အဝ့ၫနီၪ မွဲယ့ၫၡူၬအဖျဲနီၪ, မွဲလါနၫ့ဘိၩ ၥၭမဲၪ ၦယုဒၫဖိၪ တၭ, အီၪၥူၪဝ့ၫလီၫ.) စပဲလၭ ဖ့ၪလၫ့ အဝ့ၫဒၪလီၫ. မၩအၥၭဘဲၫနီၪတၭ, အဝ့ၫဒၪ လ့ၩမၩန့ ယ့ၫၡူၬအစွၪလီၫ. 39 စနံၭကဒံမၧၭ လၧအဂဲၫ လၧယ့ၫၡူၬအအီၪလၧမုနၩလခီၫ လဂၩနီၪ, ဂဲၫဆိၬ ဆၧနၧၫ့မၧၫ့မူၫရၫ့ လၧအလဲၩဎုၬဝ့ၫ လၧအကၠီၫတၭ, ခံၫ့ဝ့ၫ ၥၧၫ့မၧၫ့ကၪယူၭလီၫ. 40 မၩအၥၭဘဲၫနီၪတၭ, အဝ့ၫနီၪ မၩန့ ယ့ၫၡူၬအစွၪတၭ, ဘီၪ့ထၬဝ့ၫ လၧဆၧဘွၩ ဖျ့ၫလံၬကံၭ, ဒဲဆၧနၧၫ့မၧၫ့လဖၪနီၪ, ဘဲၫ ၦယုဒၫဖိၪၥံၪ ခုၪ့လၩ့ဘၧၩ့ခွံၬ ဆၧအထူၫအရူၫ အီၪဝ့ၫအၥိၭနီၪလီၫ. 41 ထီးအလးလၧယ့ၫၡူၬဘၪ ဆၧဖျၩထၪ့ဝ့ၫ လၧထုၪ့စူၪယၫအလီၩ့နီၪ ကျိၭအီၪဝ့ၫလစီၪ့တၭ, လၧကျိၭဖၧၩ့နီၪ ဆၧၥွၪခိၪအၥၫ့ လၧၦလအီၪက့ၪဒံၭဘၪ ၦၡၩအစွၪ လၧအဖၧၩ့ နးဂၩနီၪ အီၪဝ့ၫလစီၪ့လီၫ. 42 မၩအၥၭဘဲၫနီၪတၭ, မွဲအဘၪ ၦယုဒၫဖိၪၥံၪ တဲၩ့ဝဲၩဆၧအနံၩနီၪ, ဆၧၥွၪခိၪ အီၪဘူၭဝ့ၫအကၠီၩ့တၭ, အဝ့ၫၥံၪ အီၪက့ၪလၩ့ ယ့ၫၡူၬ ထီးနီၪလီၫ.

1 လၧမုနွ့ၫနံၩ အထးဖၧၩ့ မုခၪ့ထံၭအနံၩ ဂီၩဂီၩလ့ၬ လၧဆၧခံၭဒံၭ အဘိၩ့ဘၭနီၪ, နးမၫရံၫမၭဂဒၫလံနံၫ လ့ၩထီၩ့ဝ့ၫ လၧဆၧၥွၪခိၪအအီၪနီၪ ဒၪဘၪ လိး အီၪလၧဆၧၥွၪခိၪအဖၧၩ့ခိၪထိၭနီၪ ချံးခွံၬယူၭ အၥၭယူၭလီၫ. 2 မၩအၥၭဘဲၫနီၪတၭ, ထဲၩ့စဲၪ့တလဲးဝ့ၫ ထီၩ့လၧစစဲမၧၫ့ ပံတၧၫ ဒဲအဖျဲဂူၫဂၩ လၧယ့ၫၡူၬ အဲၪဝ့ၫလဂၩ အအီၪနီၪ, စံၭအဝ့ၫၥံၪ, ၦလဖၪ လ့ၩဆိၬခွံၬယူၭ ကဆါ လၧဆၧၥွၪခိၪအဖၧၩ့ယူၭတၭ, မွဲအအီၪက့ၪဝ့ၫ ခီၫခီၫလဲၪနီၪ ပၥ့ၪယၫအ့ၬ. 3 မၩအၥၭဘဲၫနီၪတၭ, စပံတၧၫ ဒဲအဖျဲ ဂူၫဂၩလဂၩနီၪ, စဲၪ့ထၪ့ဝ့ၫတၭ လ့ၩဝ့ၫ ထီၩ့လၧဆၧၥွၪခိၪ အအီၪနီၪလီၫ. 4 ၦနံၫဂၩ စဲၪ့တလဲးဎုၬဝ့ၫနီၪ, အဖျဲဂူၫဂၩလဂၩ စဲၪ့ဖီၩ့ခွံၬ စပံတၧၫ တၭ, ထီၩ့ဆိၫဝ့ၫ လၧဆၧၥွၪခိၪအအီၪ လီၫ. 5 မွဲအယိဆူၭလၩ့ဝ့ၫတၭ, ဒၪဘၪဆၧဘွၩ အီၪက့ၪလၩ့အၥၭ လါနၫ့ဘိၩ လ့ၩနုၬဝ့ၫအ့ၬ. 6 မၩအၥၭဘဲၫနီၪတၭ, စပံတၧၫ ဂဲၫထီၩ့ဝ့ၫ လၧအလးခဲၫ့တၭ, လ့ၩနုၬဝ့ၫ လၧဆၧၥွၪခိၪအဖၧၩ့နီၪ, ဒၪဘၪဆၧဘွၩ အီၪက့ၪလၩ့အၥၭ, 7 ဒဲပဝၫ လၧအဘီၪ့ထၪ့အခိၪဎွံၪ အီၪစီၪ့ဎး လၧဆၧဘွၩနီၪအ့ၬ. အီၪထူၫထၪ့ဒၪအၥၭ လၧအလးလစီၪ့ဒၪလီၫ. 8 မၩအၥၭဘဲၫနီၪတၭ, အဖျဲဂူၫဂၩလဂၩ, လၧအလ့ၩထီၩ့ဆိၫဝ့ၫ လၧဆၧၥွၪခိၪနီၪ လ့ၩနုၬဝ့ၫဆ့တၭ, ဒၪဘၪဆၧနီၪ နဲၩဝ့ၫလီၫ. 9 အဂဲးဘဲၫယီၩ ဆၧကွ့ၭအၥၭ လၧအဘၪဂဲထုၪ့ထဲၩ့ဝ့ၫ လၧဆၧၥံၫနီၪ အဝ့ၫၥံၪ နၪဝ့ၫၥ့ၪဒံၭအ့ၬ. 10 မၩအၥၭဘဲၫနီၪတၭ, အထံၩအဖျဲၥံၪ ထဲၩ့ထဲၩ့ဒီၭဝ့ၫ လၧအထံၩအၥိၭ အအီၪနီၪလီၫ. 11 အ့ၪမွဲ နးမၫရံၫနီၪ ဂၪ့ဆၧၫ့ထုၪ့ဝ့ၫ လၧခီၫ့ လၧဆၧၥွၪခိၪဖၧၩ့ အနဲၩ့ထံၭလီၫ. မၩအၥၭဘဲၫနီၪတၭ, ဂၪ့ဝ့ၫ အဘိၩ့ဘၭနီၪ, ၡီၫ့လၩ့အၥၭတၭ ယိနုၬဝ့ၫ လၧဆၧၥွၪခိၪအဖၧၩ့, 12 ဒၪဘၪအၥီၫ့နံၫဂၩ ကီၩ့ၥိၭဝ့ၫ လၧအကီၩ့အၥိၭဘွၩ, ဆၧၫ့နၩ့ဝ့ၫ ထီးလၧယ့ၫၡူၬအစွၪ အီၪက့ၪလၩ့အၥၭအလးနီၪ လၧအခိၪလဂၩ လၧအခၪ့လဂၩနီၪလီၫ. 13 အဝ့ၫၥံၪ စံၭအဝ့ၫနီၪ, ၦမုၪဧ့, နဂၪ့နီၪ မွဲအဘၪ ဆၧနီၪလဲၪ. အဝ့ၫဒၪ စံၭဆၧၫ့အဝ့ၫၥံၪ, အဂဲးဘဲၫယီၩ ၦလဖၪ ဆိၬခွံၬ ယကဆါတၭ, အီၪက့ၪလၩ့ဝ့ၫ ခီၫခီၫလဲၪနီၪ ယၥ့ၪယၫအ့ၬ. 14 ၦမုၪနီၪ စံၭဝ့ၫ ဂီၩ့, ကၠၪထဲၩ့အၥၭ လၧအလးခဲၫ့တၭ, ဒၪဘၪ လါနၫ့ ယ့ၫၡူၬ ဆၧၫ့ထုၪ့ဝ့ၫ တၭ, ၥ့ၪယၫဝ့ၫ လၧအမွဲ ယ့ၫၡူၬနီၪအ့ၬ. 15 ယ့ၫၡူၬ စံၭဝ့ၫ, ၦမုၪဧ့, နဂၪ့နီၪ မွဲဘၪ ဆၧနီၪလဲၪ. မွဲနအၪ့ဎၬ ပလၫလဂၩလဲၪ. ၦမုၪနီၪ ဆီၫ့မီၪ့ လၧအဝ့ၫဒၪမွဲ ၦခိၭကျိၭတၭ, စံၭအဝ့ၫ, ကဆါဧ့, န အ့ၪလ့ၩဆိၬခွံၬ အဝ့ၫလဂၩတၭ, မွဲနအီၪက့ၪဝ့ၫ ခီၫခီၫလဲၪနီၪ, လီၩဘၪယၧၩဆံၭ. တၭ ယမိလ့ၩမၩန့ အဝ့ၫဒၪ လီၫ. 16 ယ့ၫၡူၬ စံၭအဝ့ၫ, နးမၫရံၫဧ့, တၭ နးမၫရံၫ ကၠၪထဲၩ့အၥၭ နီၪ, စံၭအဝ့ၫဒၪ လၧဟံဘြုၫ အလၨ, ရၫဘိနံၫဧ့, (ဘဲၫ ပစံၭဆၧအၥိၭ, ဆရၫဧ့!) 17 ယ့ၫၡူၬ စံၭအဝ့ၫ, ထိၭဘၪယၧၩလဂ့ၩ, ယထဲၩ့ထၪ့ဒံၭ လၧယဖါအအီၪဒံၭအ့ၬ. ထဲၩ့လၧယထၧၫ့ဖုဝဲၥံၪအအီၪ တၭ, စံၭ အဝ့ၫၥံၪ, လၧယထဲၩ့ထၪ့ လၧယဖါ, ဒဲလၧနၥံၪအဖါအအီၪ, လၧယယွၩ, ဒဲနၥံၪအယွၩ အအီၪနီၪဆံၭ. 18 နးမၫရံၫမၭဂဒၫလံနံၫနီၪ ထဲၩ့လီၩဘၪ အထံၩအဖျဲၥံၪ လၧအဒၪဘၪ ကဆါနီၪ ဒဲလၧအလီၩဘၪ အဝ့ၫ လၧဆၧနီၪလဖၪလီၫ. 19 မၩအၥၭဘဲၫနီၪတၭ, လၧမုနွ့ၫနံၩ အထးဖၧၩ့ မုခၪ့ထံၭအနံၩနီၪ ဘၪ လၧမုဂၪလၩ့ တၭ, အထံၩအဖျဲၥံၪ ၥၭမဲၪ ၦယုဒၫဖိၪ အကၠီၩ့နီၪ, အီၪကိၩ့အီၪကီၪ့ ကၭဘံၭထၬ တရၫ့ဂီၩ့ယူၭတၭ, ယ့ၫၡူၬ ဂဲၫဆၧၫ့ထုၪ့ လၧအၥၭကျၩတၭ, စံၭအဝ့ၫၥံၪ, မွဲဆၧအမုၬ အီၪလၧနၥံၪအလီၩ့ ဆံၭ. 20 စံၭဆၧနီၪတၭ ဒုၭနဲၪ အဝ့ၫၥံၪ လၧအစူၪယၫၥၭ ဒဲအဂုၬဖၩလီၫ. မၩအၥၭဘဲၫနီၪတၭ, အထံၩအဖျဲၥံၪ ဒၪဘၪ အကဆါနီၪ အၥုၪ့ထိၬအၥၭထိၬ ထၪ့ဝ့ၫဒၪလီၫ. 21 မၩအၥၭဘဲၫနီၪတၭ, ယ့ၫၡူၬ စံၭဒီၭအဝ့ၫၥံၪ, မွဲဆၧအမုၬ အီၪလၧနၥံၪအလီၩ့ဆံၭ. ဘဲၫယဖါ အၪ့မၧၫ့လၩ့န့ယၧၩအၥိၭနီၪ, ယ မိအၪ့မၧၫ့လၩ့န့ နၥံၪ ဘဲၫနီၪအၥိၭ ဆ့ လီၫ. 22 အဝ့ၫဒၪ စံၭဆၧလဖၪနီၪ ဂီၩ့တၭ, ၥၪၡိၪ လၧအဝ့ၫၥံၪ အလီၩ့တၭ, စံၭဝ့ၫဒၪ, ဒိၭန့ နၥံၪဝ့ၫ ၥၭမုဆံၫ့ဎံၪ နီၪဆံၭ. 23 ထီးဒၪၦၡၩ အဆၧမၪ လၧနၥံၪ ကွဲၪဖျါခွံၬဝ့ၫလဖၪနီၪ မိဘၪကွဲၪဖျါခွံၬအၥၭလီၫ. ထီးဒၪၦၡၩ အဆၧမၪ လၧနၥံၪ ဖီၪ့ထၬလဖၪနီၪ မိဘၪဖီၪ့ထၬအၥၭဆ့လီၫ. 24 လၧယ့ၫၡူၬဂဲၫဝ့ၫနီၪ ၦအီၪလၧလဆံၫနံၫဂၩအကျၩ, စထီမၭ (ကိၭဝ့ၫ လၧစဒံၭဒမၧၭ) လဂၩ အီၪလၧအဝ့ၫၥံၪ အၥိၭအ့ၬ. 25 မၩအၥၭဘဲၫနီၪတၭ, အထံၩအဖျဲဂူၫဂၩလဖၪ စံၭအဝ့ၫနီၪ, ပဝ့ၫဒၪယီၩ ပဒၪဘၪယူၭ ကဆါယူၭ. အ့ၪမွဲ အဝ့ၫဒၪ စံၭအဝ့ၫၥံၪ, ယအ့ၪလဒၪဘၪ ထၭအလး လၧအစူၪယၫၥၭအဖၧၩ့, ယအ့ၪလအီၩ့ဘၪ အဖၧၩ့လးနီၪ လၧယစူၪနိၩ့တၭ ယ အ့ၪလဘူၭဘၪအဂုၬဖၩအဖၧၩ့လး လၧယစူၪနီၪ ယနဲၩယဝ့ၫအ့ၬ. 26 အယီၩအလးခဲၫ့ ဎိၭၥၫ့နီၪ, အထံၩအဖျဲၥံၪ အီၪဒီၭလၧအဖၧၩ့နီၪ, စထီမၭ အီၪလၧအကျၩလီၫ. တရၫ့ၥံၪ ကၭဘံၭထၬအၥၭ ဂီၩ့ယူၭတၭ, ယ့ၫၡူၬ ဂဲၫဆၧၫ့ထုၪ့ လၧအကျၩနီၪ, စံၭဝ့ၫဒၪ, မွဲဆၧအမုၬ အီၪလၧနၥံၪ အလီၩ့ဆံၭ. 27 ထီးနီၪလဖၧၫ့ စံၭစထီမၭ, ယူၬစိၩ နစူၪနိၩ့ ထီးယီၩ ယိယစူၪယၫၥၭယီၩတၭ, ယူၬစိၩ နစူၪ ထီးယီၩတၭ ဘူၭယိခွါ ယဂုၬဖၩ အဖၧၩ့လးယီၩဆံၭ. ၥၭနီၪ မွဲအထီးဂံၩ့ဂၩ့လဂ့ၩ, နဲၩဆၧ ဆံၭ. 28 စထီမၭ ချဲၩ့ဆၧၫ့ဆၧတၭ, စံၭအဝ့ၫ, ယကဆါ, ဒဲယယွၩ မၬကၨ. 29 ယ့ၫၡူၬ စံၭအဝ့ၫ, မွဲနဒၪဘၪယၧၩအကၠီၩ့တၭ နနဲၩနဝ့ၫ, ၦလၧအလဒၪဘၪဝ့ၫ လါနၫ့ဘိၩ နဲၩဝ့ၫလဖၪ ဘၪဆိၪဂ့ၩဝ့ၫဒၪ လီၫ. 30 ဆၧလၩ့လၭ လၧအဂူၫဂၩ လၧအလကွ့ၭဘၪအၥၭ လၧလံၬယီၩအဖၧၩ့, ယ့ၫၡူၬ မၩဝ့ၫ လၧအထံၩအဖျဲၥံၪ အမ့ၬယၫအၪမံၩ့လီၫ. 31 ဘဲၫၥိၭ နၥံၪမိနဲၩ လၧယ့ၫၡူၬ မွဲဎရံၬ, ယွၩ အဖိၪခွၫနီၪ, နၥံၪ နဲၩဆၧအကၠီၩ့တၭ, နၥံၪ မိန့ဘၪ ဆၧမၧၫ့ လၧယမံၩ့အဖၧၩ့နီၪ, ဆၧလဖၪယီၩ ဘၪ ဆၧကွ့ၭအၥၭ လီၫ.

ယီဟၫ့ John 21

1 လၧဆၧနီၪလဖၪ အလးခဲၫ့တၭ, ယ့ၫၡူၬ ဒုၭနဲၪဒီၭအၥၭ လၧအထံၩအဖျဲၥံၪ အမ့ၬယၫ လၧကွံၩတဘံရအၭ အနဲၩ့ထံၭ နီၪလီၫ. ဒုၭနဲၪအၥၭ ဘဲၫယီၩ, 2 စစဲမၧၫ့ပံတၧၫ, ဒဲစထီမၭ လၧအကိၭဝ့ၫ စဒံဒမၧၭ, ဒဲၦကၫနအၫ့ဖိၪ ဘၪဆဲၫ့ လၧဂၫလလံၫ, စနၥၫ့နအ့လၭ, ဒဲစဇ့ၭဘဒံၫ အဖိၪခွၫလဖၪ, ဒဲအထံၩအဖျဲၥံၪ လၧအဂူၫဂၩ နံၫဂၩၥံၪ အီၪဝ့ၫလစီၪ့ဎး လီၫ. 3 စစဲမၧၫ့ပံတၧၫ စံၭအဝ့ၫၥံၪ, ယဝ့ၫဒၪယီၩ ယမိလ့ၩ မၩအၪ့ယၪလီၫ. အဝ့ၫၥံၪ စံၭဝ့ၫ, ပမိလ့ၩလၧနၥိၭဆ့ လီၫ. အဝ့ၫၥံၪ စဲၪ့ထၪ့ဝ့ၫနီၪ လ့ၩနုၬ လၧချံၫဖၧၩ့ ချဲၫ့မၬ တၭ, မုလနၩနီၪ မၩဆၧ န့နးမံၩ့အ့ၬ. 4 မုဆဲၪ့ထၪ့တၭ ယ့ၫၡူၬ ဆၧၫ့ထုၪ့ လၧထံၫအနဲၩ့ထံၭ လီၫ. မွဲလါနၫ့ဘိၩ အထံၩအဖျဲၥံၪ ၥ့ၪယၫ လၧအမွဲယ့ၫၡူၬနီၪအ့ၬ. 5 မၩအၥၭဘဲၫနီၪတၭ, ယ့ၫၡူၬ စံၭအဝ့ၫၥံၪ, ဖိၪၥံၪလံၩၥံၪဧ့, မွဲနၥံၪ အဆၧအၪ့ အီၪလမံၩ့မံၩ့ဆ့ဧၪ. အဝ့ၫၥံၪ စံၭဆၧၫ့ဝ့ၫ အီၪအ့ၬ. 6 မွဲအစံၭ အဝ့ၫၥံၪ, ခွံၬလၩ့ နၥံၪအၡၬ လၧချံၫအစူၪထွ့ၪလခီၫ တၭ, နၥံၪ မိဒၪဘၪဆၧလီၫ. မၩအၥၭဘဲၫနီၪတၭ, အဝ့ၫၥံၪ ခွံၬလၩ့ဝ့ၫတၭ, ဘၪယၪ အၪအၪလ့ၬ အကၠီၩ့နီၪ, ကၠူၭဝ့ၫန့အ့ၬ. 7 မၩအၥၭဘဲၫနီၪတၭ, အထံၩအဖျဲၥံၪ လၧယ့ၫၡူၬအဲၪဝ့ၫလဂၩနီၪ, စံၭစပံတၧၫ, မွဲကဆါနီၪလီၫ. စပံတၧၫ နါဂၧၫ့ လၧအမွဲကဆါနီၪ လၧအအီၪဘိၪ့အကၠီၩ့တၭ, ၥိၭထၪ့ထဲၩ့ အဆဲၫ့ ဂီၩ့တၭ, ဖုၫလၩ့ဝ့ၫ လၧမၫဆမံၭအဖၧၩ့လီၫ. 8 အ့ၪမွဲ အထံၩအဖျဲဂူၫဂၩၥံၪ အီၪလယဲၩ့ဘၪ လၧခီၫ့တၭ ဂဲၫဝ့ၫ လၧချံၫလဖျိၪ့ အဖၧၩ့တၭ, ကၠူၭ ၡၬ အီၪဝ့ၫ လၧယၪလဖၪ လၧအဖၧၩ့လီၫ. 9 မၩအၥၭဘဲၫနီၪတၭ, ထီးအထီၩ့လၧခီၫ့နီၪ အဝ့ၫၥံၪ ဒၪဘၪ မ့ၪအၧၩ့ဖၭ အီၪဝဲၩ ထီးနီၪလပိၩ့, ဒဲယၪအီၪလၧအဖၫ့ခိၪ, ဒဲကိၪဆ့လီၫ. 10 ယ့ၫၡူၬ လီၩဘၪ အဝ့ၫၥံၪ, ဂဲၫဆိၬ ယၪလၧနၥံၪမၩန့ ဘိၩ့နဲၪ့ယီၩ လနၩ့ဘီၪ. 11 စစဲမၧၫ့ ပံတၧၫ ထၪ့လၧချံၫဖၧၩ့တၭ ၡၬလၧအဎွ့ၩထၪ့ လၧယၪဖၭဒိၪ လယၩယဲဆံၫၥၧၫ့ဘံၪ့နီၪ ကၠူၭထၪ့ဝ့ၫလၧခီၫ့ လီၫ. မွဲအအၪဎွ့ၩနီၪ လါနၫ့ဘိၩ ၡၬနီၪ ယၬဝ့ၫအ့ၬ. 12 ယ့ၫၡူၬ စံၭအဝ့ၫၥံၪ, ဂဲၫအၪ့ဆၧ လၧဂီၩအၪ့ဘီၪ. အထံၩအဖျဲၥံၪ ၥ့ၪယၫ လၧအမွဲကဆါနီၪ အၪ့စၪ့ဝ့ၫ, နဝ့ၫဒၪ နမွဲပလၫလဂၩလဲၪနီၪ ဘုၪ့နးဂၩအ့ၬ. 13 ထီးနီၪလဖၧၫ့ ယ့ၫၡူၬ ဂဲၫဝ့ၫနီၪ, မၩန့ကိၪတၭ, ဖ့ၪလၫ့ အဝ့ၫၥံၪ, ဒဲယၪ ဘဲၫနီၪၥိၭ ဆ့လီၫ. 14 ယ့ၫၡူၬ ဂဲထုၪ့ထဲၩ့ဝ့ၫ လၧဆၧၥံၫနီၪ ဒုၭနဲၪအၥၭ လၧအထံၩအဖျဲၥံၪ လဖၧၫ့ယီၩ, မွဲအဎွ့ၩထၪ့ ၥၧၫ့ဖၧၫ့လဖၧၫ့ လီၫ. 15 မၩအၥၭဘဲၫနီၪတၭ, ထီးအအၪ့ဆၧ လၧဂီၩအၪ့ ဂီၩ့တၭ, ယ့ၫၡူၬ စံၭစစဲမၧၫ့ပံတၧၫ, စယိနၫ အဖိၪခွၫ စစဲမၧၫ့ဧ့, မွဲနအဲၪယၧၩ အၪနဲၪ့ အဝ့ၫၥံၪနီၪဆ့ဧၪ. အဝ့ၫဒၪ စံၭဝ့ၫ, မွဲယူၭ, ကဆါဧ့, နၥ့ၪယၫ လၧယအဲၪနၧၩလီၫ. အဝ့ၫဒၪ စံၭအဝ့ၫ, လုအၪ့လုအီၩ ယၥိၪဖိၪၥံၪ ဆံၭ. 16 စံၭဒီၭ အဝ့ၫ နံၫဖၧၫ့လဖၧၫ့, စယိနၫ အဖိၪခွၫ စစဲမၧၫ့ ဧ့, မွဲနအဲၪယၧၩဧၪ. အဝ့ၫဒၪ စံၭဝ့ၫ, မွဲယူၭကဆါဧ့, နၥ့ၪယၫ လၧယအဲၪနၧၩလီၫ. အဝ့ၫဒၪ စံၭအဝ့ၫ, ယိထဲၩ့ခွါထဲၩ့ ယၥိၪလဖၪဆံၭ. 17 စံၭအဝ့ၫဒၪ ၥၧၫ့ဖၧၫ့လဖၧၫ့, စယိနၫ အဖိၪခွၫ စစဲမၧၫ့ဧ့, မွဲနအဲၪယၧၩဧၪ. လၧအစံၭဝ့ၫ, မွဲနအဲၪယၧၩဧၪနီၪ. ၥၧၫ့ဖၧၫ့လဖၧၫ့အကၠီၩ့ တၭ, စပံတၧၫ့အၥၭ လမုၬဘၪတၭ, စံၭအဝ့ၫဒၪ, ကဆါဧ့, နၥ့ၪယၫ ဆၧထီးအလူၬနီၪ, နၥ့ၪယၫ လၧယအဲၪနၧၩ လီၫ. တၭယ့ၫၡူၬ စံၭအဝ့ၫ, လုအၪ့လုအီၩ ယၥိၪလဖၪဆံၭ. 18 ယစံၭနၧၩ တီၩတီၩလီၩ့လီၩ့ လၧနၥၭဘၪ့ဒံၭ အခၫ နီၪ, နခဲးထူၬထၪ့ နၥၭဒၪနဝ့ၫတၭ, ထီးဒၪအဘၪနၥၭနီၪ နစဲၪ့နဝ့ၫဒၪလီၫ. အ့ၪမွဲ ထီးနၥၭ အ့ၪၡါထၪ့ခိၬနီၪ နမိယူၬထၪ့နစူၪတၭ, ၦဂူၫဂၩ မိခဲးထူၬနၧၩတၭ, မိလ့ၩဆိၬနၧၩ ထီးဒၪအလး လၧနလမိလ့ၩဘၪနၥၭနီၪလီၫ. 19 စံၭဆၧနီၪ ဒုၭနဲၪဝ့ၫ လၧစပံတၧၫ မိဒုၭအီၪဖျီၪထၪ့ ယွၩအလၩအဖၩ့ လၧအမိၥံၫ ဘဲၫအံၩဘဲၫအိၩ အဂဲး နီၪလီၫ. စံၭဆၧနီၪ ဂီၩ့တၭ, စံၭအဝ့ၫဒၪ, ဖိၬယခဲၫ့ ဆံၭ. 20 စပံတၧၫ ကၠၪထဲၩ့အၥၭတၭ, ဒၪဘၪ အဖျဲ လၧယ့ၫၡူၬ အဲၪဝ့ၫလဂၩ ဖိၬအခဲၫ့နီၪ, မွဲၦလၧအဆၧၫ့နၩ့ဒံၩ့ခံၫ့ လၧအၥၭနၫအလီၩ့ လၧအအၪ့ဆၧ အဘိၩ့ဘၭနီၪ ဒဲစံၭဝ့ၫ, ကဆါဧ့, ၦလၧအမိဖ့ၪလၫ့ခွံၬနၧၩလဂၩနီၪ, မွဲပလၫလဂၩလဲၪ. 21 စပံတၧၫ ဒၪဘၪ အဝ့ၫနီၪတၭ, စံၭယ့ၫၡူၬ, ကဆါဧ့, အဝ့ၫလဂၩယီၩ မိမၩအၥၭဘဲၫၥ့ၪလဲၪ. 22 ယ့ၫၡူၬ စံၭအဝ့ၫ, ၦလဂၩယီၩ အ့ၪဘၪယၥၭ လၧအအီၪ ထီးယအ့ၪဂဲၫထဲၩ့ခိၬနီၪ, မွဲအဘၪဆဲၫ့ လၧနၧၩ ဘဲၫၥ့ၪလဲၪ. နဝ့ၫဒၪယီၩ ဖိၬယခဲၫ့ ဆံၭ. 23 မၩအၥၭဘဲၫနီၪတၭ, ဆၧဂၧၫ့ထၪ့ၥၩလၩ့ လၧၦထၧၫ့ဖုဝဲအကျၩ, လၧအဖျဲလဂၩနီၪ မိၥံၫဘၪအ့ၬ. မွဲလါနၫ့ဘိၩ လၧအလမိၥံၫဘၪနီၪ ယ့ၫၡူၬစံၭအ့ၬ. စံၭဝ့ၫ အဝ့ၫလဂၩယီၩ အ့ၪဘၪယၥၭ လၧအမိအီၪ ထီးယဂဲၫထဲၩ့ခိၬ နီၪ, မွဲအဘၪဆဲၫ့ လၧနၧၩ ဘဲၫၥ့ၪလဲၪ. 24 အဖျဲလဂၩနီၪ မွဲၦလၧအထိးအၥၭ လၧဆၧယီၩလဖၪအဂဲး, ဒဲကွ့ၭဆၧလဖၪယီၩလီၫ. တၭ ပၥ့ၪယၫ လၧအဆၧထိးအၥၭနီၪ မွဲအတီၩ လီၫ. 25 ယ့ၫၡူၬ မၩဆၧ လၧအဂူၫဂၩ အီၪဝ့ၫ အၪမံၩ့လီၫ. ကယဲ ဆၧလဖၪနီၪ အ့ၪဘၪ ဆၧကွ့ၭဝ့ၫ လမံၩ့လစီၪ့ လမံၩ့လစီၪ့ ကိၭအမံၩ့ဒ့ၭတၭ, ယဆီၫ့မီၪ့ လၧလံၬၥံၪ လၧအဘၪ ဆၧကွ့ၭဝ့ၫလဖၪနီၪ ဂၪ့ခိၪယီၩ မိထီဝါအ့ၬ. [အၩမံၩ့.]